
L. 
Misterul existenţei 


Fiecare dintre noi existăm doar pentru un scurt răstimp, 
iar în acest răstimp explorăm doar o mică parte din întregul 
univers. Oamenii sunt însă fiinţe curioase. Ne punem 
întrebări, căutăm răspunsuri. Trăind în această lume vastă, 
care e deopotrivă blândă şi crudă, şi privind imensitatea 
cerului de deasupra lor, oamenii şi-au pus întotdeauna o 
mulţime de întrebări: Cum putem înţelege oare lumea în 
care ne aflăm? Cum se comportă universul? Care e natura 
realităţii? De unde vin toate acestea? Are nevoie universul 
de un creator? Mulţi dintre noi nu ne batem prea mult capul 
cu aceste probleme, dar aproape toţi ne-am pus asemenea 
întrebări măcar o dată. 

In mod tradiţional acestea sunt întrebări pentru filosofi, 
dar filosofia e moartă. Filosofia nu a ţinut pasul cu 
dezvoltarea ştiinţei moderne, în special cu fizica. Oamenii 
de ştiinţă au devenit purtătorii torţei descoperirilor în 
încercarea de a cunoaşte lumea. Scopul cărţii de faţă este 
să dea răspunsurile sugerate de descoperirile recente şi de 
progresele teoretice. Ele ne conduc spre o nouă imagine a 
universului şi a locului nostru în el, care diferă mult de 
imaginea tradiţională, ba chiar şi de cea pe care o puteam 
prezenta cu doar zece-douăzeci de ani în urmă. Şi totuşi, 
primele schiţe ale noilor idei au apărut acum aproape un 


5 


secol. 

Conform concepţiei tradiţionale despre univers, obiectele 
se deplasează pe traiectorii bine definite şi au istorii 
neambigue. Putem preciza poziţia lor exactă la fiecare 
moment de timp. Deşi această descriere e suficient de 
bună pentru scopurile vieţii de zi cu zi, pe la 1920 s-a 
dovedit că imaginea „clasică” nu poate explica acel 
comportament aparent bizar observat la scara atomică şi 
subatomică a existenţei. În locul ei a trebuit să fie adoptat 
un cadru diferit, numit fizică cuantică. Teoriile cuantice s-au 
dovedit remarcabil de exacte în prezicerea evenimentelor 
la scară atomică şi subatomică, reproducând în acelaşi timp 
la scara macroscopică a evenimentelor cotidiene predicțiile 
vechilor teorii clasice. Cu toate acestea, fizica cuantică şi 
fizica clasică se bazează pe concepţii foarte diferite privind 
realitatea fizică. 

Teoriile cuantice pot fi formulate în mai multe moduri, 
dar probabil că cea mai intuitivă descriere a fost dată de 
Richard (Dick) Feynman, un personaj extrem de pitoresc 
care lucra la Institutul Tehnologic din California şi era 
percuţionist la tobe africane bongo într-un bar de striptease 
din apropiere. Conform lui Feynman, un sistem nu are o 
singură istorie, ci toate istoriile posibile. Pe măsură ce vom 
căuta răspunsuri la întrebările noastre, vom explica în 
detaliu abordarea lui Feynman şi o vom folosi pentru a 
analiza ideea că însuşi universul nu are o singură istorie, şi 
nici măcar o existenţă independentă. Pare o idee radicală 
chiar şi pentru mulţi fizicieni. Într-adevăr, la fel ca multe 
alte noţiuni din ştiinţa de azi, şi aceasta pare să contrazică 
bunul-simţ. Dar bunul-simţ se întemeiază doar pe 
experienţa cotidiană, iar nu pe univers, aşa cum ni-l 
dezvăluie minunile tehnologiei, acelea care ne permit să 
privim adânc în interiorul atomului sau înapoi în timp către 
începuturile universului. 

Până la apariţia fizicii moderne se credea că toată 

cunoaşterea lumii poate fi obţinută prin observaţie directă, 
că lucrurile sunt ceea ce par a fi, aşa cum le percep 
simţurile noastre. Succesul spectaculos al fizicii moderne, 
bazată pe idei precum cea a lui Feynman, care intră în 
contradicţie cu experienţa cotidiană, a arătat că lucrurile nu 
stau aşa. Perspectiva naivă asupra realităţii nu e 
compatibilă cu fizica modernă. Pentru a trata asemenea 
paradoxuri vom adopta o abordare pe care o numim 
realism dependent de model. Ea se bazează pe ideea că 
informaţiile provenind de la organele de simţ sunt 
interpretate de creierul nostru prin crearea unui model al 
lumii. Atunci când modelul reuşeşte să explice 
evenimentele, avem tendinţa să considerăm că modelul, 
împreună cu elementele şi conceptele care îl alcătuiesc, 
reprezintă realitatea sau adevărul absolut. Pot exista însă 
diferite căi de a modela aceeaşi situaţie fizică, fiecare 
folosind elemente şi concepte fundamental diferite. Dacă 
două asemenea teorii sau modele fizice prezic aceleaşi 
evenimente, nu se poate spune că una e mai reală decât 
alta, ci suntem liberi să folosim modelul care ne convine. 

În istoria ştiinţei am descoperit un şir de teorii şi modele 
tot mai bune, de la Platon la teoria clasică a lui Newton şi 
până la teoriile cuantice moderne. E firesc să ne întrebăm: 
va ajunge oare acest şir în cele din urmă la un punct final, 
la o teorie ultimă a universului, care să includă toate forţele 
şi să prezică orice observaţie care s-ar putea face, sau vom 
continua la nesfârşit să găsim teorii tot mai bune, dar 
niciuna care să nu poată fi apoi îmbunătăţită? Nu avem 
încă un răspuns definitiv la această întrebare, dar avem un 
candidat pentru o teorie finală, presupunând că ea există, 
numită teoria M. Teoria M este singurul model care are 
toate proprietăţile pe care credem că ar trebui să le aibă o 
teorie finală, iar ea este teoria pe care se bazează cea mai 
mare parte a consideraţiilor ce urmează. 

Teoria M nu e o teorie în sensul obişnuit al cuvântului. Ea 

este o întreagă familie de teorii diferite, fiecare dintre ele 
fiind o bună descriere a observaţiilor doar dintr-un domeniu 
al situaţiilor fizice. Cam la fel stau lucrurile şi cu o hartă. 
După cum se ştie, nu putem reprezenta întreaga suprafaţă 
a Pământului pe o singură hartă. Proiecţia Mercator folosită 
în hărţi face ca suprafeţele să apară din ce în ce mai mari 
spre nord sau spre sud, şi nu acoperă Polul Nord şi Polul 
Sud. Pentru a cartografia fidel întregul Pământ, trebuie să 
folosim o colecţie de hărţi, fiecare acoperind o regiune 
limitată. Hărțile se suprapun, iar în porțiunile comune 
prezintă acelaşi peisaj. La fel stau lucrurile şi cu teoria M. 
Teoriile din familia teoriei M pot părea foarte diferite, dar 
ele pot fi privite ca aspecte ale aceleiaşi teorii subiacente. 
Sunt versiuni ale teoriei aplicabile doar în domenii limitate - 
de pildă, atunci când unele cantităţi, cum ar fi energia, sunt 
mici. La fel ca hărţile în proiecția Mercator care se 
suprapun, când domeniile diferitelor versiuni se suprapun, 
ele vor prezice aceleaşi fenomene. Dar, aşa cum nu există 
o hartă plană care să fie o bună reprezentare a întregii 
suprafeţe a Pământului, nu există o unică teorie care să fie 
o bună reprezentare a observaţiilor în toate situaţiile. 

Vom arăta cum poate oferi teoria M răspunsuri la 
problema creaţiei. Conform teoriei M, universul nostru nu e 
singurul univers. Teoria M prezice că nenumărate universuri 
au fost create din nimic. Crearea lor nu presupune 
intervenţia unei fiinţe supranaturale sau a unui zeu, ci 
aceste universuri multiple apar în chip natural din legile 
fizicii, sunt predicții ale ştiinţei. Fiecare univers are 
numeroase istorii posibile şi numeroase stări posibile la 
momente ulterioare, cum ar fi cel de faţă, mult după 
crearea lui. Majoritatea acestor stări vor diferi semnificativ 
de cea a universului pe care-l observăm, şi nu vor permite 
pesemne nicio formă de viaţă. Doar foarte puţine vor fi 
potrivite pentru existenţa unor fiinţe ca noi. Prezenţa 
noastră selectează prin urmare din această gamă largă 

numai acele universuri compatibile cu existenţa noastră. 
Deşi suntem mici şi neînsemnaţi la scara cosmosului, într- 
un anume sens aceasta face din noi stăpânii creaţiei. 

Pentru a înţelege universul la nivelul cel mai profund, 
trebuie să ştim nu numai cum se comportă universul, dar şi 
de ce. 


De ce există ceva mai degrabă decât nimic? 
De ce existăm? 
De ce acest set particular de legi, şi nu altele? 


Aceasta e întrebarea Ultimă privind Viaţa, Universul şi 
Tot ce Există. Vom încerca să dăm un răspuns în această 
carte. Spre deosebire de răspunsul din Ghidul 
autostopistului galactic., al nostru nu va fi „42”.! 


1 The Hitchhikers Guide to the Galaxy este titlul unui serial SF radiodifuzat 
de BBC (1978), adaptat apoi pentru televiziune şi transformat în roman. 
Apare aici o rasă de fiinţe hiperinteligente care au construit un 
computer pentru a calcula răspunsurile la întrebările ultime privind 
viaţa, universul şi tot ce există. Atunci când răspunsul computerului a 
fost „42“, s-a propus construirea unui computer mai puternic, proiectat 
să găsească întrebările pentru acest răspuns. (N. t). 

2. 
Domnia legii 


Lupul Skoll va înspăimânta 

Luna Zburând spre Pădurea Durerii: 

Lupul Hati, neam cu Hridvitnir, 

Va porni în urmărirea Soarelui. 
„Grimnismal”, Edda 


În mitologia vikingilor, Skoll şi Hati hăituiesc Soarele şi 
Luna. Când lupii îl prind pe unul sau pe altul, are loco 
eclipsă. Atunci când se întâmplă asta, oamenii de pe 
pământ fac cât mai mult zgomot ca să sperie lupii şi să 
salveze Luna sau Soarele. Mituri asemănătoare se întâlnesc 
şi în alte culturi. După un timp, oamenii trebuie să fi 
observat că Luna şi Soarele apar din nou după eclipsă, 
indiferent cât tărăboi au făcut. Ei trebuie să fi observat şi că 
eclipsele nu au loc la întâmplare: ele se repetă cu 
regularitate. Aceste regularităţi au fost evidente mai cu 
seamă pentru eclipsele de Lună şi au permis vechilor 
babilonieni să le prezică destul de exact, deşi nu-şi dădeau 
seama că Pământul era acela care obtura lumina Soarelui. 
Eclipsele de Soare erau mai greu de prevăzut, fiindcă sunt 
vizibile doar în culoare cu o lăţime de aproximativ 50 km. Și 
totuşi, odată sesizate regularităţile, a devenit limpede că 
eclipsele nu depindeau de capriciile arbitrare ale fiinţelor 

supranaturale, ci erau guvernate de legi. 

În ciuda unor prime succese în prezicerea mişcării 
corpurilor cereşti, cele mai multe evenimente din natură 
păreau imposibil de anticipat pentru strămoşii noştri. 
Erupţiile vulcanice, cutremurele, furtunile, epidemiile, 
unghiile încarnate, toate păreau să apară fără vreo cauză 
sau vreo regularitate vizibile. În timpurile de demult era 
firesc să pui acţiunile violente ale naturii pe seama unui 
întreg panteon de divinităţi răutăcioase sau malefice. 
Calamităţile erau privite adesea drept un semn că cineva îi 
supărase pe zei. De exemplu, pe la 5600 î.Cr. a erupt 
vulcanul Mazama din Oregon, iar vreme de mai mulţi ani au 
căzut din cer pietre şi cenuşă incandescentă, pentru ca 
ploile ulterioare să umple craterul vulcanului, formând ceea 
ce numim azi Lacul Crater. Indienii Klamath din Oregon au 
o legendă care se potriveşte foarte bine cu toate detaliile 
geologice ale evenimentului, dar îi adaugă un element 
dramatic, spunând că un om a provocat catastrofa. Obsesia 
culpabilităţii îi poate face mereu pe oameni să dea vina pe 
ei înşişi. Conform legendei, Llao, stăpânul Lumii de Jos, s-a 
îndrăgostit de frumoasa fată a şefului tribului Klamath. Ea l- 
a refuzat, iar, drept răzbunare, Llao a încercat să distrugă 
tribul prin foc. Din fericire, spune legenda, Skell, stăpânul 
Lumii de Sus, s-a îndurat de oameni şi s-a luptat cu 
omologul lui din subteran. În cele din urmă, rănit, Llao a 
căzut pe muntele Mazama făcând să apară o groapă uriaşă, 
umplută apoi cu apă. 

Necunoaşterea legilor naturii i-a condus în trecut pe 
oameni să născocească zei răspunzători de toate aspectele 
vieţii. Existau zei ai războiului şi dragostei, ai Soarelui, 
Pământului şi cerului, ai oceanelor şi fluviilor, ai ploii şi 
tunetelor, ba chiar şi ai vulcanilor şi ai cutremurelor. Dacă 
zeii erau mulţumiţi, omenirea avea parte de vreme bună şi 
de pace, fiind ferită de dezastre naturale şi boli. Dacă se 
supărau, apăreau seceta, războiul, ciuma şi epidemiile. 

Legătura dintre cauză şi efect în natură nefiind vizibilă, 
aceşti zei păreau învăluiţi în mister, iar oamenii se aflau la 
mila lor. Dar, odată cu Thales din Milet (cca. 624 - cca. 546 
î.Cr.), lucrurile au început să se schimbe. A încolţit ideea că 
natura urmează principii coerente care ar putea fi 
descifrate. Aşa a început îndelungatul proces de înlocuire a 
ideii de domnie a zeilor cu perspectiva unui univers 
guvernat de legi ale naturii şi creat conform unui plan pe 
care vom izbuti cândva să-l înţelegem. 

Privită la scara istoriei omenirii, cercetarea ştiinţifică e o 
îndeletnicire foarte recentă. Specia noastră, Homo sapiens, 
a apărut în Africa subsahariană acum vreo 200.000 de ani. 
Scrierea a fost inventată abia pe la 7000 î.Cr., în societăţile 
axate pe cultura cerealelor. (Unele dintre cele mai vechi 
inscripţii se referă la raţia zilnică de bere alocată fiecărui 
cetăţean.) Cele mai vechi documente scrise ale marii 
civilizaţii greceşti datează din secolul IX î.Cr., dar ea îşi 
atinge apogeul, „perioada clasică”, câteva secole mai 
târziu, începând de pe la 500 î.Cr. Conform lui Aristotel (384 
- 322 î.Cr.), cam pe-atunci a susţinut Thales ideea că lumea 
poate fi înţeleasă, că fenomenele complexe din jurul nostru 
pot fi reduse la principii simple şi explicate fără a recurge la 
mitologie sau teologie. 

Despre Thales se spune că a fost primul care a prezis o 
eclipsă solară, în 585 î.Cr., dar marea precizie a acelei 
predicții a fost probabil o chestiune de şansă. El rămâne o 
figură obscură, care n-a lăsat în urmă vreo scriere. A trăit 
într-unul din centrele intelectuale ale regiunii numită lonia, 
colonizată de greci şi exercitând o influenţă ce s-a întins din 
Turcia de azi până în Italia. Ştiinţa ioniană s-a orientat către 
descoperirea unor legi fundamentale care să explice 
fenomenele din natură, reprezentând un moment de 
răscruce în istoria ideilor. Abordarea ei era una raţională, 
iar în multe cazuri a dus la concluzii surprinzător de 
asemănătoare celor obţinute astăzi cu mijloace mult mai 

sofisticate. Ea a reprezentat un început glorios, dar, cu 
trecerea secolelor, o mare parte din ştiinţa ioniană a căzut 
în uitare - pentru a fi apoi redescoperită sau reinventată, în 
unele cazuri de mai multe ori. 

Legenda spune că prima formulare matematică a ceea ce 
am numi azi o lege a naturii a fost dată de un ionian pe 
nume Pitagora (cea 580 - cea 490 î.Cr.), vestit pentru 
teorema care îi poartă numele: pătratul ipotenuzei (latura 
cea mai lungă) a unui triunghi dreptunghic este egală cu 
suma pătratelor celorlalte două laturi. Se mai spune că 
Pitagora a descoperit relaţia numerică dintre lungimea 
corzilor folosite la instrumentele muzicale şi combinaţiile 
armonice ale sunetelor. În limbajul de azi, am spune că 
frecvenţa unei corzi întinse - numărul de vibrații pe 
secundă - este invers proporţională cu lungimea corzii. În 
plan concret, asta explică de ce chitara bas trebuie să aibă 
corzile mai lungi decât chitara obişnuită. Probabil că 
descoperirea nu-i aparţine lui Pitagora - după cum nici 
teorema care-i poartă numele n-a descoperit-o el -, dar 
este evident că o relaţie între lungimea corzii şi înălţimea 
sunetului era cunoscută pe vremea lui. În acest caz, am 
putea considera acea formulă matematică simplă drept 
primul exemplu pentru ceea ce numim acum fizică 
teoretică. 

În afara legii lui Pitagora privind corzile, singurele legi ale 
fizicii cunoscute corect de antici au fost trei legi ale lui 
Arhimede (cea 287 - cea 212 î.Cr.), de departe cel mai 
strălucit fizician al Antichității. În termenii de azi, legea 
pârghiilor arată că forţe mici pot ridica greutăţi mari, 
deoarece pârghia amplifică forţa cu un factor egal cu 
raportul distanțelor faţă de punctul de sprijin al pârghiei. 
Legea plutirii afirmă că orice obiect scufundat într-un fluid 
va fi împins în sus cu o forţă egală cu greutatea fluidului 
dislocuit. Legea reflexiei spune că unghiul format de un 
fascicul luminos incident şi o oglindă este egal cu unghiul 

dintre oglindă şi fasciculul reflectat. Arhimede nu le-a numit 
legi, nici nu le-a explicat referindu-se la observaţii şi 
măsurători. El le-a tratat ca şi cum ar fi fost pure teoreme 
matematice, într-un sistem axiomatic foarte asemănător 
celui pe care l-a creat Euclid pentru geometrie. 

Pe măsură ce se răspândea influenţa ioniană, apăreau 
alte idei care spuneau că universul posedă o ordine internă, 
ordine ce putea fi înţeleasă prin observaţie şi raţionament. 
Anaximandru (cca. 610 - cca. 546 î.Cr.), prieten şi pesemne 
discipol al lui Thales, susţinea că, din moment ce copiii sunt 
neajutoraţi şi neputincioşi la naştere, dacă primul om care a 
apărut pe lume ar fi fost copil, el n-ar fi putut supravieţui. În 
ceea ce pare să fi fost prima trimitere la evoluţie, 
Anaximandru s-a gândit că oamenii trebuie să fi evoluat din 
alte animale ai căror pui erau ceva mai robuşti. În Sicilia, 
Empedocle (cca. 490 - cca. 430 î.Cr.) a studiat un 
instrument numit ceas cu apă. Folosit şi ca polonic, el 
constă dintr-o sferă cu gât deschis şi mici găuri la bază. 
Introdus în apă, se va umple, iar, dacă i se acoperă gâtul, 
sfera poate fi scoasă fără ca apa din ea să curgă prin găuri. 
Empedocle a observat că, atunci când se acoperă gâtul 
înainte de imersiune, sfera nu se umple. El a ajuns la 
concluzia că ceva invizibil trebuie să împiedice apa să intre 
în sferă prin găuri - adică a descoperit substanţa materială 
pe care o numim aer. 

Cam în acelaşi timp, într-o colonie ioniană din nordul 
Greciei, Democrit (cca. 460 - cca. 370 î.Cr.) a meditat la ce 
se întâmplă dacă tai sau spargi un obiect în bucăţi. El 
susţinea că procesul nu poate continua la nesfârşit. A 
postulat că totul, inclusiv fiinţele vii, este alcătuit din 
particule fundamentale care nu mai pot fi tăiate sau sparte. 
El a numit aceste ultime particule atomi, de la adjectivul 
grecesc care înseamnă „imposibil de tăiat”. Democrit 
credea că orice fenomen material e produsul ciocnirii 
atomilor. Din perspectiva lui, numită atomism, toţi atomii 

se mişcă prin spaţiu, iar, dacă nu sunt perturbaţi, se 
deplasează la nesfârşit în linie dreaptă. Astăzi, această idee 
se numeşte legea inerţiei. 

Ideea revoluţionară că suntem doar nişte locuitori 
obişnuiţi ai universului, nu fiinţe privilegiate aflate în 
centrul lui, a fost pentru prima dată susţinută de Aristarh 
(cca. 310 - cca. 230 î.Cr.), unul dintre ultimii savanţi ionieni. 
A supravieţuit doar unul dintre calculele sale, o complexă 
analiză geometrică a observaţiilor făcute de el asupra 
dimensiunii umbrei Pământului pe Lună în timpul unei 
eclipse lunare. Din datele obţinute a tras concluzia că 
Soarele trebuie să fie mult mai mare decât Pământul. 
Inspirat probabil de ideea că obiectele mici trebuie să se 
rotească în jurul celor mari, şi nu invers, el a fost primul 
care a susţinut că Pământul nu e centrul sistemului nostru 
planetar, ci că, împreună cu celelalte planete, se roteşte în 
jurul Soarelui. Mai era de făcut doar un mic pas de la ideea 
că Pământul este doar una dintre planete până la ideea că 
nici Soarele nostru nu are un statut privilegiat. Aristarh 
bănuia că aşa stau lucrurile şi credea că stelele pe care le 
vedem pe cerul nopţii nu sunt decât sori îndepărtați. 

Şcoala ioniană a fost doar una dintre numeroasele şcoli 
de filosofie greceşti, cu orientări diferite, uneori contrare. 
Din păcate, perspectiva ioniană asupra naturii - natura 
poate fi explicată prin legi generale şi redusă la un set 
simplu de principii - a exercitat o influenţă puternică doar 
vreme de câteva secole. Unul dintre motive este acela că 
teoriile ioniene păreau adesea să nu lase loc pentru 
noţiunile de liber-arbitru sau de scop, ori pentru ideea că 
zeii intervin în treburile lumii. Aceste omisiuni 
surprinzătoare i-au tulburat profund pe mulți gânditori 
greci, aşa cum se întâmplă şi cu mulţi oameni din zilele 
noastre. De exemplu, filosoful Epicur (341-270 î.Cr.) s-a 
opus atomismului pe principiul că „este mai bine să te laşi 
călăuzit de miturile despre zei decât să devii «sclavul» 

destinului despre care vorbesc filosofii naturii”. Aristotel a 
respins de asemenea noţiunea de atom, fiindcă nu putea 
accepta faptul că oamenii sunt alcătuiți din obiecte 
neînsufleţite. Ideea ioniană că omul nu e centrul universului 
a fost un moment de răscruce în înţelegerea cosmosului, 
dar ea s-a pierdut şi n-a mai fost reluată sau general 
acceptată până la Galilei, aproape douăzeci de secole mai 
târziu. 

Cu toate că unele speculaţii ale vechilor greci privind 
natura au fost pătrunzătoare, cele mai multe dintre ideile 
lor nu sunt acceptabile ştiinţific în timpurile moderne, întâi 
de toate, faptul că nu inventaseră metoda ştiinţifică a făcut 
ca unele dintre teoriile lor să nu fi fost elaborate cu scopul 
de a fi testate experimental. Astfel, dacă un învăţat 
pretindea că un atom se mişcă în linie dreaptă până se 
ciocneşte de un al doilea atom, iar alt învăţat pretindea că 
se mişcă în linie dreaptă până se ciocneşte de un ciclop, nu 
exista o cale obiectivă de a tranşa disputa. De asemenea, 
nu se făcea o deosebire netă între legile fizicii şi cele 
umane. In secolul V î.Cr., de pildă, Anaximandru scria că 
toate lucrurile provin dintr-o substanţă primordială, iar apoi 
se întorc la ea, „căci ele trebuie să dea socoteală unele 
altora pentru nedreptatea făcută”. Conform filosofului 
ionian Heraclit (cca. 535 - cca. 475 î.Cr.), Soarele se 
comportă aşa cum o face fiindcă altminteri zeiţa dreptăţii l- 
ar dobori. Câteva sute de ani mai târziu stoicii, adepţii unei 
şcoli greceşti de filosofie apărută în secolul III î.Cr., făceau 
distincţia între codurile de legi ale oamenilor şi legile 
naturii, dar includeau acele reguli de conduită umană pe 
care le considerau universale - ca venerarea zeilor şi 
supunerea faţă de părinţi - în categoria legilor naturii. 
Invers, ei prezentau adesea procese fizice în termeni 
juridici, şi credeau că e necesară aplicarea unor 
constrângeri, chiar dacă obiectele care trebuiau să se 
„supună” erau neînsufleţite. Dacă vi se pare că e greu să-i 

faci pe oameni să respecte codul rutier, imaginaţi-vă că vă 
apucaţi să convingeţi un asteroid să se mişte de-a lungul 
unei elipse. 

Această tradiţie a continuat să-i influenţeze pe gânditori 
încă multe veacuri. Filosoful creştin Toma de Aquino (cca. 
1225-1274) a adoptat această perspectivă şi a folosit-o 
pentru a demonstra existenţa lui Dumnezeu: „Este limpede 
că [obiectele  neînsufleţite] îşi ating scopul nu din 
întâmplare, ci în chip voit. [...] Există prin urmare o fiinţă 
inteligentă graţie căreia fiecare lucru din natură e rânduit 
pentru scopul său.” Chiar şi în secolul XVI, marele astronom 
german Johannes Kepler (1571-1630) credea că planetele 
au percepții senzoriale şi urmează conştient legile de 
mişcare pe care le-au înţeles cu „mintea” lor. 

Ideea că legile naturii trebuie respectate în mod deliberat 
reflectă accentul pus de antici pe întrebarea de ce natura 
se comportă aşa cum se comportă, iar nu pe întrebarea 
cum se comportă ea. Aristotel a fost unul dintre cei mai 
importanţi exponenţi ai acestei abordări, respingând ideea 
de ştiinţă bazată în principal pe observaţie. Măsurătorile 
precise şi calculele matematice erau oricum dificile în acele 
vremuri. Notaţia zecimală a numerelor, pe care o găsim 
atât de comodă în aritmetică, datează abia de pe la anul 
700, când indienii au făcut primii paşi pentru ca aceasta să 
devină un instrument puternic. Simbolurile pentru plus sau 
minus nu au apărut până în secolul XV. Nici semnul egal, 
nici ceasuri care să măsoare secunda nu au existat până în 
secolul XVI. 

Aristotel nu considera însă că problemele legate de 
măsurători şi calcule erau piedici în dezvoltarea unei fizici 
care să facă predicții cantitative, ci părea să nu aibă nevoie 
de măsurători şi calcule. Aristotel şi-a clădit fizica pe 
principii care îl atrăgeau la nivel pur intelectual. A eliminat 
faptele care îi displăceau şi şi-a concentrat eforturile asupra 
motivelor pentru care lucrurile se întâmplă, investind relativ 

puţină energie în prezentarea detaliată a ce anume se 
întâmplă. Aristotel şi-a ajustat concluziile doar atunci când 
contradicţiile flagrante cu observaţia nu mai puteau fi 
ignorate. Aceste ajustări erau adesea explicaţii ad-hoc care 
mai curând ascundeau contradicţiile. Astfel, oricât de mult 
se abătea teoria sa de la realitate, el putea întotdeauna s-o 
modifice suficient cât să pară că a eliminat contradicţia. De 
exemplu, în teoria sa privind mişcarea, viteza căderii libere 
a corpurilor era proporţională cu greutatea lor. Pentru a 
explica faptul că aceste obiecte îşi sporesc viteza pe 
măsură ce cad, el a inventat un nou principiu - corpurile 
acţionează mai vioi, şi deci accelerează, atunci când se 
apropie de locul lor normal de repaus, un principiu care 
astăzi ni se pare mai potrivit pentru descrierea 
comportamentului unor oameni decât pentru cel al 
obiectelor neînsufleţite. Deşi teoriile lui Aristotel aveau de 
cele mai multe ori o slabă valoare de predicţie, perspectiva 
sa asupra ştiinţei a dominat gândirea occidentală timp de 
aproape două mii de ani. 

Continuatorii creştini ai grecilor au respins ideea că 
universul e condus de legi naturale indiferente. Ei au 
respins de asemenea ideea că oamenii nu ocupă un loc 
privilegiat în univers. Deşi în Evul Mediu n-a apărut niciun 
sistem filosofic coerent, tema comună a fost aceea că 
universul este jucăria lui Dumnezeu, iar religia merită mult 
mai mult să fie studiată decât fenomenele naturii. În 1277, 
Etienne Tempier, episcopul Parisului, a publicat la indicaţia 
papei loan al XXI-lea o listă cu 219 erori sau erezii care 
trebuiau condamnate. Printre erezii se afla şi ideea că 
natura s-ar supune unor legi, deoarece asta ar intra în 
contradicţie cu atotputernicia lui Dumnezeu. E interesant 
de observat că papa loan a fost ucis de efectele legii 
gravitaţiei câteva luni mai târziu, când acoperişul palatului 
a căzut peste el. 

Noţiunea modernă de lege a naturii a apărut în secolul 

XVII. Kepler pare să fi fost primul om de ştiinţă care a 
înţeles termenul în sensul modern, deşi, după cum am mai 
spus, el a păstrat o perspectivă animistă asupra obiectelor 
fizice. Galilei (1564-1642) nu a folosit termenul de „lege” în 
cea mai mare parte a lucrărilor sale ştiinţifice (dar el apare 
în unele traduceri ale lor). Indiferent dacă a folosit sau nu 
cuvântul, Galilei a dezvăluit multe legi şi a pledat pentru 
principii importante potrivit cărora observaţia este 
fundamentul ştiinţei, iar scopul ştiinţei e să studieze 
relaţiile cantitative dintre fenomenele fizice. Omul care a 
formulat însă prima dată explicit şi riguros conceptul de 
lege a naturii aşa cum îl înţelegem astăzi a fost Rene 
Descartes (1596-1650). 

Descartes credea că toate fenomenele fizice trebuie 
explicate prin ciocnirile maselor în mişcare, guvernate de 
trei legi - precursoarele faimoaselor legi ale mişcării 
formulate de Newton. El susţinea că aceste legi sunt 
valabile pretutindeni şi oricând, şi afirma explicit că 
respectarea lor nu implică faptul că acele corpuri în mişcare 
ar fi însufleţite. Descartes a înţeles de asemenea 
importanţa a ceea ce noi numim astăzi „condiţii iniţiale”. 
Acestea descriu starea unui sistem asupra căruia căutăm 
să facem predicții la începutul intervalului de timp 
considerat. Cu un set dat de condiţii iniţiale, legile naturii 
determină evoluţia în timp a unui sistem, dar, fără un set 
de condiţii iniţiale, evoluţia nu poate fi precizată. Dacă, de 
exemplu, la momentul zero un porumbel lasă să cadă ceva 
fix deasupra noastră, traiectoria acestui obiect în cădere 
este determinată de legile lui Newton. Rezultatul va fi cu 
totul diferit dacă la momentul zero porumbelul stă liniştit 
pe un cablu telefonic sau dacă zboară cu 30 de kilometri pe 
oră. Pentru a aplica legile fizicii trebuie să cunoaştem cum 
a început sistemul, sau cel puţin care a fost starea sa la un 
moment dat. (Putem folosi legile şi pentru a urmări evoluţia 
sistemului înapoi în timp.) 

Odată cu reînnoirea credinţei în existenţa legilor naturii 
au venit şi încercările de reconciliere a acestor legi cu 
noţiunea de Dumnezeu. Conform lui Descartes, Dumnezeu 
ar putea modifica după dorinţa lui adevărul sau falsitatea 
unor afirmaţii care ţin de etică sau ale unor teoreme 
matematice, dar nu şi natura. El credea că Dumnezeu a 
binecuvântat legile naturii, dar nu le-a putut alege, ci le-a 
impus pentru că legile pe care le cunoaştem sunt singurele 
posibile. Aceasta părea să însemne o ştirbire a autorităţii lui 
Dumnezeu, însă Descartes s-a eschivat spunând că legile 
sunt de neschimbat fiindcă reflectă natura intrinsecă a lui 
Dumnezeu. Dacă ar fi adevărat, ne-am putea gândi că 
Dumnezeu a avut de ales în momentul creaţiei între mai 
multe lumi, fiecare corespunzând unui set diferit de condiţii 
iniţiale, dar Descartes nega şi această posibilitate. 
Indiferent care a fost dispunerea materiei la începutul 
universului, susţinea el, în timp ar fi apărut oricum o lume 
identică cu a noastră. Mai mult, după ce Dumnezeu a iniţiat 
lumea, a lăsat-o complet singură. 

O poziție asemănătoare (cu unele excepţii) a fost 
adoptată şi de Isaac Newton (1643-1727). Newton este cel 
considerat în general părintele conceptului modern de lege 
ştiinţifică, prin cele trei legi ale mişcării şi prin legea 
gravitaţiei, care explică orbitele Pământului, Lunii şi 
planetelor, precum şi fenomene cum sunt mareele. Cele 
câteva ecuaţii ale sale, şi cadrul matematic complex pe 
care l-am dedus de atunci din acestea, se învaţă şi astăzi şi 
sunt folosite ori de câte ori un arhitect proiectează o 
clădire, un inginer proiectează o maşină sau un fizician 
calculează traiectoria unei rachete destinate să ajungă pe 
Marte. După cum spunea poetul Alexander Pope: 


Natura şi legile Naturii zăceau ascunse în beznă: 
Dumnezeu a spus Să fie Newton! şi s-a făcut lumină. 

Astăzi, majoritatea oamenilor de ştiinţă ar spune că o 
lege a naturii este o regulă care se bazează pe o 
regularitate observată şi oferă predicții care merg dincolo 
de situaţiile nemijlocite pe care se bazează. De pildă, am 
putea să observăm că Soarele răsare la est în fiecare 
dimineaţă şi să postulăm legea „Soarele răsare întotdeauna 
la est”. Aceasta e o generalizare care merge dincolo de 
observaţiile noastre limitate privind răsăritul Soarelui, şi 
face predicții testabile asupra viitorului. Pe de altă parte, o 
afirmaţie de genul „Toate computerele din acest 
departament sunt negre” nu este o lege a naturii, fiindcă se 
referă numai la computerele dintr-un departament şi nu 
face predicții de genul „Dacă departamentul meu va 
cumpăra un computer nou, acesta va fi negru”. 

Semnificaţia pe care o dăm termenului de „lege a 
naturii” e subiectul unei dezbateri aprinse între filosofi şi e 
o problemă mai subtilă decât pare la prima vedere. De 
pildă, filosoful John W. Carroll a comparat propoziţia „Toate 
sferele de aur au un diametru mai mic de un kilometru” cu 
propoziţia „Toate sferele de uraniu-235 au un diametru mai 
mic de un kilometru”. Observațiile pe care le facem asupra 
lumii ne spun că nu există o sferă de aur mai mare de un 
kilometru, şi putem fi aproape siguri că nici nu se va găsi 
vreodată. Totuşi, nu avem vreun motiv să credem că o 
asemenea sferă n-ar putea exista, iar astfel această 
propoziţie nu e considerată o lege. Pe de altă parte, 
propoziţia „Toate sferele de uraniu-235 au un diametru mai 
mic de un kilometru” poate fi considerată o lege a naturii, 
deoarece conform celor cunoscute din fizica nucleară, dacă 
o sferă de uraniu-235 ajunge la un diametru mai mare de 
15 cm, ea se distruge pe sine însăşi printr-o explozie 
nucleară. Suntem aşadar siguri că o asemenea sferă nu 
există. (Şi n-ar fi o idee bună să încerci să faci una!) 
Această deosebire e semnificativă, deoarece arată că nu 
toate generalizările noastre pot fi considerate legi ale 

naturii şi că cele mai multe legi ale naturii aparţin unui 
sistem mai vast de legi interconectate. 

În ştiinţa modernă legile naturii sunt de regulă exprimate 
matematic. Ele pot fi exacte sau aproximative, dar trebuie 
să se aplice fără excepţie - dacă nu în mod universal, cel 
puţin în cadrul unui set de condiţii precizat. De pildă, ştim 
că legile lui Newton trebuie modificate dacă obiectele se 
deplasează cu viteze apropiate de viteza luminii. Cu toate 
acestea, considerăm că legile lui Newton rămân în 
continuare legi, deoarece sunt valabile cu o foarte bună 
aproximaţie în condiţiile lumii obişnuite, unde vitezele cu 
care avem de-a face sunt foarte departe de viteza luminii. 

Dacă natura e guvernată de legi, se pun trei întrebări: 


1. Care este originea legilor? 
2. Există excepţii de la legi, de pildă miracole? 
3. Există un singur set de legi posibile? 


Aceste întrebări importante au fost puse în diferite 
moduri de oameni de ştiinţă, filosofi şi teologi. Răspunsul 
tradiţional la prima întrebare - răspunsul lui Kepler, Galilei, 
Descartes şi Newton - a fost că legile sunt creaţia lui 
Dumnezeu. Răspunsul însă nu e decât o definiţie a lui 
Dumnezeu ca întruchipare a legilor naturii. Dacă nu-l 
înzestrăm pe Dumnezeu şi cu alte însuşiri, de pildă aceea 
de a fi Dumnezeul Vechiului Testament, apelul la 
Dumnezeu în răspunsul la prima întrebare nu face decât să 
înlocuiască un mister cu altul. Astfel, dacă îl implicăm pe 
Dumnezeu în răspunsul la prima întrebare, adevărata 
problemă apare la a doua întrebare: Există miracole, 
excepţii de la legi? 

Opiniile legate de răspunsul la a doua întrebare diferă 
mult. Platon şi Aristotel, cei mai influenţi gânditori ai Greciei 
antice, au susţinut că nu pot exista excepţii de la legi. Din 
perspectivă biblică însă, Dumnezeu nu numai că a creat 

legile, dar poate fi rugat şi să facă excepţii - să-i vindece pe 
bolnavii incurabili, să curme prematur seceta sau să 
reintroducă  crichetul între disciplinele olimpice. Spre 
deosebire de Descartes, aproape toţi gânditorii creştini 
susțineau că Dumnezeu trebuie să poată suspenda legile 
pentru a înfăptui miracole. Până şi Newton credea într-un 
fel de miracole. El se gândea că orbitele planetelor sunt 
instabile din cauza atracției gravitaționale dintre planete, 
iar că aceasta ar produce perturbații asupra orbitelor, care 
cu timpul ar face ca planetele fie să cadă pe Soare, fie să 
părăsească sistemul solar. Dumnezeu trebuie să 
restabilească orbitele, credea el, sau „să întoarcă ceasul 
ceresc, ca nu cumva acesta să se oprească”. Pierre-Simon, 
marchiz de Laplace (1749-1827), cunoscut îndeobşte ca 
Laplace, a susţinut însă că perturbațiile ar trebui să fie 
periodice, caracterizate deci prin cicluri repetate, iar nu 
cumulative. Sistemul solar s-ar restabili astfel singur şi n-ar 
mai fi nevoie de intervenţia divină pentru a explica de ce a 
supravieţuit până în zilele noastre. 

Se consideră că Laplace a fost primul care a postulat clar 
determinismul ştiinţific: dată fiind starea universului la un 
moment dat, un set complet de legi determină în întregime 
atât viitorul, cât şi trecutul. Aceasta ar exclude posibilitatea 
miracolelor sau un rol activ al divinității. Determinismul 
ştiinţific formulat de Laplace este răspunsul omului de 
ştiinţă modern la cea de-a doua întrebare. Acest principiu 
este, de fapt, baza întregii ştiinţe moderne şi va juca un rol 
important în această carte. Dacă o lege ştiinţifică ar acţiona 
doar atunci când o fiinţă supranaturală se hotărăşte să nu 
intervină, atunci n-ar mai fi o lege ştiinţifică. Se spune că, 
aflând asta, Napoleon l-ar fi întrebat pe Laplace care e locul 
lui Dumnezeu în acest cadru. Laplace ar fi răspuns: „Sire, 
nu am nevoie de această ipoteză.” 

Deoarece oamenii trăiesc în univers şi interacționează cu 
celelalte obiecte din el, determinismul ştiinţific trebuie să 

funcţioneze şi în privinţa oamenilor. Dar, deşi acceptă că 
determinismul ştiinţific guvernează procesele fizice, mulţi 
ar face o excepţie pentru comportamentul uman, deoarece 
ei cred că avem liber-arbitru. Descartes, de exemplu, 
pentru a păstra ideea liberului-arbitru, spunea că mintea 
omenească se deosebeşte de lumea fizică şi nu urmează 
legile ei. Pentru el, un om era alcătuit din două părţi: un 
corp şi un suflet. Corpurile nu sunt decât mecanisme 
obişnuite, dar sufletul nu se supune legilor ştiinţei. 
Descartes era foarte preocupat de anatomie şi fiziologie, şi 
credea că un mic organ din centrul creierului numit glanda 
pineală este principalul sediu al sufletului. Această glandă 
ar fi, potrivit lui Descarte, locul unde se formează toate 
gândurile noastre, izvorul nesecat al liberului-arbitru. 

Au oare oamenii liber-arbitru? Dacă îl avem, unde anume 
în arborele evoluţiei a apărut el? Algele albastre-verzi sau 
bacteriile au liber-arbitru, ori comportamentul lor e automat 
şi conform legilor ştiinţei? Oare doar organismele 
pluricelulare au liber-arbitru, sau numai mamiferele? Ne-am 
putea închipui că un cimpanzeu îşi exercită liberul-arbitru 
atunci când alege să înfulece o banană sau o pisică atunci 
când zgârie canapeaua, dar ce putem spune despre un 
vierme cilindric, numit Caenorhabditis elegans - o fiinţă 
simplă, alcătuită din doar 959 de celule? Probabil că el nu 
gândeşte niciodată „Ce gustoasă a fost bacteria pe care 
tocmai am mâncat-o”, deşi are şi el preferinţe alimentare, 
şi fie va accepta un prânz prea puţin ispititor, fie va căuta 
ceva mai bun, în funcţie de experienţa sa recentă. 
Reprezintă oare aceasta exercitarea liberului-arbitru? 

Deşi credem că putem alege ce să facem, studiul bazelor 
moleculare ale biologiei ne arată că procesele biologice 
sunt guvernate de legi ale fizicii şi chimiei, fiind deci 
determinate în aceeaşi măsură ca orbitele planetelor. 
Experimente neurologice recente vin în sprijinul ideii că 
acţiunile noastre sunt determinate de creierul nostru fizic, 


24 


care se supune legilor cunoscute ale ştiinţei, iar nu de 
vreun agent care se sustrage acestor legi. De exemplu, un 
studiu asupra pacienţilor care sunt operaţi pe creier fără 
anestezie generală a arătat că, prin stimularea electrică a 
anumitor zone, pacientului îi poate fi indusă dorinţa de a 
mişca o mână, un braţ ori un picior, sau dorinţa de a mişca 
buzele şi a vorbi. Este greu de închipuit cum ar putea 
acţiona liberul-arbitru când comportamentul nostru e 
determinat de legi fizice, aşa încât s-ar părea că nu suntem 
decât nişte mecanisme biologice, iar liberul-arbitru e doar o 
iluzie. 

Admiţând că legile naturii guvernează comportamentul 
uman, pare rezonabil de asemenea să tragem concluzia că 
rezultatul e determinat într-un mod atât de complicat şi are 
atât de multe variabile, încât în practică este imposibil de 
prezis. Pentru a-l prezice, ar trebui să cunoaştem starea 
iniţială a fiecăreia dintre cele o mie de bilioane de bilioane 
de molecule din corpul uman şi să rezolvăm un număr 
similar de ecuaţii. Aceste calcule ar dura câteva miliarde de 
ani, iar rezultatul ar sosi cam târziu pentru ca acela asupra 
căruia porneşte o lovitură să mai aibă vreme să se 
ferească. 

Fiind atât de nepotrivit să folosim legile fizicii pentru a 
prezice comportamentul uman, adoptăm ceea ce se 
numeşte o teorie eficientă. În fizică, o teorie eficientă este 
un cadru creat pentru modelarea unor fenomene 
observate, fără să descriem în detaliu toate procesele 
subiacente. De exemplu, nu putem rezolva exact ecuaţiile 
care guvernează interacţiile gravitaționale ale fiecărui atom 
din corpul unui om cu fiecare atom de pe Pământ. Pentru 
scopurile practice însă, forţele gravitaționale dintre un om 
şi Pământ pot fi descrise prin doar câteva numere, cum e 
masa totală a acelui om. La fel, nu putem rezolva ecuaţiile 
ce descriu comportamentul unor atomi complecşi sau al 
unor molecule, dar putem elabora o teorie eficientă numită 

chimie, care ne furnizează o explicaţie acceptabilă privind 
comportamentul atomilor şi moleculelor în reacţiile chimice, 
fără a calcula toate detaliile interacţiilor. In cazul oamenilor, 
deoarece nu putem rezolva ecuaţiile care ne determină 
comportamentul, folosim teoria eficientă a liberului-arbitru. 
Studiul înclinațiilor noastre şi al comportamentului ce 
derivă din ele este ştiinţa psihologiei. Ştiinţa economică e 
de asemenea o teorie eficientă, bazată pe noţiunea de 
liber-arbitru şi pe presupunerea că oamenii îşi evaluează 
diversele opţiuni şi o aleg pe cea mai bună. Această teorie 
eficientă are însă o capacitate limitată de a prezice 
comportamentul, deoarece, aşa cum bine ştim, hotărârile 
noastre sunt adesea iraționale sau se bazează pe o analiză 
incorectă a consecinţelor alegerii. De aceea în lume e atâta 
dezordine. 

Cea de-a treia întrebare atacă problema unicităţii legilor 
care determină deopotrivă universul şi comportamentul 
uman. Dacă răspunsul vostru la prima întrebare este acela 
că Dumnezeu a creat legile, atunci problema care se pune 
este dacă Dumnezeu a avut posibilitatea să le aleagă. 
Aristotel şi Platon, iar mai târziu şi Descartes şi Einstein 
credeau că principiile naturii există în chip „necesar”, altfel 
spus, pentru că sunt singurele reguli care au sens logic. 
Datorită credinţei că legile naturii îşi au originea în logică, 
Aristotel şi urmaşii săi considerau că legile pot fi „deduse” 
fără a acorda prea multă atenţie comportamentului naturii. 
Aceasta, precum şi faptul că se întreba mai curând de ce 
obiectele se supun legilor decât cum arată legile, l-a condus 
pe Aristotel la legi mai degrabă calitative, adesea greşite, 
care oricum nu s-au dovedit prea utile, chiar dacă au 
dominat gândirea ştiinţifică timp de secole. Abia mult mai 
târziu oameni precum Galilei au îndrăznit să conteste 
autoritatea lui Aristotel şi să observe ce anume face natura, 
iar nu ce ne spune „raţiunea” pură că ar trebui ea să facă. 

Aceasta carte se întemeiază pe conceptul de 

determinism ştiinţific, din care rezultă că răspunsul la 
întrebarea a doua este că nu există miracole sau excepţii 
de la legile naturii. Ne vom întoarce la prima şi la a treia 
întrebare, cele legate de originea legilor şi de unicitatea lor, 
pentru a le analiza în profunzime. Mai întâi însă, în capitolul 
următor, vom vedea ce anume descriu legile naturii. 
Majoritatea oamenilor de ştiinţă ar spune că ele sunt 
reflectarea matematică a unei realităţi exterioare ce există 
independent de observatorul care o vede. Dar, când 
analizăm mai atent felul în care ne facem observaţiile şi ne 
construim concepte despre ceea ce ne înconjoară, ajungem 
să ne întrebăm dacă avem motive întemeiate să credem că 
există o realitate obiectivă. 

3, 
Ce este realitatea? 


Acum câţiva ani, consiliul municipal din Monza, Italia, a 
interzis ţinerea peştişorilor în acvarii de formă sferică. 
Iniţiatorul măsurii a explicat interdicţia spunând că e o 
cruzime să ţii peştii într-un vas cu pereţi curbați, deoarece 
ar avea o perspectivă distorsionată asupra realităţii. De 
unde ştim însă care este adevărata, nedistorsionata 
imagine a realităţii? Nu cumva ne aflăm şi noi înşine într-un 
imens acvariu sferic, iar perspectiva noastră e distorsionată 
de o lentilă uriaşă? Imaginea pe care şi-o fac peştişorii 
despre realitate e diferită de a noastră, dar de unde ştim că 
e mai puţin reală? 

Imaginea peştişorilor nu e aceeaşi cu a noastră, dar şi ei 
ar putea formula legi ştiinţifice care să guverneze mişcarea 
obiectelor pe care le observă în afara bolului. De pildă, din 
cauza distorsiunii, un obiect care se mişcă liber, pe care noi 
îl vedem deplasându-se în linie dreaptă, va avea, pentru 
peştişori, o traiectorie curbă. Cu toate acestea, peştişorii ar 
putea formula legi ştiinţifice în sistemul lor de referinţă 
distorsionat, legi care ar fi mereu valabile şi pe baza cărora 
ar putea face predicții despre mişcarea viitoare a obiectelor 
din afara bolului. Legile lor ar fi mai complicate decât legile 
din sistemul nostru de referinţă, dar simplitatea e o 
chestiune de gust. Dacă un peştişor ar formula o asemenea 

teorie, ar trebui să acceptăm că perspectiva lui e o 
reprezentare valabilă a realităţii. 

Un exemplu celebru de reprezentare diferită a realităţii 
este modelul propus pe la anul 150 de Ptolemeu (cca. 85 - 
cca. 165) pentru a descrie mişcarea corpurilor cereşti. 
Ptolemeu şi-a publicat ideile într-un tratat conţinând 13 
cărţi, cunoscut mai ales sub numele său arab, A/magest. 
Acesta începe prin a explica motivele de a crede că 
Pământul e sferic, nemişcat, se află în centrul universului şi 
e neglijabil de mic în raport cu distanţa până la cer. În ciuda 
modelului heliocentric al lui Aristarh, asemenea credinţe 
fuseseră împărtăşite de cei mai învăţaţi dintre greci, cel 
puţin în epoca de după Aristotel, care credea din motive 
mistice că Pământul trebuie să se afle în centrul 
universului. În modelul ptolemeic Pământul e situat în 
centru, iar planetele şi stelele se mişcă în jurul lui pe orbite 
complicate care implică epicicluri, ca nişte roţi fixate pe 
alte roţi. 

Modelul pare firesc, fiindcă nu simţim că Pământul se 
mişcă sub picioarele noastre (cu excepţia cutremurelor sau 
a momentelor pasionale). Sistemul de învăţământ european 
de mai târziu s-a bazat pe surse greceşti, aşa încât ideile lui 
Aristotel şi ale lui Ptolemeu au devenit în bună măsură 
fundamentul gândirii occidentale. Modelul cosmic al lui 
Ptolemeu a fost adoptat de Biserica Catolică şi considerat 
doctrină oficială timp de 14 secole. Abia în 1543 Copernic a 
propus un model alternativ în lucrarea De revolutionibus 
orbium coelestium (Despre mişcările de revoluție ale 
corpurilor cereşti), publicată abia în anul morţii sale (deşi 
lucrase la teoria sa câteva decenii). 

La fel ca Aristarh cu 17 secole mai devreme, Copernic a 
prezentat o lume în care Soarele e în repaus, iar planetele 
se rotesc în jurul său pe orbite circulare. Deşi ideea nu era 
nouă, resuscitarea ei a fost întâmpinată cu o rezistenţă 
înverşunată. Se considera că modelul intră în contradicţie 

cu Biblia, care era interpretată ca şi cum ar spune că 
planetele se mişcă în jurul Pământului, deşi în Biblie nu se 
menţionează clar aşa ceva. De fapt, la vremea când a fost 
scrisă Biblia se credea că Pământul e plat. Modelul 
copernican a condus la dezbateri furibunde privind 
mişcarea sau nemişcarea Pământului, culminând cu 
procesul lui Galilei, care a fost acuzat de erezie în 1633 
pentru că a susţinut modelul copernican şi pentru că 
credea că „poate fi susţinută şi considerată probabil 
corectă o opinie care a fost declarată contrară Sfintei 
Scripturi”. A fost găsit vinovat, condamnat la domiciliu 
forţat pentru tot restul vieţii şi obligat să abjure. Se spune 
că ar fi şoptit „Eppur si muove” adică „Şi totuşi se mişcă”. 
În 1992, Biserica Romano-Catolică a recunoscut că 
săvârşise o greşeală condamnându-l pe Galilei. 

Aşadar, care este cel adevărat, sistemul ptolemeic sau 
cel copernican? Deşi se consideră că acela care a 
demonstrat falsitatea sistemului lui Ptolemeu a fost 
Copernic, lucrurile nu stau aşa. Ca şi în cazul relaţiei dintre 
vederea normală şi cea a peştişorului din acvariu, se poate 
folosi oricare dintre perspective ca model al universului, 
pentru că observaţiile astronomice pot fi explicate 
considerând că se află în repaus fie Pământul, fie Soarele. 
În ciuda rolului său în dezbaterile filosofice privind natura 
universului, avantajul real al sistemului copernican este 
acela că ecuaţiile de mişcare sunt mult mai simple în 
sistemul de referinţă în care Soarele se află în repaus. 

Un alt tip de realitate alternativă apare în filmul SF 
Matrix, în care omenirea trăieşte fără să ştie într-o realitate 
virtuală simulată, creată de computere inteligente spre a o 
menţine împăcată şi mulţumită, în timp ce computerele îi 
absorb energia bioelectrică (indiferent ce este aceea). 
Poate că nu e o exagerare, deoarece mulţi preferă să-şi 
omoare timpul în realitatea simulată a unor site-uri gen 
Second Life. De unde ştim că nu suntem cu adevărat 

personaje într-o telenovelă creată de calculator? Dacă am 
trăi într-o lume artificială imaginară, atunci evenimentele n- 
ar trebui să aibă neapărat logică sau coerenţă şi să asculte 
de legi. Extratereştrii care controlează totul ar putea găsi 
că e mai interesant sau mai amuzant să ne vadă reacţiile 
dacă, de pildă, Luna s-ar rupe în două sau dacă întreaga 
omenire ar fi cuprinsă de o poftă irepresibilă pentru 
prăjiturile cu cremă de banane. Dar, dacă extratereştrii ar 
impune într-adevăr legi coerente, ne-ar fi imposibil să ne 
dăm seama că există o altă realitate în spatele celei 
simulate. Am putea, desigur, numi lumea în care trăiesc 
extratereştrii „reală”, iar pe cea sintetică „falsă”. Dar, dacă 
- la fel ca noi - fiinţele din lumea simulată nu-şi pot privi 
universul din afară, ele n-ar avea niciun motiv să se 
îndoiască de propria lor imagine asupra realităţii. Aceasta e 
o versiune modernă a ideii că suntem cu toţii plăsmuiri ale 
visului cuiva. 

Exemplele precedente ne conduc la o concluzie care va fi 
importantă în această carte: Wu există nicio noțiune de 
realitate independentă de imagine sau de teorie. Vom 
adopta o perspectivă pe care o vom numi realism 
dependent de model: ideea că o teorie fizică sau o imagine 
a lumii este un model (în general de natură matematică) şi 
un set de reguli ce leagă elementele modelului de 
observaţii. Acesta ne oferă cadrul pentru interpretarea 
ştiinţei moderne. 

Da la Platon încoace, filosofii au dezbătut îndelung 
problema naturii realităţii. Ştiinţa clasică se întemeiază pe 
credinţa că există o lume exterioară reală ale cărei 
proprietăţi sunt bine definite şi independente de 
observatorul care le percepe. Conform ştiinţei clasice, 
există anumite obiecte care au proprietăţi fizice precum 
masa şi viteza, cu valori bine definite. Din această 
perspectivă, teoriile noastre sunt încercări de a descrie 
acele obiecte şi proprietăţile lor, iar măsurătorile şi 

percepțiile noastre sunt în acord cu ele. Atât observatorul, 
cât şi obiectul observat sunt părţi ale unei lumi având o 
existenţă obiectivă, iar între ei nu se pot face distincţii 
semnificative. Cu alte cuvinte, dacă vezi o turmă de zebre 
care se înghesuie într-un garaj, atunci înseamnă că există 
într-adevăr o turmă de zebre care se înghesuie într-un 
garaj. Toţi ceilalţi observatori care privesc vor măsura 
aceleaşi proprietăţi, iar turma va avea acele proprietăţi 
indiferent dacă e sau nu cineva care s-o privească. In 
filosofie, această perspectivă se numeşte realism. 

Chiar dacă realismul poate fi un punct de vedere tentant, 
vom vedea mai târziu că ceea ce ştim despre fizica 
modernă îl face greu de apărat. De exemplu, conform 
principiilor fizicii cuantice, care e o descriere precisă a 
naturii, o particulă nu poate avea simultan atât poziţia, cât 
şi viteza bine definite, atunci când sunt măsurate de un 
observator. Aşadar, nu e corect să spunem că o 
măsurătoare dă un anumit rezultat deoarece cantitatea 
măsurată a avut acea valoare la momentul când s-a făcut 
măsurătoarea. De fapt, în unele cazuri obiectele individuale 
nici măcar nu au o existenţă independentă, ci există doar 
ca parte a unui ansamblu de mai multe obiecte. Şi, dacă 
teoria numită principiul holografic se va dovedi corectă, 
atunci noi şi lumea noastră în patru dimensiuni am putea fi 
umbre pe frontiera unui spaţiu-timp mai vast, cu cinci 
dimensiuni. În acest caz, statutul nostru în univers ar 
semăna cu acela al peştişorului din acvariu. 

Realiştii intransigenţi susţin deseori că dovada faptului că 
anumite teorii ştiinţifice reprezintă realitatea e dată de 
succesul lor. Dar acelaşi fenomen poate fi descris cu succes 
de teorii diferite, folosind cadre conceptuale diferite. De 
fapt, multe teorii ştiinţifice care s-au dovedit de succes au 
fost ulterior înlocuite cu altele, de asemenea de succes, 
bazate pe idei cu totul noi privind realitatea. 

În mod tradiţional, aceia care nu acceptă realismul au 

fost numiți  antirealişti.  Antirealiştii pornesc de la 
presupunerea că există o deosebire între cunoaşterea 
empirică şi cea teoretică. Ei susţin în general că observaţia 
şi experimentul au sens deplin, iar teoriile nu sunt decât 
instrumente utile care nu conţin adevăruri mai profunde 
aflate în spatele fenomenelor observate. Unii antirealişti au 
vrut să limiteze ştiinţa doar la lucrurile ce pot fi observate. 
Din acest motiv, în secolul XIX mulţi au respins ideea de 
atom pe baza faptului că nu vom putea vedea niciodată 
vreunul. George Berkeley (1685-1753) a mers până la a 
spune că nu există nimic în afara minţii şi ideilor noastre. 
Atunci când un prieten i-a spus scriitorului şi lexicografidui 
englez Samuel Johnson (1709-1784) că afirmaţia lui 
Berkley nu poate fi respinsă, se spune că Johnson i-ar fi 
răspuns ducându-se la o piatră mare, lovind-o cu piciorul şi 
declarând: „Uite că o resping.” Evident, durerea resimţită la 
picior era de asemenea doar o idee a minţii sale, aşadar 
Johnson n-a respins cu adevărat ideile lui Berkley. Acţiunea 
lui ilustra însă perspectiva filosofului David Hume (1717- 
1776), care spunea că, deşi nu avem temeiuri raţionale de 
a crede într-o realitate obiectivă, nu avem nici vreo altă 
soluţie decât să acţionăm ca şi cum ar exista o realitate 
obiectivă. 

Realismul dependent de model scurtcircuitează toate 
aceste raționamente şi dispute între şcolile de gândire 
realistă şi antirealistă. Conform realismului dependent de 
model, n-are sens să te întrebi dacă un model e real doar 
pe baza acordului în care se află cu observaţiile. Dacă 
există două modele, ambele în acord cu observaţiile, ca în 
cazul reprezentării noastre şi a peştişorului din acvariu, nu 
se poate spune că unul e mai real decât celălalt. Putem 
folosi orice model care ni se pare mai potrivit în situaţia 
considerată. De exemplu, pentru cineva aflat în bol 
imaginea peştişorului ar putea fi folositoare, dar pentru cei 
din exterior ar fi deosebit de incomod să descrie 

evenimentele dintr-o galaxie îndepărtată în sistemul de 
referinţă al unui bol de pe Pământ, mai ales că bolul se 
mişcă atunci când Pământul se roteşte în jurul Soarelui şi 
se învârte în jurul axei proprii. 

Creăm modele în ştiinţă, dar şi în viaţa de fiecare zi. 
Realismul dependent de model se aplică nu doar modelelor 
ştiinţifice, dar şi modelelor mentale pe care ni le creăm cu 
toţii, la nivel conştient sau subconștient, pentru a interpreta 
şi înţelege lumea de zi cu zi. Nu putem elimina observatorul 
- noi înşine - din percepţia noastră asupra lumii, percepţie 
obţinută prin procesarea senzorială şi prin modul în care 
gândim şi raţionăm. Percepția noastră - deci şi observaţiile 
pe care se întemeiază teoriile noastre - nu este directă, ci e 
ajustată de un fel de lentile, structura interpretativă a 
creierului uman. 

Realismul dependent de model corespunde modului în 
care percepem obiectele. Atunci când vedem, creierul 
nostru primeşte o serie de semnale prin nervul optic. 
Aceste semnale nu constituie genul de imagine pe care aţi 
accepta-o la televizor. Există o pată oarbă în locul unde 
nervul optic ajunge la retină, iar singura parte a câmpului 
vizual în care rezoluţia e bună este o zonă îngustă 
reprezentând aproximativ un grad de unghi vizual pornind 
din centrul retinei, adică o suprafaţă corespunzând 
dimensiunii degetului mare atunci când ţinem braţul întins. 
Astfel, datele brute trimise la creier sunt ca o fotografie cu 
puţini pixeli şi având o gaură în ea. Din fericire, creierul 
uman procesează datele primite, combinând imput-ul 
provenit de la ambii ochi, completând golurile pornind de la 
presupunerea că proprietăţile vizuale ale zonelor învecinate 
sunt asemănătoare, şi apoi interpolând. Mai mult, el citeşte 
o matrice bidimensională de date sosite de la retină şi 
creează de aici senzaţia de spaţiu tridimensional. Cu alte 
cuvinte, creierul construieşte o imagine mentală sau un 
model. 

Creierul construieşte atât de bine modele, încât, dacă 
unui om i se dă să poarte ochelari care răstoarnă imaginile 
cu susul în jos, după un timp creierul schimbă modelul, aşa 
încât omul va vedea lucrurile din nou în poziţia normală. 
Dacă i se scot acei ochelari, omul va vedea pentru scurt 
timp lumea răsturnată, după care se va adapta din nou. 
Aceasta arată că, atunci când spui „văd un scaun”, asta 
înseamnă că ai folosit lumina împrăştiată de scaun pentru a 
construi o imagine mentală sau un model al scaunului. 
Dacă modelul e răsturnat, cu puţin noroc creierul va face 
corecţia înainte să încerci să te aşezi pe scaun. 

Altă problemă pe care o rezolvă realismul dependent de 
model, sau cel puţin o evită, este cea a semnificației 
existenţei. De unde ştiu că o masă încă există, dacă eu am 
ieşit din cameră şi n-o văd? Ce înseamnă să spui că există 
lucrurile pe care nu le putem vedea, precum electronii sau 
cuarcii - particulele din care se spune că sunt alcătuiți 
protonii şi neutronii? Am putea avea un model în care masa 
să dispară când ies din cameră şi să reapară în aceeaşi 
poziţie atunci când mă întorc, dar ar fi greu de conceput. S- 
ar putea întâmpla ceva după ce ies din cameră, de pildă să 
cadă tavanul. Dar atunci, acceptând modelul „masa dispare 
când ies din cameră”, cum aş putea explica faptul că atunci 
când intru din nou găsesc masa spartă sub molozul 
tavanului? Modelul în care masa stă la locul ei este mai 
simplu şi e în acord cu observaţiile noastre. Asta e tot ce 
putem cere. 

În cazul particulelor subatomice pe care nu le putem 
vedea, electronii sunt un model util care explică observaţii 
precum urmele într-o cameră cu ceaţă şi petele de lumină 
de pe tubul catodic al televizorului, dar şi multe alte 
fenomene. Se ştie că electronul a fost descoperit în 1897 
de fizicianul britanic J.J. Thomson la Laboratorul Cavendish 
de la Universitatea Cambridge. El făcea experienţe legate 
de curenţii electrici din interiorul unor tuburi de sticlă goale, 

ceea ce numim azi raze catodice. Experimentele l-au 
condus la concluzia îndrăzneață că acele raze misterioase 
sunt alcătuite din „corpusculi” foarte mici, constituienţii 
materiali ai atomilor - atomii fiind pe atunci consideraţi 
elementele fundamentale şi indivizibile ale materiei. 
Thomson nu a „văzut” vreun electron, iar experimentele 
făcute de el n-au demonstrat direct şi fără echivoc ipoteza 
sa. Dar modelul s-a dovedit esenţial atât în ştiinţa 
fundamentală, cât şi în inginerie, iar astăzi toţi fizicienii 
cred în existenţa electronilor, deşi nu-i putem vedea. 
Cuarcii, pe care de asemenea nu-i putem vedea, sunt un 
model care explică proprietăţile protonilor şi neutronilor din 
nucleul unui atom. Deşi se consideră că protonii şi neutronii 
sunt alcătuiți din cuarci, nu vom putea observa niciodată un 
cuarc, fiindcă forţa de legătură dintre cuarci creşte enorm 
pe măsură ce încercăm să-i separăm, deci nu pot exista 
cuarci liberi în natură. Ei apar întotdeauna în grupuri de trei 
(în protoni şi neutroni) sau în perechi cuarc-anti-cuarc (în 
mezonii pi), şi se comportă ca şi cum ar fi legaţi cu elastic. 
Din moment ce nu putem niciodată izola un cuarc, 
întrebarea dacă are sens să spunem că există într-adevăr 
cuarcii a fost aprig dezbătută în anii de după apariţia 
acestui model. Ideea că unele particule sunt alcătuite din 
diverse combinaţii a câteva particule subnucleare implică 
un principiu de organizare ce a condus la o explicaţie 
simplă şi atrăgătoare a proprietăţilor lor. Însă, deşi fizicienii 
erau obişnuiţi să accepte particule a căror existenţă era 
dedusă din scurte semnale statistice în datele de 
împrăştiere ale altor particule, ideea de a atribui realitate 
unei particule care ar putea fi în principiu neobservabilă a 
fost prea de tot pentru mulţi fizicieni. Totuşi, în timp, pe 
măsură ce modelul cuarcilor conducea la predicții tot mai 
precis confirmate, opoziţia a slăbit. E fără îndoială posibil ca 
nişte extratereştri cu şaptesprezece braţe, ochi în infraroşu 
şi având obiceiul de a sufla smântână prin urechi să 

efectueze aceleaşi experimente ca noi, dar să le explice 
fără ajutorul  cuarcilor. Cu toate acestea, conform 
realismului dependent de model, cuarcii există într-un 
model care este în acord cu observaţiile noastre privind 
comportamentul particulelor subatomice. 

Realismul dependent de model poate oferi un cadru de 
discuţie pentru întrebări de genul: dacă lumea a fost creată 
cu un timp finit în urmă, ce s-a întâmplat înainte de acel 
moment? Unul dintre primii filosofi creştini, Sfântul 
Augustin (354-430), a spus că răspunsul nu este acela că 
Dumnezeu a pregătit iadul pentru cei ce pun asemenea 
întrebări, ci că timpul este o proprietate a lumii pe care a 
creat-o Dumnezeu, iar timpul n-a existat înainte de creaţie, 
care, credea el, nu avusese loc într-un trecut prea 
îndepărtat. Acesta e un model posibil, pe placul acelora 
care susţin că cele scrise în Cartea Facerii sunt ad /itteram 
adevărate, chiar dacă lumea conţine fosile şi alte dovezi 
care o fac să pară mult mai veche. (Au fost oare puse acolo 
anume ca să ne inducă în eroare?) Putem avea şi un alt 
model, în care timpul se prelungeşte în urmă cu 13,7 
miliarde de ani, până la big bang. Modelul care explică cele 
mai multe dintre observaţiile noastre, inclusiv dovezile 
istorice şi geologice, este cea mai bună reprezentare a 
trecutului pe care o avem. Al doilea model poate explica 
mărturiile fosile şi radioactive, precum şi faptul că primim 
lumină de la galaxii aflate la milioane de ani-lumină de noi, 
iar astfel acest model - teoria big bang - este mai util decât 
primul. Şi totuşi, niciun model nu poate fi considerat mai 
real decât celălalt. 

Unii susţin un model în care timpul se prelungeşte în 
urmă dincolo de big bang. Nu e încă limpede dacă un 
asemenea model ar putea explica mai bine observaţiile 
actuale, deoarece s-ar părea că legile de evoluţie ale 
universului nu pot fi aplicate la momentul big bang. Dacă 
aşa stau lucrurile, n-ar avea niciun sens să creăm un model 

în care timpul să ajungă înainte de big bang, fiindcă ceea 
ce ar fi existat înainte nu ar avea consecinţe observabile în 
prezent, iar astfel putem rămâne la ideea că big bang-ul a 
fost creaţia lumii. 

Un bun model trebuie să satisfacă următoarele condiţii: 


1. Este elegant. 

2. Conţine puţine elemente arbitrare sau ajustabile. 

3. Este în acord cu toate observaţiile existente şi le 
explică. 

4. Face predicții amănunțite privind observaţiile viitoare 
care pot infirma sau falsifica modelul, dacă nu se 
confirmă. 


De exemplu, teoria lui Aristotel care spunea că lumea e 
alcătuită din patru elemente, pământ, aer, foc şi apă, şi că 
obiectele acţionează pentru a-şi împlini scopul era elegantă 
şi nu conţinea elemente ajustabile. Dar în cele mai multe 
cazuri nu putea face predicții precise, iar, atunci când le 
făcea, predicțiile nu erau în acord cu observaţiile. Una 
dintre predicții era aceea că obiectele mai grele trebuie să 
cadă mai repede, fiindcă scopul lor este să cadă. Nimeni nu 
a considerat necesar să testeze acest lucru până la Galilei. 
Se povesteşte că el a făcut testul lăsând să cadă obiecte 
grele din turnul înclinat din Pisa. Probabil că e o legendă 
apocrifa, dar ştim că a pus să se rostogolească obiecte pe 
un plan înclinat şi a observat că viteza lor creşte în acelaşi 
ritm, contrar predicţiilor lui Aristotel. 

Criteriile de mai sus sunt evident subiective. Eleganţa, de 
exemplu, este ceva ce nu poate fi măsurat, dar e preţuită 
de oamenii de ştiinţă deoarece legile naturii sunt menite să 
comprime mai multe cazuri particulare într-o singură 
formulă. Eleganţa se referă la forma teoriei, dar e strâns 
legată de absenţa elementelor ajustabile, deoarece o teorie 
înţesată cu factori arbitrari nu e elegantă. Pentru a-l 

parafraza pe Einstein, o teorie trebuie să fie cât se poate de 
simplă, dar nu mai simplă de-atât. Ptolemeu a adăugat 
epicicluri la orbitele circulare ale corpurilor cereşti pentru 
ca modelul său să descrie exact mişcarea lor. Modelul 
putea fi îmbunătăţit adăugând epicicluri la epicicluri, ba 
chiar şi la acestea alte epicicluri. Deşi sporirea complexităţii 
poate face modelul mai precis, oamenii de ştiinţă consideră 
nesatisfacător un model care e contorsionat pentru a se 
potrivi cu un anumit set de observaţii, ceea ce seamănă 
mai mult cu un catalog de date decât cu o teorie care să 
întruchipeze un principiu util. 

Vom vedea în capitolul 5 că mulţi consideră nu prea 
elegant „modelul standard” care descrie interacţiile 
particulelor elementare. Modelul acesta are un succes mult 
mai mare decât epiciclurile lui Ptolemeu. El a prezis 
existenţa unor noi particule înainte ca ele să fie observate 
experimental şi a prezentat cu mare precizie rezultatul a 
numeroase experimente efectuate timp de decenii. El 
conţine însă o serie de parametri ajustabili ale căror valori 
trebuie fixate pentru a se potrivi cu observaţiile, şi nu sunt 
determinate de teorie. 

Cât priveşte al patrulea punct, oamenii de ştiinţă sunt 
întotdeauna impresionați atunci când predicții noi şi 
neaşteptate se dovedesc a fi corecte. Pe de altă parte, dacă 
un model dă greş, reacţia obişnuită e să spui că este ceva 
în neregulă cu experimentul. Dacă se dovedeşte că lucrurile 
nu stau aşa, de multe ori oamenii nu abandonează modelul, 
ci încearcă să-l salveze prin modificări. Deşi fizicienii 
încearcă cu tenacitate să salveze teoriile pe care le admiră, 
tendinţa de a modifica o teorie scade pe măsură ce 
ajustările devin artificiale sau greoaie, şi prin urmare 
„neelegante”. 

Dacă modificările necesare pentru adaptarea la noile 
observaţii devin prea baroce, acesta e semnul că e nevoie 
de un nou model. Un exemplu de model vechi care a cedat 

în faţa noilor observaţii a fost cel al universului static. În 
anii '20, majoritatea fizicienilor considerau universul static 
sau de dimensiune neschimbătoare. Apoi, în 1929, Edwin 
Hubble şi-a publicat observaţiile care arătau că universul se 
extinde. El a observat lumina emisă de galaxii. Acea lumină 
are o amprentă caracteristică (spectru), determinată de 
compoziţia fiecărei galaxii, care se decalează cu o cantitate 
cunoscută atunci când galaxia se deplasează în raport cu 
noi. Prin urmare, analizând spectrul galaxiilor îndepărtate, 
Hubble a putut determina vitezele lor. El se aşteptase ca 
numărul galaxiilor care se îndepărtează de noi să fie 
aproximativ egal cu cel al galaxiilor care se apropie, dar a 
descoperit că aproape toate galaxiile se îndepărtează de 
noi, iar, cu cât erau mai departe, cu atât se deplasau mai 
repede. Hubble a tras concluzia că universul se extinde, 
însă alţii, încercând să menţină modelul vechi, au încercat 
să explice observaţiile sale în cadrul universului static. De 
pildă, Fritz Zwicky, fizician la Caltech, a emis ipoteza că, din 
motive necunoscute, lumina ar putea pierde încet energie 
pe măsură ce străbate distanţe atât de mari. Această 
scădere a energiei s-ar traduce printr-o schimbare a 
spectrului, despre care Zwicky a sugerat că ar simula 
observaţiile lui Hubble. La zeci de ani după Hubble, mulţi 
oameni de ştiinţă continuau să creadă în teoria universului 
staționar. Dar modelul universului în expansiune, susţinut 
de Hubble, era mai firesc, aşa încât a ajuns în cele din urmă 
să fie acceptat. 

În căutarea legilor care guvernează universul au fost 
formulate o serie de teorii sau modele cum sunt teoria celor 
patru elemente, modelul lui Ptolemeu, teoria flogisticului?, 
teoria big bang etc. Cu fiecare teorie sau model, concepţia 
noastră despre realitate şi despre  constituenţii 


2 Flogisticul e o presupusă substanţă despre care, în secolul XVIII, se 
credea că explică procesul combustiei. Experiențele lui Lavoisier au 
arătat că flogisticul nu există. (N. t). 

fundamentali ai universului s-a schimbat. Să considerăm, 
de exemplu, teoria luminii. Newton credea că lumina e 
alcătuită din mici particule sau corpusculi. Aceasta explica 
de ce lumina se deplasează în linie dreaptă şi de ce e 
deviată sau refractată atunci când trece dintr-un mediu în 
altul, de pildă, din aer în sticlă sau din aer în apă. 

Teoria corpusculilor nu putea totuşi explica un fenomen 
observat de însuşi Newton, cunoscut sub numele de inelele 
lui Newton. Aşezaţi o lentilă pe o placă reflectantă plată şi 
trimiteţi asupra ei lumină monocoloră, cum e cea emisă de 
sodiu. Privind de sus, veţi vedea o serie de inele luminoase 
şi întunecate centrate pe locul unde lentila atinge placa. 
Acestea ar fi greu de explicat în cadrul teoriei corpusculare 
a luminii, dar pot fi înţelese în teoria ondulatorie. 

Conform teoriei ondulatorii a luminii, inelele luminoase şi 
întunecate sunt provocate de un fenomen numit 
interferenţă. O undă, aşa cum sunt valurile pe suprafaţa 
unei ape, constă dintr-o serie de creste şi văi. Atunci când 
undele se ciocnesc, dacă se întâmplă ca văile şi, respectiv, 
crestele să coincidă, ele se întăresc reciproc şi rezultă o 
undă mai mare. Aceasta se numeşte interferenţă 
constructivă. In acest caz, se spune că undele sunt „în 
fază”. La extrema cealaltă, când undele se întâlnesc, 
crestele uneia pot coincide cu văile celeilalte. In acest caz, 
undele se anulează reciproc şi se spune ca sunt „defazate”. 
Această situaţie poartă numele de interferenţă destructivă. 

La inelele lui Newton, inelele luminoase sunt localizate la 
acele distanţe faţă de centrul de separare dintre lentilă şi 
placa reflectantă pentru care unda reflectată de lentilă 
diferă de unda reflectată de placă printr-un număr întreg 
(1, 2, 3...) de lungimi de undă, ceea ce produce interferența 
constructivă. (Lungimea de undă este distanţa dintre două 
creste sau două văi succesive.) Pe de altă parte, inelele 
întunecate sunt localizate la acele distanţe faţă de centru 
pentru care distanţa dintre cele două unde reflectate este 

un număr semi-întreg (2, 1%, 2%...) de lungimi de undă, 
ceea ce produce interferența destructivă - unda reflectată 
de lentilă anulează unda reflectată de placă. 

INTERFERENȚA La fel ca oamenii, atunci când undele se întâl- 
nesc, ele au tendinţa fie să se înalțe, fie să se coboare reciproc. 

În secolul XIX, aceasta era considerată o confirmare a 
teoriei ondulatorii a luminii şi o invalidare a teoriei 
corpusculare. Totuşi, la începutul secolului XX, Einstein a 
arătat că efectul fotoelectric (folosit acum în televiziune şi 
la aparatele de fotografiat digitale) poate fi explicat prin 
particule sau cuante de lumină care ciocnesc un atom şi 
scot afară un electron. Prin urmare, lumina se comportă 
atât ca particulă, cât şi ca undă. 

Noţiunea de undă şi-a făcut loc în gândire pentru că 
oamenii au privit oceanul sau un bazin după ce o pietricică 
a căzut în ele. De fapt, dacă aţi aruncat vreodată două 
pietricele într-un bazin, aţi văzut probabil fenomenul 
interferenţei. 


INTERFERENȚA ÎNTR-UN BAZIN Interferenţa apare în viața de 
zi cu zi pe întinderile de apă, de la bazine la oceane. 


Se poate observa că şi alte lichide au un comportament 
asemănător, poate cu excepţia vinului, în cazul în care aţi 
băut prea mult. Ideea de particulă ne e sugerată de pietre, 

pietriş şi nisip. Dar această dualitate undă/particulă - ideea 
că un obiect poate fi descris atât ca particulă, cât şi ca 
undă - scapă experienţei de zi cu zi, e la fel ca ideea că ai 
putea bea un bolovan de gresie. 

Dualităti ca aceasta - situării în care două teorii foarte 
diferite descriu corect acelaşi fenomen - sunt în 
conformitate cu realismul dependent de model. Fiecare 
teorie poate descrie şi explica anumite proprietăţi, iar 
despre niciuna nu se poate spune că ar fi mai bună sau mai 
reală decât cealaltă. În privinţa legilor care guvernează 
universul, ceea ce putem spune este: se pare că nu există 
un singur model matematic sau o singură teorie care să 
descrie toate aspectele universului. Aşa cum am menţionat 
în capitolul introductiv, se pare că există în schimb o reţea 
de teorii numită teoria M. Fiecare teorie din reţeaua teoriei 
M este bună pentru descrierea unor fenomene dintr-un 
anumit domeniu. Nicio teorie din reţea nu poate descrie 
toate aspectele universului - toate forţele din natură, 
particulele care resimt aceste forţe şi cadrul spaţiotemporal 
în care au loc toate acestea. Deşi această stare de lucruri 
nu corespunde visului tradiţional al fizicienilor de a avea o 
singură teorie unificatoare, ea e acceptabilă în cadrul 
realismului dependent de model. 

Vom vorbi despre dualitate şi teoria M în capitolul 5, dar 
mai întâi ne vom întoarce la un principiu fundamental pe 
care se întemeiază perspectiva noastră modernă asupra 
naturii: teoria cuantică, şi în particular acea abordare a 
teoriei cuantice numită „istorii alternative”. Conform ei, 
universul nu are doar o singură existenţă sau istorie, ci 
toate versiunile posibile ale universului există simultan în 
ceea ce se numeşte superpoziţie cuantică. Poate că sună la 
fel de scandalos ca teoria în care masa dispare atunci când 
părăsesc camera, dar, în acest caz, teoria a trecut toate 
testele experimentale la care a fost supusă. 


45 


4. 
Istorii alternative 


In 1999, o echipă de fizicieni austrieci a focalizat un 
fascicul de molecule în formă de minge de fotbal către un 
paravan. Aceste molecule, fiecare alcătuită din şaizeci de 
atomi de carbon, sunt numite fulerene, fiindcă arhitectul 
Buckminster Fuller a proiectat construcţii de această formă. 
Cupolele geodezice ale lui Fuller sunt pesemne cele mai 
mari obiecte în formă de minge de fotbal existente. 
Fulerenele sunt cele mai mici. Paravanul pe care l-au 
bombardat oamenii de ştiinţă avea două deschizături prin 
care fulerenele puteau trece. În spatele paravanului 
fizicienii au aşezat echivalentul unui ecran pentru a detecta 
şi număra moleculele emergente. 

Dacă am face un experiment analog cu mingi de fotbal 
adevărate, ne-ar trebui un jucător nu foarte precis, dar care 
lansează mereu mingile cu o viteză la alegerea noastră. Am 
aşeza jucătorul în faţa zidului în care există două 
deschizături. De partea cealaltă a zidului, paralel cu el, am 
aşeza o plasă foarte lungă. Cele mai multe mingi vor izbi 
zidul şi vor ricoşa înapoi, dar unele vor trece printr-o 
deschizătură sau prin cealaltă. Dacă deschizăturile din zid 
sunt doar cu puţin mai largi decât mingile, vom observa 
două fluxuri bine colimate care vor trece de partea cealaltă. 
Dacă lărgimea deschizăturilor ar fi ceva mai mare, fiecare 

flux s-ar desface într-un mic evantai, aşa cum se vede în 
desenul de mai jos. 


FOTBAL CU DOUĂ FANTE Un fotbalist şutează către deschizăturile 
din zid şi generează modelul aşteptat. 


Observati că, dacă închidem una din fante, fluxul 
corespunzător de mingi nu va mai trece pe acolo, dar asta 
nu va avea niciun efect asupra celuilalt flux. Dacă 
redeschidem a doua fantă, aceasta nu va face decât să 
sporească numărul mingilor care trec de partea cealaltă, 
fiindcă, la numărul mingilor care trec prin prima fantă, 
rămasă deschisă şi înainte, se vor adăuga mingile care trec 
prin fanta redeschisă acum. Ceea ce observăm când 
ambele fante sunt deschise este suma a ceea ce observăm 
când fiecare fantă e deschisă separat. Acesta e realitatea 
cu care ne-am obişnuit în viaţa de zi cu zi. Dar nu acelaşi 
lucru au găsit fizicienii austrieci când au efectuat 
bombardamentul molecular. 

In experimentul austriac, deschiderea celei de-a doua 
fante sporeşte într-adevăr numărul de molecule ce ajung de 

partea cealaltă în anumite puncte de pe ecran, dar scade 
numărul lor în alte puncte, aşa cum se vede în figura de 
mai jos. 


FOTBAL CU FULERENE Când mingile de fotbal molecular sunt lan- 
sate către fante, modelul rezultat reflectă neobișnuitele legi cuantice. 


De fapt, vor fi locuri în care nu va ateriza nicio fulerenă 
atunci când ambele fante sunt deschise, dar vor ajunge 
acolo fulerene atunci când doar una din fante e deschisă. 
Pare foarte ciudat. Cum se poate ca, prin deschiderea unei 
a doua fante, mai puţine molecule să ajungă în anumite 
puncte? 

Putem găsi un indiciu privind răspunsul dacă examinăm 
detaliile. In experiment, multe mingi moleculare ajung într- 
un loc situat la jumătatea distanţei dintre locul unde v-aţi 
aştepta să ajungă dacă trec fie printr-una, fie prin cealaltă 
fantă. Ceva mai departe de poziţia centrală ajung foarte 
puţine molecule, dar încă puţin mai departe vom observa 
din nou molecule. Acest model nu e suma modelelor 
formate atunci când fiecare fantă e deschisă separat, dar îl 

puteţi recunoaşte din capitolul 3, acolo unde apare figura 
caracteristică a interferenţei undelor. Zonele unde nu ajung 
molecule corespund regiunilor în care undele emise de 
fante ajung defazate şi creează o interferenţă destructivă; 
zonele unde ajung multe molecule corespund regiunilor în 
care undele ajung în fază şi creează o interferenţă 
constructivă. 

În primele două milenii de gândire ştiinţifică, experienţa 
comună şi intuiţia au stat la baza explicaţiilor teoretice. Pe 
măsură ce ne-am perfecţionat tehnologia, iar spectrul 
fenomenelor observate s-a extins, am început să 
descoperim că natura se comportă într-un mod tot mai 
puţin compatibil cu experienţa cotidiană, deci cu intuiţia 
noastră, după cum o dovedeşte experimentul cu fulerene. 
Acest experiment e tipic pentru genul de fenomene ce nu 
pot fi cuprinse de ştiinţa clasică, dar sunt descrise de ceea 
ce se numeşte fizică cuantică. Richard Feynman spunea că 
experimentul cu două fante aşa cum l-am prezentat mai 
sus „conţine întreg misterul mecanicii cuantice”. 

Principiile fizicii cuantice au fost elaborate în primele 
decenii ale secolului XX, după ce teoria newtoniană s-a 
dovedit nepotrivită pentru descrierea naturii la nivel atomic 
sau subatomic. Teoriile fundamentale ale fizicii descriu 
forţele din natură şi felul în care obiectele reacţionează la 
ele. Teoriile clasice precum cea a lui Newton sunt construite 
într-un cadru ce reflectă experienţa cotidiană, în care 
obiectele materiale au o existenţă individuală, pot fi 
localizate, urmează traiectorii precise etc. Fizica cuantică 
oferă un cadru pentru înţelegerea felului în care acţionează 
natura la scară atomică sau subatomică, dar, după cum 
vom vedea mai târziu, ea impune o schemă conceptuală 
total diferită, în care poziţia, traiectoria, ba chiar şi trecutul 
şi viitorul unui obiect nu sunt precis determinate. Teoriile 
cuantice ale forţelor precum gravitația sau forța 
electromagnetică sunt construite în acest cadru. 


49 


Pot oare teoriile construite într-un cadru atât de diferit de 
experienţa cotidiană să explice şi evenimentele experienţei 
comune, care au fost atât de precis reprezentate de fizica 
clasică? Da, pot, fiindcă noi şi tot ce ne înconjoară suntem 
structuri complexe, alcătuite dintr-un număr colosal de 
atomi, mai mulţi atomi decât stelele din universul 
observabil. Şi, cu toate că atomii componenți ascultă de 
principiile fizicii cuantice, se poate demonstra că agregate 
mari care alcătuiesc mingi de fotbal, napi, avioane - şi pe 
noi înşine - vor reuşi într-adevăr să nu fie difractate prin 
fante. Astfel, deşi componentele obiectelor obişnuite 
ascultă de fizica cuantică, legile lui Newton constituie o 
teorie eficientă care descrie foarte precis comportamentul 
structurilor complexe ce definesc comportamentul lumii 
cotidiene. 

Poate părea ciudat, dar există în ştiinţă multe situaţii în 
care un agregat mare se comportă altfel decât 
componentele lui individuale. Reacţiile unui singur neuron 
nu prevestesc deloc reacţiile creierului uman, după cum 
nici cunoştinţele despre molecula de apă nu spun prea 
multe despre ce se întâmplă cu un lac. În cazul fizicii 
cuantice, oamenii de ştiinţă încă se mai străduiesc să 
înţeleagă detaliile felului în care apar legile lui Newton din 
domeniul cuantic. Ceea ce ştim este că elementele 
componente ale tuturor obiectelor ascultă de legile fizicii 
cuantice, iar legile lui Newton sunt o bună aproximaţie 
pentru a descrie comportamentul obiectelor macroscopice 
alcătuite din aceste componente cuantice. 

Predicţiile teoriei newtoniene se conformează deci 
perspectivei asupra realităţii pe care ne-o dă experienţa 
lumii înconjurătoare. Atomii şi moleculele individuale 
acţionează însă într-un mod profund diferit de cel care 
rezultă din experienţa noastră cotidiană. Fizica cuantică 
este un model nou al realităţii care ne oferă o imagine a 
universului. Este o imagine în care multe dintre conceptele 

fundamentale ale înţelegerii noastre intuitive privind 
realitatea nu mai au niciun sens. 

Experimentul cu două fante a fost efectuat pentru prima 
dată în 1927 de Clinton Davisson şi Lester Germer, fizicieni 
experimentatori la Laboratoarele Bell, unde studiau 
interacţia unui fascicul de electroni - obiecte mult mai 
simple decât fulerenele - cu un cristal de nichel. Faptul că 
particule de materie precum electronii se comportă ca 
undele de pe suprafaţa apei a fost genul de dovadă 
uimitoare care a stimulat fizica cuantică. Dat fiind că acest 
comportament nu se observă la scară macroscopică, 
oamenii de ştiinţă s-au întrebat cât de mare şi de complex 
poate fi un obiect care îşi păstrează totuşi proprietăţile 
ondulatorii. S-ar crea desigur mare vâlvă dacă acest efect 
ar putea fi demonstrat pe oameni sau hipopotami, dar, aşa 
cum am mai spus, în general, cu cât un obiect e mai mare, 
cu atât efectele cuantice sunt mai puţin vizibile. Este deci 
puţin probabil ca un animal de la grădina zoologică să 
treacă în chip de undă prin gratiile cuştii. Totuşi, fizicienii 
experimentatori au observat fenomene ondulatorii la 
particule de dimensiuni din ce în ce mai mari. Oamenii de 
ştiinţă speră să refacă într-o bună zi experimentul cu 
fulerene folosind un virus, care nu numai că e mult mai 
mare, dar e considerat o fiinţă vie. 

Pentru a înţelege argumentele din capitolele următoare 
trebuie precizate câteva aspecte ale fizicii cuantice. Una 
dintre  trăsăturile-cheie este dualitatea undă/particulă. 
Faptul că o particulă materială se comportă ca o undă a 
surprins pe toată lumea. Faptul că lumina se comportă ca o 
undă nu mai surprinde de mult pe nimeni. Comportamentul 
ondulatoriu al luminii ni se pare firesc şi este acceptat de 
aproape două secole. Dacă proiectezi un fascicul luminos 
pe un perete cu două fante, ca în experimentul anterior, vor 
rezulta două unde care se vor întâlni pe ecran. În unele 
puncte, crestele sau văile lor vor coincide şi vor forma o 

pată luminoasă; în alte puncte, crestele unui fascicul se vor 
întâlni cu văile celuilalt, anulându-se reciproc şi lăsând o 
zonă întunecată. Fizicianul englez Thomas Young a efectuat 
acest experiment la începutul secolului XIX, convingând 
lumea că lumina e o undă, şi nu se compune din particule, 
aşa cum credea Newton. 


EXPERIMENTUL LUI YOUNG Figura obținută în cazul fulere- 
nelor era cunoscută din teoria ondulatorie a luminii. 


Deşi am putea crede că Newton a greşit considerând că 
lumina nu este o undă, ela avut dreptate când a spuscă ea 
se comportă ca şi cum ar fi alcătuită din particule. Astăzi 
numim aceste particule fotoni. Aşa cum noi suntem 
constituiți dintr-un număr foarte mare de atomi, lumina pe 
care o vedem în viaţa de zi cu zi e compusă dintr-un număr 
foarte mare de fotoni - chiar şi un beculeţ de 1 watt emite 
un miliard de miliarde de fotoni în fiecare secundă. Fotonii 

individuali nu pot fi observați în mod curent, dar în 
laborator putem produce fascicule de lumină atât de slabă, 
încât constă dintr-un flux de fotoni individuali, care pot fi 
detectaţi separat, la fel cum putem detecta electronii 
individuali sau  fulerenele individuale. Putem repeta 
experimentul lui Young folosind un fascicul atât de slab, 
încât fotonii să ajungă la fante unul câte unul, la interval de 
câteva secunde. Procedând astfel şi adunând apoi toate 
impacturile individuale înregistrate pe ecran, vedem că, 
împreună, ele formează aceeaşi figură de interferenţă pe 
care am fi găsit-o dacă am fi efectuat experimentul lui 
Davisson şi Germer cu electroni (sau cu fulerene) trimişi 
unul câte unul. Pentru fizicieni a fost o revelaţie: dacă 
particulele individuale interferă cu ele însele, atunci natura 
ondulatorie a luminii nu este doar proprietatea unui fascicul 
sau a unui ansamblu numeros de fotoni, ci chiar a 
particulelor individuale. 

O altă idee importantă a fizicii cuantice este principiul de 
incertitudine, formulat de Werner Heisenberg în 1926. 
Principiul de incertitudine spune că există limite ale 
capacităţii noastre de a măsura simultan anumite date, 
cum sunt poziţia şi viteza unei particule. Conform 
principiului de incertitudine, de pildă, dacă înmulţim 
imprecizia privind poziţia unei particule cu imprecizia 
privind impulsul (masa înmulțită cu viteza) ei, rezultatul nu 
va putea fi niciodată mai mic decât o cantitate fixă, numită 
constanta lui Planck. Pare complicat, dar în esenţă e 
simplu: cu cât măsori mai precis viteza, cu atât poţi măsura 
mai puţin precis poziţia, şi viceversa. De exemplu, dacă 
reduci la jumătate incertitudinea privind poziţia, va trebui 
să dublezi incertitudinea privind viteza. Este important de 
observat că, în comparaţie cu unităţile de măsură 
obişnuite, cum sunt metrul, kilogramul şi secunda, 
constanta lui Planck e foarte mică. De fapt, în unităţile 
noastre, valoarea ei este de aproximativ 6/10 000 000 000 

000 000 000 000 000 000 000 000. Prin urmare, dacă 
localizezi un obiect macroscopic, cum e o minge de fotbal, 
având masa de o treime dintr-un kilogram, cu o precizie de 
un milimetru în fiecare direcţie, îi poţi măsura viteza cu o 
precizie mult mai mare decât o miliardime de miliardime de 
miliardime de kilometru pe oră. Aceasta din cauza faptului 
că, măsurată în aceste unităţi, mingea de fotbal are o masă 
de 1/3, iar incertitudinea privind poziţia este de 1/1000, 
ceea ce nu-i de ajuns pentru a compensa toate acele 
zerouri din constanta lui Planck, şi atunci acest rol îi revine 
incertitudinii privind viteza. În aceleaşi unităţi, un electron 
are însă o masă de 0,000000000000000000000000000001, 
astfel încât pentru electroni situaţia e diferită. Dacă 
măsurăm poziţia unui electron cu o precizie corespunzând 
aproximativ dimensiunii unui atom, principiul de 
incertitudine ne spune că nu vom putea cunoaşte viteza 
electronului cu o precizie mai mare de plus sau minus 1000 
kilometri pe secundă, ceea ce nu e prea exact. 

Conform fizicii cuantice, indiferent câtă informaţie 
obţinem sau câtă putere de calcul avem la dispoziţie, 
rezultatele proceselor fizice nu pot fi prezise cu certitudine, 
deoarece acestea nu sunt determinate cu certitudine. Dată 
fiind starea iniţială a unui sistem, natura îi determină starea 
viitoare printr-un proces fundamental capricios. Cu alte 
cuvinte, natura nu dictează rezultatul oricărui proces sau 
experiment, nici măcar în cea mai simplă dintre situaţii, ci 
permite un număr de posibilităţi diferite, fiecare cu o 
anumită probabilitate de realizare. Pentru a-l parafraza pe 
Einstein, e ca şi cum Dumnezeu ar da cu zarurile înainte de 
a hotărî rezultatul fiecărui proces fizic. Ideea asta l-a 
frământat pe Einstein atât de mult, încât, deşi fusese unul 
dintre părinţii fizicii cuantice, a devenit apoi un critic al ei. 

Fizica cuantică ar putea părea că subminează ideea că 
natura este guvernată de legi, dar nu e cazul. Dimpotrivă, 
ea ne conduce la o nouă formă de determinism. Dată fiind 

starea unui sistem la un moment dat, legile naturii 
determină probabilitățile diferitelor viitoruri şi trecuturi, în 
loc să determine viitorul şi trecutul cu certitudine. Deşi 
unora nu le e pe plac, oamenii de ştiinţă trebuie să accepte 
teorii care sunt în acord cu experimentele, iar nu cu ideile 
lor preconcepute. 

Ceea ce pretinde ştiinţa de la o teorie e să fie testabilă. 
Dacă natura probabilistică a predicţiilor din fizica cuantică 
ar înseamnă ca acele predicții să fie imposibil de confirmat, 
atunci teoriile cuantice n-ar mai fi teorii în adevăratul sens 
al cuvântului. Însă, în ciuda naturii probabilistice a 
predicţiilor lor, noi putem totuşi testa teoriile cuantice. De 
pildă, putem repeta de multe ori un experiment şi confirma 
că frecvențele diferitelor rezultate corespund 
probabilităților prezise. Să considerăm experimentul cu 
fulerene. Fizica cuantică ne spune că nimic nu poate fi 
localizat într-un punct precis, fiindcă atunci incertitudinea 
privind impulsul ar fi infinită. De fapt, conform fizicii 
cuantice, pentru fiecare particulă există o probabilitate 
oarecare de a se găsi oriunde în univers. Astfel, chiar dacă 
şansele de a găsi un anumit electron în aparatul cu două 
fante e foarte mare, vor exista mereu oarecari şanse să-l 
găsim undeva pe steaua Alfa Centauri sau în plăcinta cu 
brânză de la cantină. Prin urmare, dacă lansezi o fulerenă 
cuantică şi o laşi să zboare, oricât de inteligent ai fi şi oricât 
de multe lucruri ai cunoaşte, nu vei va putea spune 
dinainte cu precizie unde anume va ateriza. Dar, dacă 
repeţi experimentul de multe ori, datele obţinute vor 
reflecta probabilitatea de a găsi fulerenă în diferite locuri, 
iar experimentatorii au confirmat că rezultatele acestor 
experimente concordă cu predicțiile teoriei. 

Este important să înţelegem că probabilitățile din fizica 
cuantică nu sunt la fel ca probabilitățile din fizica 
newtoniană sau ca acelea din viaţa de zi cu zi. Putem vedea 
asta comparând tiparele generate de un flux constant de 

fulerene pe un ecran cu tiparul rezultat când tragem cu 
săgeți la ţintă. Presupunând că jucătorii n-au consumat 
prea multă bere, şansele ca o săgeată să nimerească 
aproape de centru sunt cele mai mari, iar ele scad pentru 
zone mai îndepărtate de centru. În cazul fulerenelor, orice 
săgeată poate cădea oriunde, şi cu timpul apare o figură 
care reflectă probabilitățile aflate în spatele fenomenului. În 
viaţa de toate zilele putem ilustra această situaţie spunând 
că o săgeată are o anumită probabilitate de a ateriza într- 
un anumit loc; dar, spre deosebire de cazul fulerenelor, 
spunem asta doar pentru că nu cunoaştem perfect 
condiţiile de lansare a săgeţilor. Am putea îmbunătăţi 
descrierea dacă am cunoaşte exact felul în care fiecare 
jucător îşi lansează săgeata - unghiul sub care e lansată, 
viteza ei, rotația ei etc. Atunci, în principiu, am putea 
prezice cu o precizie oricât de mare locul unde va ateriza 
săgeata. Folosirea termenilor probabilistici când vorbim 
despre rezultatul unor evenimente din viata de zi cu zi nu 
reflectă deci natura intrinsecă a procesului, ci doar 
ignoranţa noastră în privinţa anumitor aspecte ale lui. 

Probabilităţile din teoria cuantică sunt diferite. Ele 
reflectă caracterul fundamental aleator al naturii. Modelul 
cuantic al naturii conţine principii care contrazic nu doar 
experienţa cotidiană, dar şi noţiunea noastră intuitivă de 
realitate. Cei care găsesc aceste principii stranii sau greu 
de crezut se află în bună companie, compania unor fizicieni 
precum Einstein sau chiar Feynman, a cărui descriere a 
teoriei cuantice o vom prezenta în curând. De fapt, 
Feynman scria odată: „Cred că pot spune cu certitudine că 
nimeni nu înţelege mecanica cuantică”. Dar mecanica 
cuantică este în acord cu observaţiile. Nu a căzut la nici un 
test, şi a fost testată mai mult decât orice altă teorie din 
ştiinţă. 

În anii '40 Richard Feynman a avut o intuiţie uimitoare 
legată de diferenţa dintre lumea newtoniană şi cea 

cuantică. El era preocupat de problema apariţiei figurilor de 
interferenţă în experimentul cu două fante. Amintiţi-vă că 
figura care apare atunci când lansăm moleculele către cele 
două fante deschise nu e suma figurilor pe care le obţinem 
când efectuăm experimentul cu o fantă deschisă şi cealaltă 
închisă, iar apoi invers. Dacă ambele fante sunt deschise, 
obţinem o serie de benzi luminoase şi întunecate, ultimele 
fiind în regiunile unde nu ajunge nicio particulă. Asta 
înseamnă că particulele care ar fi aterizat în zona 
întunecată dacă ar fi fost deschisă doar o fantă nu mai 
aterizează acolo atunci când şi cealaltă fantă e deschisă. 
Este ca şi cum undeva pe drumul de la sursă la ecran 
particula a obţinut o informaţie privind cele două fante. 
Este un comportament cu totul diferit de ceea ce se 
întâmplă în viaţa cotidiană, unde o minge urmează o 
traiectorie printr-una din fante fără să fie afectată de 
situaţia celeilalte fante. 

Conform fizicii newtoniene - şi modului în care ar 
decurge experimentul dacă în locul moleculelor am folosi 
mingi de fotbal - fiecare particulă urmează un singur drum 
bine definit de la sursă la ecran. In această reprezentare nu 
intră în discuţie vreun ocol pe care l-ar face particula pentru 
a vizita vecinătăţile fiecărei fante. Însă, conform modelului 
cuantic, particula nu are o poziţie bine definită în timpul 
deplasării din punctul de pornire în punctul de sosire. 
Feynman a înţeles că nu trebuie să interpretăm aceasta ca 
şi cum particulele n-ar avea o traiectorie între sursă şi 
ecran, ci că ele pot urma toate traiectoriile posibile care 
leagă cele două puncte. Aceasta, susţinea Feynman, este 
ceea ce deosebeşte fizica cuantică de cea newtoniană. 
Situaţia la cele două fante contează fiindcă, în loc să aibă o 
singură traiectorie, particulele urmează toate traiectoriile 
posibile, şi o fac simultan! Sună cam SF, dar nu este. 
Feynman a elaborat o expresie matematică - suma după 
istorii - care ilustrează această idee şi reproduce toate 

legile fizicii cuantice. În teoria lui Feynman, matematica şi 
imaginea fizică diferă de cele din formularea iniţială a fizicii 
cuantice, dar predicțiile sunt aceleaşi. 

In experimentul cu două fante, ideea lui Feynman se 
traduce prin faptul că particulele urmează drumuri care trec 
doar printr-una din fante sau doar prin cealaltă; drumuri 
care trec prin prima fantă se întorc prin a doua fantă şi apoi 
trec din nou prin prima; drumuri care vizitează restaurantul 
unde se servesc acei minunaţi creveţi picanţi fac apoi de 
câteva ori înconjurul planetei Jupiter înainte de a se 
întoarce acasă; ba chiar şi drumuri care străbat universul şi 
se întorc. Aceasta explică, din perspectiva lui Feynman, 
cum află particula ce fantă e deschisă - iar, dacă e vreuna 
deschisă, particula trece prin ea. Atunci când ambele fante 
sunt deschise, drumurile pe care călătoreşte particula 
trecând printr-o fantă pot interacţiona cu drumurile care 
trec prin cealaltă, ceea ce produce interferența. Poate 
părea straniu, dar în cea mai mare parte a fizicii 
fundamentale de astăzi - şi în cartea de faţă - formularea 
lui Feynman se dovedeşte mai utilă decât cea iniţială. 

Perspectiva lui Feynman privind realitatea cuantică e 
esenţială pentru înţelegerea teoriilor pe care le vom 
prezenta în curând, aşa încât merită să zăbovim puţin 
asupra ei. Inchipuiţi-vă un proces simplu în care o particulă 
începe să se mişte liber dintr-un punct A. În modelul 
newtonian, particula se va deplasa în linie dreaptă. După un 
timp bine determinat, vom găsi particula în punctul B, bine 
determinat, aflat pe acea dreaptă. În modelul lui Feynman, 
o particulă cuantică încearcă fiecare dintre drumurile care 
leagă A de B, iar fiecărui drum îi corespunde un număr 
numit fază. Această fază reprezintă poziţia în ciclu a unei 
unde, adică ne spune dacă unda a ajuns în creastă, în vale 
sau într-o anume poziţie intermediară. Formalismul 
matematic al lui Feynman pentru calculul fazei arată că, 
atunci când aduni toate undele tuturor traiectoriilor, obţii 

„amplitudinea de probabilitate” pentru ca particula pornind 
din A să ajungă în B. Pătratul acestei amplitudini de 
probabilitate dă probabilitatea corectă ca particula să 
ajungă în B. 

Faza fiecărei traiectorii individuale care contribuie la 
suma lui Feynman (şi deci la probabilitatea de a ajunge de 
la A la B) poate fi reprezentată ca o săgeată de lungime 
fixă, dar orientată în orice direcţie. Pentru a aduna două 
faze, trebuie să plasezi săgeata corespunzând uneia din 
faze la capătul săgeţii corespunzând celeilalte faze, iar 
astfel obţii o nouă săgeată corespunzând sumei. Pentru a 
aduna şi alte faze, n-ai decât să continui procesul. 
Observati că atunci când fazele sunt aliniate, săgeata 
corespunzând sumei va fi destul de lungă. Dar, dacă sunt 
orientate în direcţii diferite, când le aduni ele tind să se 
anuleze reciproc, rămânând poate mai puţin decât o 
săgeată, după cum se vede în figura de mai jos. 

ADUNAREA TRAIECTORIILOR LUI FEYNMAN Efectul datorat dife- 
ritelor traiectorii Feynman poate fi o sporire sau o diminuare reciprocă, 
la fel ca în cazul undelor. Săgeţile de sus reprezintă fazele care se adună. 
Liniile de dedesubt reprezintă suma lor, o dreaptă care porneşte de la 
coada primei săgeți şi ajunge la vârful ultimei. În al doilea caz, săgețile 
sunt orientate în direcţii diferite, așa încât suma lor e foarte scurtă. 


Pentru a efectua, după metoda lui Feynman, calculul 
amplitudinii de probabilitate ca particula să ajungă din 
punctul A în punctul B, trebuie să adunăm fazele (sau 
săgețile) asociate fiecărei traiectorii ce leagă A de B. Există 
un număr infinit de traiectorii posibile, ceea ce complică 
puţin calculul, dar metoda funcţionează. Mai jos sunt 
ilustrate două traiectorii. 

TRAIECTORIILE DE LA A LA B Traiectoria „clasică“ dintre două 
puncte este o linie dreaptă. Fazele traiectoriilor apropiate 

de traiectoria clasică tind să se amplifice reciproc, în timp ce 
fazele traiectoriilor îndepărtate de ea tind să se anuleze. 


Teoria lui Feynman ne dă o imagine foarte clară privind 
felul în care poate apărea reprezentarea newtoniană asupra 
lumii din fizica cuantică, deşi cele două par atât de diferite. 
Conform teoriei lui Feynman, fazele asociate fiecărei 
traiectorii depind de constanta lui Planck. Din cauza valorii 
atât de mici a constantei Planck, când adunăm contribuţiile 
traiectoriilor apropiate, fazele variază puternic şi, aşa cum 
se vede în figura de deasupra, ele tind să dea o sumă nulă. 
Dar teoria ne spune şi că există anumite drumuri ale căror 
faze au tendinţa de a se alinia, deci acele traiectorii sunt 
favorizate; cu alte cuvinte, ele aduc o contribuţie mai mare 
la comportamentul observat al particulei. Se dovedeşte că, 
pentru obiectele mari, traiectorii foarte asemănătoare celor 
prezise de Newton au faze asemănătoare şi se adună 
pentru a da de departe cea mai mare contribuţie la sumă, 
astfel încât singura destinaţie care are o probabilitate 
semnificativă va fi destinaţia prezisă de teoria lui Newton, 

iar această destinaţie are o probabilitate foarte aproape de 
unu. Prin urmare, obiectele mari se vor mişca exact aşa 
cum prezice teoria lui Newton. 

Am prezentat până acum ideile lui Feynman în cadrul 
experimentului cu două fante. În acest experiment, 
particulele sunt lansate spre un perete cu două fante, iar 
noi măsurăm, pe un ecran aflat în spatele peretelui, locul 
unde ajung particulele. Mai general, în loc să fie vorba de o 
singură particulă, teoria lui Feynman ne permite să 
prezicem rezultatul probabil al unui „sistem”, care poate fi 
o particulă, un ansamblu de particule sau chiar întregul 
univers. Intre starea iniţială a sistemului şi măsurătorile 
ulterioare ale proprietăţilor sale, acele proprietăţi evoluează 
cumva, într-un fel pe care fizicienii îl numesc istoria 
sistemului. In experimentul cu două fante, de pildă, istoria 
particulei e pur şi simplu traiectoria ei. La fel cum în 
experimentul cu două fante probabilitatea ca particula să 
ajungă într-un punct dat depinde de toate drumurile 
posibile până acolo, Feynman a arătat că, pentru un sistem 
general, probabilitatea oricărei observaţii se construieşte 
din toate istoriile posibile care puteau conduce la acea 
observaţie. Din cauza acestui fapt metoda lui se numeşte 
„suma după istorii” sau formularea „istoriilor alternative” a 
fizicii cuantice. 

Odată ce ne-am făcut o idee despre felul în care a 
abordat Feynman fizica cuantică, e momentul să examinăm 
un alt principiu-cheie pe care îl vom folosi mai târziu - 
principiul care spune că, observând un sistem, îi modificăm 
evoluţia ulterioară. N-am putea oare, aşa cum facem atunci 
când vedem că şeful are o pată de muştar pe obraz, să 
privim discret fără să intervenim? Nu. Conform fizicii 
cuantice, nu putem „doar” observa ceva. Cu alte cuvinte, 
fizica cuantică recunoaşte că, pentru a face o observaţie, 
trebuie să interacţionăm cu obiectul observat. De pildă, 
pentru a vedea un obiect în sens tradiţional, îl luminăm. 

Dacă luminăm un dovleac, fireşte că efectul asupra lui va fi 
foarte mic. Dar dacă luminăm chiar şi foarte slab o 
minusculă particulă cuantică - bombardând-o deci cu fotoni 
-, efectul poate fi considerabil, iar experimentele ne arată 
că rezultatele se modifică exact după cum prevede fizica 
cuantică. 

să presupunem, ca şi până acum, că trimitem un flux de 
particule către un paravan în experimentul cu două fante şi 
colectăm datele pentru primul milion de particule care trec 
prin paravan. Când reprezentăm grafic numărul particulelor 
care ajung în diferite puncte de detecție, datele vor alcătui 
figurile de interferenţă prezentate la pagina 53, iar când 
adunăm fazele asociate tuturor traiectoriilor posibile de la 
punctul de pornire al particulei, A, la punctul de detecție, B, 
vom găsi că toate probabilitățile calculate pentru diferitele 
puncte sunt în acord cu datele obţinute. 

Să presupunem acum că repetăm experimentul, de data 
asta luminând fantele, astfel încât să cunoaştem un punct 
intermediar C prin care trec particulele. (C este poziţia 
uneia sau a alteia dintre fante.) Aceasta e o informaţie de 
tipul „care din drumuri”, fiindcă ne spune despre fiecare 
particulă dacă ajunge de la A la B prin fanta 1 sau prin 
fanta 2. Deoarece acum ştim despre fiecare particulă prin 
ce fantă a trecut, în suma traiectoriilor vom include numai 
acele traiectorii care au trecut prin fanta 1 sau numai 
acelea ce au trecut prin fanta 2. Nu vom mai include atât 
traiectoriile care trec prin fanta 1, cât şi traiectoriile care 
trec prin fanta 2. Din moment ce Feynman a explicat figura 
de interferenţă spunând că drumurile printr-o fantă 
interferă cu drumurile prin cealaltă fantă, dacă aprindem 
lumina pentru a determina prin care fantă trec particulele, 
eliminând astfel cealaltă opţiune, vom face aşa încât figura 
de interferenţă să dispară. Şi, intr-adevăr, când efectuăm 
experimentul, aprinderea luminii modifică rezultatele: în 
locul figurii de interferenţă de la pagina 53 vom obţine 

figura de la pagina 52! Mai mult, putem efectua 
experimentul folosind o lumină foarte slabă, aşa încât nu 
toate particulele să interacţioneze cu lumina. În acest caz 
vom putea obţine informaţia „care din drumuri” doar 
pentru o submulțime de particule. Dacă împărţim apoi 
datele privind sosirea particulelor după cum obţinem sau 
nu informaţia „care din drumuri”, vom găsi că datele 
corespunzând submulţimii pentru care nu avem informaţia 
formează figura de interferenţă, iar submulţimea datelor 
corespunzând particulelor pentru care avem informaţia nu 
prezintă interferenţă. 

Aceasta are consecinţe importante asupra ideii noastre 
de „trecut”. În teoria newtoniană se presupune că trecutul 
există ca o serie precisă de evenimente. Dacă vezi vasul pe 
care l-ai cumpărat anul trecut în Italia zăcând spart pe jos şi 
copilul tău stă aplecat asupra lui cu o privire spăşită, poţi 
reconstitui evenimentele care au condus la incident: 
degeţelele care îl scapă, vasul căzând şi făcându-se 
ţăndări. De fapt, având date complete despre prezent, 
legile lui Newton ne permit să calculăm o imagine completă 
a trecutului. Acest fapt e în acord cu înţelegerea noastră 
intuitivă, fie că ne place sau nu, că lumea are un trecut 
bine definit. Poate că nimeni nu l-a observat, dar existenţa 
trecutului e certă, ca şi când ai fi făcut o serie de 
instantanee ale lui. Despre o fulerenă cuantică nu se poate 
spune însă că a urmat o traiectorie precisă de la sursă la 
ecran. Putem determina poziţia unei fulerene observând-o, 
dar între observaţiile noastre ea urmează toate traiectoriile 
posibile. Fizica cuantică ne spune că oricât de amănunțite 
ar fi observaţiile noastre asupra prezentului, trecutul 
(neobservat), la fel ca viitorul, e nedefinit şi există doar ca 
un spectru de posibilităţi. Conform fizicii cuantice, universul 
nu are doar un singur trecut sau o singură istorie. 

Faptul că trecutul nu ia o formă precisă înseamnă că 
observaţiile pe care le facem asupra unui sistem în prezent 

îi influenţează trecutul. Acest fapt e pus spectaculos în 
evidenţă de un experiment conceput de fizicianul John 
Wheeler şi numit experiment cu alegere întârziată. In linii 
mari, un experiment cu alegere întârziată seamănă cu 
experimentul cu două fante, prezentat mai sus, în care ai 
opţiunea de a observa traiectoria particulelor, doar că 
amâni hotărârea de a observa sau nu traiectoria până exact 
înainte de momentul în care particula loveşte ecranul 
detector. 

Rezultatele experimentului cu alegere întârziată sunt 
identice cu ale celui în care am ales să observăm (sau să nu 
observăm) care din drumuri e urmat, privind fantele. Dar, în 
acest caz, drumul urmat de fiecare particulă - adică 
trecutul ei - e determinat mult după ce a trecut prin fante şi 
după ce se presupune că a avut de „hotărât” dacă să 
treacă printr-o singură fantă, ceea ce nu produce 
interferenţă, sau să treacă prin ambele, ceea ce produce 
interferenţă. 

Wheeler s-a gândit chiar şi la o versiune cosmică a 
experimentului, în care particulele implicate sunt fotoni 
emişi de cuasari puternici situaţi la miliarde de ani-lumină. 
O asemenea lumină poate fi împărţită în două fascicule şi 
refocalizată spre Pământ de lentilele gravitaționale ale unei 
galaxii aflate în drum. Deşi experimentul e în afara 
posibilităţilor tehnologice actuale, dacă am putea colecta 
suficienţi fotoni din această lumină, ei ar trebui să formeze 
o figură de interferenţă. Dacă am plasa un dispozitiv pentru 
a măsura informaţia „care din drumuri” înainte de detecție, 
figura de interferenţă ar trebui să dispară. In acest caz, 
alegerea de a urma una din traiectorii sau ambele a fost 
luată acum câteva miliarde de ani, înainte ca Pământul sau 
chiar Soarele să fi apărut, şi totuşi, făcând observaţia în 
laboratorul nostru, vom influenţa acea alegere. 

În acest capitol am ilustrat fizica cuantică apelând la 
experimentul cu două fante. In cele ce urmează vom aplica 

formularea Feynman a mecanicii cuantice la univers în 
întregul lui. Vom vedea că, la fel ca o particulă, universul nu 
are doar o singură istorie, ci toate istoriile posibile, fiecare 
cu probabilitatea ei, şi că observaţiile noastre asupra stării 
lui actuale îi influenţează trecutul şi determină diferitele 
istorii ale universului, la fel cum observaţiile asupra 
particulelor în experimentul cu două fante influenţează 
trecutul particulelor. Această analiză va arăta cum decurg 
din big bang legile naturii în universul nostru. Dar, înainte 
de a vedea cum apar aceste legi, vom vorbi puţin despre 
ele şi despre câteva dintre problemele pe care le ridică. 

5. 
Teoria a tot ce există 


Cel mai de neînțeles lucru în privința 
universului este că poate fi înțeles. 


Albert Einstein 


Universul poate fi înţeles pentru că e guvernat de legi 
ale ştiinţei; cu alte cuvinte, comportamentul lui poate fi 
modelat. Dar ce sunt aceste legi sau modele? Gravitaţia a 
fost prima forţă descrisă în limbaj matematic. Legea 
newtoniană a gravitaţiei, publicată în 1687, spune că 
fiecare obiect din univers atrage toate celelalte obiecte din 
univers cu o forţă proporţională cu masa lui. Ea a 
impresionat puternic lumea intelectuală de atunci fiindcă 
arăta pentru prima dată că cel puţin un aspect al 
universului putea fi modelat cu precizie şi stabilea aparatul 
matematic pentru aceasta. Ideea că există legi ale naturii 
ducea la concluzii asemănătoare celor pentru care Galilei 
fusese condamnat pentru erezie cu vreo cincizeci de ani 
mai devreme. De exemplu, Biblia spune povestea lui losua, 
care s-a rugat ca Soarele şi Luna să-şi oprească cursul, aşa 
încât să aibă parte de mai multă lumină pentru a-şi încheia 
lupta cu amoreii din Canaan. Conform Cărţii lui losua, 
Soarele s-a oprit pentru o zi. Astăzi ştim că asta ar fi 

însemnat ca Pământul să nu se mai învârtă. Dacă Pământul 
s-ar opri, conform legilor lui Newton, orice obiect care n-ar 
fi legat de el ar rămâne în mişcare cu viteza iniţială a 
Pământului (aproximativ 1800 km pe oră la ecuator) - un 
preţ prea mare de plătit pentru un apus întârziat. Newton 
nu şi-a făcut probleme pentru nimic din toate acestea, 
fiindcă, aşa cum am mai spus, el credea că Dumnezeu 
poate interveni şi chiar intervine în funcţionarea 
universului. 

Următoarele aspecte ale universului pentru care a fost 
descoperită o lege sau un model au fost forţele electrice şi 
magnetice. Ele se comportă precum gravitația, cu diferenţa 
importantă că două sarcini electrice sau doi magneţi de 
acelaşi fel se resping, iar sarcinile diferite sau magneţii cu 
poli diferiţi se atrag. Forţele electrice şi magnetice sunt cu 
mult mai puternice decât gravitația, dar în mod obişnuit nu 
ne dăm seama de asta, deoarece corpurile macroscopice 
conţin un număr aproape egal de sarcini electrice pozitive 
şi negative. Aceasta înseamnă că forţele electrice şi 
magnetice dintre două corpuri macroscopice se anulează 
reciproc, spre deosebire de forţele gravitaționale, care se 
adună. 

Ideile noastre actuale despre electricitate şi magnetism 
au fost elaborate într-un interval de aproape o sută de ani, 
de la mijlocul secolului XVIII până la mijlocul secolului XIX, 
când fizicieni din mai multe ţări au efectuat studii 
experimentale amănunțite ale forţelor electrice şi 
magnetice. Una dintre cele mai importante descoperiri a 
fost aceea că forţele electrice şi cele magnetice sunt 
înrudite: o sarcină electrică în mişcare acţionează cu o forţă 
asupra unui magnet, iar un magnet în mişcare acţionează 
cu o forţă asupra unei sarcini electrice. Primul care şi-a dat 
seama că există o legătură a fost fizicianul danez Hans 
Christian Ørsted. În 1820, pe când pregătea un curs pe care 
urma să-l ţină la universitate, Ørsted a observat cum 

curentul electric de la o baterie pe care o folosea a deviat 
acul magnetic al unei busole aflate în apropiere. Şi-a dat 
seama repede că electricitatea în mişcare creează o forţă 
magnetică, şi a inventat termenul „electromagnetism”. 
Câţiva ani mai târziu, fizicianul britanic Michael Faraday s-a 
gândit că - exprimându-ne în termeni moderni - dacă un 
curent electric poate produce un câmp magnetic, atunci un 
câmp magnetic ar trebui să poată produce un curent 
electric. El a demonstrat acest efect în 1831. Paisprezece 
ani mai târziu, Faraday a descoperit şi o legătură între 
electromagnetism şi lumină, când a arătat că un 
magnetism intens poate influenţa natura luminii polarizate. 

Faraday era mai curând autodidact. Se născuse în 
apropierea Londrei, în familia unui fierar sărac, şi a părăsit 
şcoala la vârsta de treisprezece ani ca să lucreze ca legător 
de cărţi şi comisionar într-o librărie. De-a lungul anilor, şi-a 
completat educaţia ştiinţifică citind cărţile de care trebuia 
să aibă grijă şi făcând experienţe simple şi ieftine în timpul 
liber. În cele din urmă a devenit asistent în laboratorul 
marelui chimist sir Humphry Davy. Faraday a rămas acolo 
45 de ani, adică tot restul vieţii sale, iar după moartea lui 
Davy i-a urmat acestuia la conducerea laboratorului. 
Faraday avea probleme cu matematica şi niciodată n-a 
stăpânit-o, aşa încât pentru el a fost un mare efort să 
conceapă O imagine teoretică a fenomenelor 
electromagnetice stranii pe care le-a observat în laboratorul 
său. Şi totuşi a reuşit. 

Una dintre cele mai mari contribuţii ale lui Faraday a fost 
ideea câmpurilor de forţe. In zilele noastre, graţie cărţilor şi 
filmelor despre extratereştrii cu ochi de insectă şi navele lor 
spaţiale, multă lume e familiarizată cu termenul, aşa încât i 
s-ar cuveni poate drepturi de autor. Dar, în secolele dintre 
Newton şi Faraday, unul dintre marile mistere ale fizicii era 
acela că legile păreau să indice că forţele acţionează prin 
spaţiul gol ce separă obiectele aflate în interacţiune. Asta 

nu-i plăcea lui Faraday. El credea că, pentru a deplasa un 
obiect, ceva trebuie să intre în contact cu acel obiect. 
Astfel, el şi-a imaginat că spaţiul dintre sarcini electrice şi 
magneţi este umplut cu tuburi invizibile care acţionează 
fizic împingând şi trăgând. Faraday a numit aceste tuburi 
câmp de forţă. Un mod simplu de a vizualiza câmpul de 
forţă este efectuarea acelei demonstraţii didactice în care o 
placă de sticlă pe care se află pilitură de fier e aşezată 
deasupra unui magnet. După câteva bătăi uşoare în placă 
pentru a învinge frecarea, pilitura se deplasează ca împinsă 
de o putere nevăzută şi se aranjează sub formă de arce 
care se întind de la un pol al magnetului la celălalt. Această 
figură e harta unei forţe magnetice nevăzute ce străbate 
spaţiul. Astăzi noi credem că toate forţele sunt transmise 
prin câmpuri, aşa încât avem de-a face cu un concept 
important în fizica modernă - dar şi în science-fiction. 

Timp de câteva decenii înţelegerea electromagnetismului 
s-a limitat la cunoaşterea câtorva legi empirice: indiciul că 
electricitatea şi magnetismul sunt în chip misterios strâns 
corelate; ideea că ele sunt cumva legate de lumină; 
noţiunea embrionară de câmp. Existau cel puţin unsprezece 
teorii ale electromagnetismului, toate false. Apoi, pe la 
1860, fizicianul scoţian James Clerk Maxwell a creat pentru 
ideile lui Faraday un cadru matematic ce explica legătura 
profundă şi tainică dintre electricitate, magnetism şi 
lumină. Rezultatul a fost un set de ecuaţii care prezintă 
forţele electrice şi magnetice ca manifestări ale unei 
aceleiaşi entităţi fizice, câmpul electromagnetic. Maxwell a 
unificat electricitatea şi magnetismul într-o singură forţă. 
Mai mult, el a arătat că acest câmp electromagnetic se 
poate propaga în spaţiu ca o undă. Viteza de propagare a 
acestei unde e guvernată de un număr ce apare în ecuaţiile 
sale, pe care l-a calculat pornind de la datele experimentale 
obţinute cu câţiva ani înainte. Spre surprinderea sa, viteza 
calculată era exact viteza luminii, cunoscută experimental 

pe atunci cu o precizie de unu la sută. El a descoperit că 
lumina însăşi este o undă electromagnetică! 

Astăzi ecuațiile care descriu câmpurile electric şi 
magnetic se numesc ecuaţiile lui Maxwell. Puţină lume a 
auzit de ele, dar acestea sunt probabil cele mai importante 
ecuaţii din punct de vedere comercial din câte se cunosc. 
Nu numai că guvernează funcţionarea tuturor aparatelor, 
de la electrocasnice la computere, însă ele descriu şi alte 
unde decât lumina, precum microundele, undele radio, 
lumina infraroşie şi razele X. Toate acestea se deosebesc 
de lumina vizibilă doar într-o singură privinţă - lungimea de 
undă. Undele radio au lungimi de undă de ordinul unui 
metru sau mai mult, în timp ce lumina vizibilă are lungimea 
de undă de ordinul zecimilor de milionimi dintr-un metru, 
iar razele X au lungimi de undă mai scurte decât o sutime 
de milionime dintr-un metru. Soarele nostru emite în toate 
lungimile de undă, dar radiaţia sa cea mai intensă este în 
domeniul lungimilor de undă vizibile nouă. Probabil că nu e 
întâmplător faptul că putem vedea cu ochiul liber exact 
lungimile de undă în care Soarele radiază cel mai intens: 
ochiul nostru a evoluat pesemne având capacitatea de a 
detecta radiaţia electromagnetică în acest domeniu de 
lungimi de undă tocmai pentru că asemenea lungimi de 
undă sunt disponibile din plin. Dacă ne vom întâlni vreodată 
cu fiinţe de pe alte planete, ele vor avea probabil 
capacitatea de a „vedea” o radiaţie având lungimile de 
undă pe care soarele lor le emite cel mai intens, cu o 
corecție depinzând de unii factori cum ar fi caracteristicile 
prafului şi gazelor din atmosfera acelei planete, care 
obturează lumina. Prin urmare, extratereştrii care au 
evoluat în prezenţa razelor X ar putea face o carieră 
frumoasa în securitatea aeroporturilor. 

Din ecuațiile lui Maxwell rezultă că undele 
electromagnetice se propagă cu o viteză de aproximativ 
300.000 kilometri pe secundă. Dar a prezenta valoarea unei 

viteze nu înseamnă nimic dacă nu precizezi un sistem de 
referinţă în raport cu care viteza e măsurată. În viaţa de zi 
cu zi, de regulă nu e nevoie să te gândeşti la aşa ceva. 
Atunci când un indicator limitează viteza la 80 de kilometri 
pe oră, se înţelege că viteza e măsurată în raport cu 
drumul, iar nu cu o gaură neagră din centrul Căii-Lactee. 
Dar chiar şi în viaţa de zi cu zi apar situaţii în care trebuie 
să ţinem cont de sistemul de referinţă. De pildă, dacă duci 
o ceaşcă de ceai pe culoarul unui avion în zbor, poţi spune 
că ai o viteză de 3 km pe oră. Cineva aflat pe sol ar putea 
spune că te mişti cu 920 km pe oră. Dacă vă închipuiţi 
cumva că unul sau altul din aceşti observatori e mai 
îndreptăţit să susţină că afirmaţia lui e adevărată, gândiţi- 
vă că, din cauza rotației Pământului în jurul Soarelui, cineva 
care te-ar urmări de pe suprafaţa acelui corp ceresc nu ar fi 
de acord cu niciunul din cei doi şi ar susţine că te deplasezi 
cu aproximativ 30 km pe secundă, ca să nu mai vorbim că 
te-ar invidia pentru aerul condiţionat. Ţinând cont de 
asemenea neînţelegeri, atunci când Maxwell a pretins că a 
descoperit „viteza luminii” apărând în ecuaţiile sale, 
întrebarea firească a fost: în raport cu ce era măsurată 
viteza luminii din ecuaţiile lui Maxwell? 

Nu avem niciun motiv să credem că parametrul viteză 
din ecuaţiile lui Maxwell e o viteză măsurată în raport cu 
Pământul. La urma urmei, ecuaţiile sale se aplică întregului 
univers. Un răspuns luat în considerare pentru un timp a 
fost acela ca viteza luminii din ecuaţiile lui Maxwell este 
raportată la un mediu încă nedetectat ce ar umple întreg 
spaţiul, numit eter luminos sau, pe scurt, eter - termen 
folosit de Aristotel pentru a desemna substanţa care credea 
el că umple întreg universul din afara sferei terestre. 
Ipoteticul eter ar fi fost mediul prin care se propagă undele 
electromagnetice, aşa cum sunetul se propagă prin aer. 
Dacă eterul ar exista, ar însemna că există un reper absolut 
pentru repaus (adică repausul în raport cu eterul), şi deci o 

modalitate absolută de a defini mişcarea. Eterul ar oferi un 
sistem de referinţă privilegiat în întreg universul, în raport 
cu care s-ar putea măsura viteza oricărui obiect. Prin 
urmare, existenţa eterului a fost postulată pe baze 
teoretice, îndemnându-i astfel pe unii oameni de ştiinţă să 
găsească o cale de a-l studia, sau măcar de a-i confirma 
existenţa. Unul dintre ei a fost însuşi Maxwell. 

Dacă te deplasezi prin aer către o undă sonoră, unda se 
apropie mai repede, iar, dacă te deplasezi în direcţia opusă, 
ea se apropie mai încet. În mod asemănător, dacă ar exista 
eterul, viteza luminii ar depinde de mişcarea ta în raport cu 
eterul. De fapt, dacă lumina s-ar comporta ca sunetul, aşa 
cum pasagerii de la bordul unui avion supersonic nu pot 
auzi niciodată un sunet emis din spatele avionului, la fel şi 
călătorii care ar zbura prin eter suficient de repede ar putea 
ajunge din urmă o undă luminoasă. Pornind de la asemenea 
consideraţii, Maxwell a propus un experiment. Dacă ar 
exista eter, Pământul ar trebui să se mişte prin eter atunci 
când se roteşte în jurul Soarelui. Şi, deoarece Pământul se 
deplasează într-o direcţie diferită în ianuarie, de pildă, faţă 
de direcţia în care se deplasează în aprilie sau iunie, ar 
trebui să putem observa o mică diferenţă în valoarea 
vitezei luminii la momente diferite din an. 

Maxwell a vrut să-şi publice ideea în Proceedings of the 
Royal Society, dar editorul i-a spus că nu crede că 
experimentul va reuşi. Însă, în 1879, cu puţină vreme 
înainte de a muri la vârsta de 48 de ani din cauza unui 
dureros cancer la stomac, Maxwell i-a trimis unui prieten o 
scrisoare pe această temă. Scrisoarea a fost publicată 
postum în revista Nature, unde a fost citită între alţii şi de 
un fizician american pe nume Albert Michelson. Stimulaţi de 
speculaţia lui Maxwell, în 1887, Michelson şi Edward Morley 
au efectuat un experiment foarte precis, destinat să 
măsoare viteza cu care se deplasează Pământul prin eter. 
Ideea lor era să compare viteza luminii în două direcţii 

perpendiculare între ele. Dacă viteza luminii ar fi fost un 
număr fix în raport cu eterul, din măsurători ar fi trebuit să 
reiasă viteze diferite ale luminii, în funcţie de direcţia 
fasciculului. Dar Michelson şi Morley n-au găsit vreo astfel 
de diferenţă. 

Rezultatul experienţei lui Michelson şi Morley era clar în 
contradicţie cu modelul undelor electromagnetice 
călătorind prin eter, şi ar fi trebuit să conducă la 
abandonarea modelului eterului. Dar scopul lui Michelson 
era să măsoare viteza Pământului fată de eter, nu să 
confirme sau să infirme ipoteza eterului, iar ceea ce a găsit 
nu l-a condus la concluzia că eterul nu există. Nici alţii n-au 
tras această concluzie. De fapt, celebrul fizician sir William 
Thomson (lord Kelvin) a spus în 1884 că eterul e „singura 
substanţă pe care ne bazăm în dinamică. Suntem siguri de 
un lucru, iar acesta e realitatea şi substanţialitatea eterului 
luminos”. 

Cum mai poţi să crezi în eter după rezultatele 
experimentului Michelson-Morley? Aşa cum am mai spus, 
oamenii încearcă adesea să salveze modelul inventând 
adaosuri ad-hoc. Unele postulau că Pământul trage eterul 
cu el, deci de fapt nu ne-am mişca în raport cu eterul. 
Fizicianul olandez Hendrik Antoon Lorentz şi fizicianul 
irlandez George Francis Fitzgerald au sugerat că, într-un 
sistem care se mişcă în raport cu eterul, probabil din cauza 
vreunui efect mecanic încă necunoscut, ceasurile încetinesc 
şi distanţele se contractă, astfel încât să măsurăm aceeaşi 
viteză a luminii. Asemenea eforturi de a salva noţiunea de 
eter au continuat aproape douăzeci de ani, până la un 
remarcabil articol al unui tânăr şi necunoscut funcţionar la 
biroul de brevete din Berna, Albert Einstein. 

Einstein avea douăzeci şi şase de ani în 1905, când a 
publicat articolul „Zur Elektrodynamik bewegter Körper” 
(„Despre electrodinamica corpurilor în mişcare”). El a făcut 
aici presupunerea simplă că legile fizicii, şi în particular 

viteza luminii, ar trebui să fie aceleaşi pentru toţi 
observatorii aflaţi în mişcare uniformă. Se dovedeşte că 
această idee presupune o revoluţie în ideile noastre despre 
spaţiu şi timp. Ca să înţelegem de ce, să ne imaginăm două 
evenimente care se petrec în acelaşi loc, dar la momente 
diferite, într-un avion în zbor. Pentru un observator din 
avion, distanţa dintre cele două evenimente va fi zero. Dar, 
pentru un observator aflat la sol, evenimentele vor fi 
separate prin distanţa parcursă de avion între cele două 
evenimente. Aceasta ne arată că doi observatori care se 
deplasează unul faţă de altul nu vor fi de acord în privinţa 
distanţei dintre două evenimente. 

să presupunem acum că cei doi observatori văd un puls 
luminos călătorind de la coada avionului către vârf. La fel 
ca în exemplul de mai sus, ei nu vor cădea de acord asupra 
distanţei parcurse de lumină de la emiterea ei în coada 
avionului până la recepţia ei în vârf. Deoarece viteza e 
distanţa parcursă împărţită la timpul scurs, aceasta 
înseamnă că, în cazul în care ei vor fi de acord în privinţa 
vitezei - viteza luminii atunci nu vor fi de acord în privinţa 
intervalului de timp scurs între emisie şi recepţie. 

Stranietatea situaţiei stă în faptul că deşi cei doi 
observatori măsoară timpi diferiţi, ei urmăresc acelaşi 
proces fizic. Einstein n-a încercat să construiască o 
explicaţie artificială pentru asta. El a tras o concluzie logică, 
chiar dacă şocantă, spunând că măsurarea timpului scurs şi 
a distanţei parcurse depind de observatorul care face 
măsurătorile. Acest efect e unul dintre aspectele-cheie ale 
teoriei din articolul publicat de Einstein în 1905, teorie 
numită relativitatea specială. 

Pentru a vedea cum se aplică această analiză la 
instrumentele de măsurare a timpului, să considerăm doi 
observatori care privesc un ceas. Relativitatea specială ne 
spune că ceasul merge mai repede conform observatorului 
aflat în repaus faţă de ceas. Pentru observatori care nu se 

află în repaus în raport cu ceasul, acesta merge mai încet. 
Asimilând un puls luminos ce călătoreşte de la coada 
avionului către vârf cu ticăitul ceasului, vedem că pentru 
observatorul de la sol ceasul merge mai încet fiindcă 
fasciculul de lumină are de parcurs o distanţă mai mare în 
sistemul său de referinţă. Acest efect nu depinde de 
mecanismul ceasului; el e valabil pentru toate ceasurile, 
chiar şi pentru ceasul nostru biologic. 

Articolul lui Einstein arăta că, la fel ca noţiunea de 
repaus, timpul nu poate fi absolut, aşa cum credea Newton. 
Cu alte cuvinte, nu poţi atribui fiecărui eveniment un timp 
cu care să fie de acord toţi observatorii. Toţi observatorii au 
propria lor măsură a timpului, iar timpii măsuraţi de doi 
observatori în mişcare relativă unul faţă de altul nu vor fi 
identici. Ideile lui Einstein contrazic intuiţia noastră, dar 
consecinţele lor nu sunt observabile la viteze cu care avem 
de-a face în mod obişnuit. Ele au fost confirmate 
experimental de nenumărate ori. De pildă, închipuiţi-vă un 
ceas de referinţă aflat în repaus în centrul Pământului, alt 
ceas pe suprafaţa Pământului şi un al treilea la bordul unui 
avion care zboară fie în direcţia de rotaţie a Pământului, fie 
în direcţia contrară. În raport cu ceasul din centrul 
Pământului, ceasul de la bordul avionului care zboară spre 
est - în sensul rotației Pământului - se deplasează mai 
repede decât ceasul de la suprafaţă, deci trebuie să 
meargă mai încet. În mod asemănător, în raport cu ceasul 
din centrul Pământului, ceasul de la bordul avionului care 
zboară spre vest - în sens contrar rotației Pământului - se 
deplasează mai încet decât ceasul de la suprafaţă, deci 
trebuie să meargă mai repede decât ceasul de la suprafaţă. 
lar exact acest lucru a fost observat când, într-un 
experiment efectuat în octombrie 1971, un ceas atomic 
extrem de precis a zburat în jurul lumii. Vă puteţi deci 
prelungi viaţa zburând mereu către est în jurul lumii, dar s- 
ar putea să vă plictisească să tot vedeţi acele filme pe care 

vi le oferă liniile aeriene. În plus, efectul e foarte mic, cam 
180 de miliardimi de secundă pe circuit (iar cifra e puţin 
micşorată de efectele diferenţei de gravitație, dar nu e 
momentul să vorbim acum despre asta). 

Graţie lui Einstein, fizicienii au înţeles că, impunând ca 
viteza luminii să fie aceeaşi în toate sistemele de referinţă, 
din teoria electricităţii şi magnetismului a lui Maxwell 
rezultă că timpul nu poate fi tratat separat de cele trei 
dimensiuni ale spațiului. Timpul şi spaţiul sunt 
intercorelate. Este ca şi cum s-ar adăuga o a patra 
dimensiune viitor/trecut la cele obişnuite stânga/dreapta, 
înainte/înapoi şi sus/jos. Fizicienii numesc acest mariaj al 
spaţiului cu timpul „spaţiu-timp”, şi fiindcă spaţiul-timp 
include o a patra direcţie, ei o numesc a patra dimensiune. 
In spaţiu-timp, timpul nu mai e separat de cele trei 
dimensiuni spaţiale, şi, vorbind în termeni intuitivi, la fel 
cum definițiile pentru sus/jos, dreapta/stânga, 
înainte/inapoi depind de orientarea observatorului, şi 
direcția timpului depinde de viteza observatorului. 
Observatorii care se deplasează cu viteze diferite vor alege 
direcții diferite pentru timp în  spaţiu-timp. Teoria 
relativității speciale a lui Einstein era prin urmare un model 
nou, care s-a debarasat de noţiunile de timp absolut şi 
repaus absolut (adică repaus în raport cu eterul fix). 

Einstein a înțeles repede că pentru ca gravitația să fie 
compatibilă cu relativitatea mai era nevoie de o schimbare. 
Conform teoriei newtoniene a gravitației, la orice timp dat 
obiectele sunt atrase unul către altul cu o forță ce depinde 
de distanța dintre ele la acel moment. Dar teoria 
relativității abolise noțiunea de timp absolut, aşa încât nu 
mai exista niciun mod de a defini când trebuie măsurată 
distanța dintre mase. Aşadar, teoria newtoniană a 
gravitației nu mai era compatibilă cu teoria relativității 
speciale şi trebuia modificată. Această contradicție ar putea 
părea mai curând o dificultate de ordin tehnic, sau chiar un 


77 


detaliu care ar putea fi cumva eludat fără a schimba mult 
teoria. S-a dovedit însă că nimic nu era mai departe de 
adevăr. 

În următorii unsprezece ani Einstein a elaborat o nouă 
teorie a gravitaţiei, pe care a numit-o relativitate generală. 
Noţiunea de gravitație în relativitatea generală nu seamănă 
cu cea a lui Newton. Ea se bazează pe ideea revoluţionară 
că spaţiul-timp nu e plat, aşa cum se presupunea până 
atunci, ci curbat şi distorsionat de masele şi energiile aflate 
în el. 

O bună metodă de a ne reprezenta curbura este să ne 
gândim la suprafaţa Pământului. Deşi suprafaţa Pământului 
e doar bidimensională (există doar două direcţii de-a lungul 
ei, de pildă, nord/sud şi est/vest), vom folosi acest exemplu 
fiindcă un spaţiu curb bidimensional e mai uşor de imaginat 
decât un spaţiu curb cvadridimensional. Geometria spaţiilor 
curbe, cum e suprafaţa Pământului, nu mai este geometria 
euclidiană cu care suntem obişnuiţi. De pildă, pe suprafaţa 
Pământului cea mai scurtă distanţă dintre două puncte - 
care în geometria euclidiană e o dreaptă - este drumul ce 
uneşte două puncte de-a lungul unui cerc mare. (Un cerc 
mare este cercul de pe suprafaţa Pământului al cărui centru 
coincide cu centrul Pământului. Ecuatorul e un exemplu de 
cerc mare, iar la fel este orice cerc obţinut rotind ecuatorul 
de-a lungul diferitelor diametre.) 

Imaginaţi-vă, de pildă, că vrem să călătorim de la New 
York la Madrid, două oraşe aflate cam la aceeaşi latitudine. 
Dacă Pământul ar fi plat, cel mai scurt drum ar fi drept spre 
est. Procedând astfel, veţi ajunge la Madrid după 5965 km. 
Dar, din cauza curburii Pământului, există un drum care pe 
harta plană pare curbat, deci mai lung, însă în realitate e 
mai scurt. Veţi face numai 5800 km dacă veţi urma ruta de 
pe cercul mare, adică mai întâi veţi merge spre nord-est, 
apoi spre est, iar în fine spre sud-est. Diferenţa de distantă 
dintre cele două rute se datorează curburii Pământului şi e 

un semn al geometriei lui neeuclidiene. Companiile aviatice 
cunosc acest lucru şi îi pun pe piloţi să urmeze cercurile 
mari ori de câte ori e cazul. 

Conform legilor de mişcare ale lui Newton, obiecte cum 
sunt ghiulelele, cornurile şi planetele se mişcă în linii drepte 
dacă asupra lor nu acţionează o forţă precum gravitația. 
Dar, în teoria lui Einstein, gravitația nu e o forţă la fel ca 
celelalte, ci e o consecinţă a faptului că masa 
distorsionează spaţiul-timp, creând o curbură. În teoria lui 
Einstein obiectele se mişcă pe geodezice, care sunt 
echivalentul liniilor drepte în spaţiul curbat. Dreptele sunt 
geodezice în spaţiul plat, iar cercurile mari sunt geodezice 
pe suprafaţa Pământului. În absenţa materiei, geodezicele 
din spaţiul-timp cvadridimensional corespund dreptelor din 
spaţiul tridimensional. Atunci când materia e prezentă, 
distorsionând spaţiul-timp, traiectoriile corpurilor în spaţiul 
tridimensional corespunzător sunt curbate într-un mod 
care, în teoria newtoniană a gravitaţiei, era explicat prin 
atracţia gravitaţională. Atunci când spaţiul-timp nu e plat, 
traiectoriile obiectelor apar curbate, dând impresia că 
asupra lor acţionează o forţă. 

Teoria generală a relativităţii reproduce relativitatea 
specială dacă gravitația nu e prezentă, şi face aproape 
aceleaşi predicții ca teoria lui Newton în mediul de 
gravitație scăzută al sistemului nostru solar - dar nu exact 
aceleaşi. De fapt, dacă nu s-ar ţine cont de relativitatea 
generală în sistemele de navigaţie GPS prin satelit, erorile 
în poziţionarea globală s-ar acumula într-un ritm de zece 
kilometri pe zi! Adevărata importanţă a relativității 
generale nu constă însă în aplicaţiile ei la dispozitive care 
vă conduc către noi restaurante, ci în faptul că e un model 
foarte diferit al universului, care prezice noi fenomene, cum 
sunt undele gravitaționale şi găurile negre. lar astfel, 
relativitatea generală a transformat fizica în geometrie. 
Tehnologia modernă e suficient de fină pentru a ne permite 

să testăm relativitatea generală, şi ea a trecut toate 
testele. 

Deşi ambele au revoluţionat fizica, teoria 
electromagnetismului a lui Maxwell şi teoria gravitaţiei a lui 
Einstein (relativitatea generală) sunt, la fel ca fizica lui 
Newton, teorii clasice. Altfel spus, ele sunt modele în care 
universul are o singură istorie. După cum am văzut în 
capitolul precedent, la nivel atomic şi subatomic, aceste 
modele intră în contradicţie cu observaţiile. În locul lor 
trebuie să folosim teorii cuantice în care universul poate 
avea toate istoriile posibile, fiecare dintre ele cu propria 
intensitate sau amplitudine de probabilitate. Pentru calcule 
practice implicând lumea cotidiană, putem continua să 
folosim teoriile clasice, dar, dacă vrem să înţelegem 
comportamentul atomilor şi moleculelor, avem nevoie de 
versiunea cuantică a teoriei lui Maxwell pentru 
electromagnetism; iar, dacă vrem să înţelegem începutul 
universului, când materia şi energia erau comprimate într- 
un volum mic, trebuie să apelăm la o versiune cuantică a 
relativităţii generale. Avem nevoie de aceste teorii şi pentru 
că, aflându-ne în căutarea unei înţelegeri fundamentale a 
naturii, aceasta n-ar fi coerentă dacă unele legi ar fi 
cuantice, iar altele clasice. Trebuie deci să găsim versiuni 
cuantice ale tuturor legilor naturii. Asemenea teorii se 
numesc teorii cuantice de câmp. 

Forţele cunoscute din natură pot fi împărţite în patru 
clase: 


1. Gravitatia. Este cea mai slabă dintre cele patru, dar e 
o forţă cu rază lungă şi acţionează asupra oricărui lucru din 
univers ca o atracţie. Aceasta înseamnă că, pentru 
corpurile mari, forţele gravitaționale se însumează şi pot 
domina toate celelalte forţe. 

2. Electromagnetismul. Este de asemenea o forţă de rază 
lungă, dar mult mai puternică decât gravitația, şi 

acţionează doar asupra particulelor având sarcină electrică; 
sarcinile de acelaşi semn se resping, iar sarcinile de semn 
opus se atrag. Aceasta înseamnă că forţele electrice între 
corpurile mari se anulează reciproc, dar la scara atomilor şi 
a moleculelor ele sunt dominante. Forţele electromagnetice 
sunt răspunzătoare pentru toată chimia şi biologia. 

3. Forța nucleară slabă. Ea explică radioactivitatea şi 
joacă un rol esenţial în formarea elementelor în stele şi în 
universul timpuriu. Nu intrăm în contact cu această forţă în 
viata cotidiană. 

4. Forța nucleară tare. Această forţă menţine laolaltă 
protonii şi neutronii în interiorul nucleului atomic. Ea 
menţine de asemenea laolaltă protonii şi neutronii înşişi, 
lucru necesar pentru că ei sunt alcătuiți din particule încă şi 
mai mici, cuarcii menţionaţi în capitolul 3. Forţa tare e 
sursa de energie a Soarelui şi a centralelor nucleare, dar, la 
fel ca în cazul forţei slabe, nu intrăm direct în contact cu ea 
în viata cotidiană. 


Prima forţă pentru care a fost creată o versiune cuantică 
a fost electromagnetismul. Teoria cuantică a câmpului 
electromagnetic, numită electrodinamică cuantică sau QED 
[quantum electrodynamics], a fost elaborată în anii '40 de 
Richard Feynman şi alţii, şi a devenit un model pentru toate 
teoriile cuantice de câmp. Aşa cum am mai spus, conform 
teoriilor clasice, forţele sunt transmise prin câmpuri. Dar, în 
teoriile cuantice de câmp, câmpurile de forţe sunt formate 
din diferite particule elementare numite bosoni, particule ce 
transportă forţele înainte şi înapoi între particule de 
materie, transmițând forţele. Particulele de materie se 
numesc fermioni. Electronii şi cuarcii sunt exemple de 
fermioni. Fotonul sau particula de lumină este un exemplu 
de boson. Bosonul e cel ce transmite forța 
electromagnetică. Ceea ce se întâmplă este că o particulă 
de materie, de pildă un electron, emite un boson, sau o 

particulă de forţă, după care are un recul, cam la fel cum 
un tun reculează după ce lansează un proiectil. Particula de 
forţă se va ciocni apoi cu o altă particulă de materie şi va fi 
absorbită, modificând mişcarea acelei particule. Conform 
QED, toate  interacţiile dintre particulele încărcate - 
particule care simt forţele electromagnetice - sunt descrise 
în termenii schimbului de fotoni. 

Predicţiile QED au fost testate şi confirmate cu mare 
precizie de rezultatele experimentale. Calculele 
matematice cerute de QED pot fi însă dificile. Problema, aşa 
cum vom vedea mai departe, este că atunci când adaugi la 
cadrul de mai sus al schimbului de particule cerința 
cuantică de a include toate istoriile prin care o interacţiune 
poate avea loc - de pildă, toate căile prin care pot fi 
schimbate particulele - matematica devine complicată. Din 
fericire, împreună cu introducerea ideii de istorii alternative 
- modul de gândire al mecanicii cuantice prezentat în 
capitolul precedent - Feynman a elaborat şi o metodă 
grafică elegantă de a ţine cont de diferitele istorii, metodă 
folosită azi nu numai în QED, ci în toate teoriile cuantice de 
câmp. 

Metoda grafică a lui Feynman oferă un mod de a 
vizualiza fiecare termen din suma după istorii. Aceste 
desene, numite diagrame Feynman, sunt unele dintre cele 
mai importante instrumente ale fizicii moderne. În QED 
sumele după toate istoriile posibile pot fi reprezentate ca 
sume după diagrame Feynman precum cele de pe pagina 
următoare, care înfăţişează unele dintre modurile prin care 
poate avea loc împrăştierea a doi electroni prin intermediul 
forţei electromagnetice. În aceste diagrame, liniile drepte 
reprezintă electronii şi liniile ondulate reprezintă fotonii. 
Timpul înaintează de jos în sus, iar locurile în care se unesc 
liniile corespund absorbției sau emisiei fotonilor de către un 
electron. Diagrama (A) prezintă doi electroni ce se apropie 
unul de altul schimbând un foton şi apoi continuându-şi 

drumul. 

Este cel mai simplu mod prin care doi electroni 
interacționează electromagnetic, dar trebuie să luăm în 
considerare toate istoriile posibile. Prin urmare, trebuie să 
includem şi diagrame precum (B). Această diagramă are 
din nou două linii care intră (electronii care se apropie) şi 
două linii care ies (electronii împrăştiaţi), dar în această 
diagramă electronii schimbă doi fotoni înainte de a se 
îndepărta. Diagramele prezentate sunt doar câteva dintre 
numeroasele posibilităţi; de fapt, există un număr infinit de 
diagrame care trebuie luate în calcul. 

DIAGRAME FEYNMAN Aceste diagrame reprezintă un proces 
de împrăştiere a doi electroni. 


Diagramele Feynman nu sunt numai o metodă de 
reprezentare şi de catalogare a interacţiilor care pot 
apărea. Diagramele Feynman sunt însoţite de reguli ce 

permit deducerea unei expresii matematice din liniile şi 
vârfurile (punctele în care se întâlnesc mai multe linii) 
oricărei diagrame. De pildă, probabilitatea ca electronii 
incidenţi cu un impuls iniţial dat să plece cu un anumit 
impuls final se obţine prin însumarea contribuţiilor tuturor 
diagramelor Feynman. E ceva de muncă, fiindcă, aşa cum 
am spus, numărul de diagrame este infinit. Mai mult, deşi 
electronilor incidenţi şi celor emergenţi li se atribuie o 
energie şi un impuls precise, particulele din buclele închise 
din interiorul diagramei pot avea orice energie şi impuls. 
Acest fapt este important deoarece în formarea sumei 
Feynman trebuie să însumăm nu numai toate diagramele, 
dar şi să ţinem cont de toate valorile energiei şi impulsului 
care intervin. 

Diagramele Feynman i-au ajutat enorm pe fizicieni 
pentru a vizualiza şi a calcula probabilitățile proceselor 
descrise de QED. Ele n-au înlăturat însă un neajuns 
important al teoriei: când se însumează contribuţiile de la 
un număr infinit de istorii diferite, se obţine un rezultat 
infinit. (Dacă termenii succesivi într-o sumă infinită 
descresc suficient de repede, suma poate fi finită, dar, din 
păcate, acest lucru nu se întâmplă aici.) În particular, când 
se adună diagramele Feynman, pare să rezulte că 
electronul ar avea masă şi sarcină infinite, ceea ce e 
absurd, deoarece îi putem măsura sarcina şi masa, iar 
acestea sunt finite. Pentru a ne debarasa de aceşti infiniţi a 
fost elaborat un procedeu numit renormare. 

Procesul de renormare implică scăderea cantităților care 
rezultă că sunt infinite şi negative, astfel încât, efectuând 
atent calculul, suma valorilor infinite negative şi a celor 
infinite pozitive ce apar în teorie să se anuleze reciproc, 
lăsând doar un mic rest, valorile finite observate ale masei 
şi sarcinii. Aceste manevre pot semăna cu acel gen de 
greşeli pentru care pici la un examen de matematică, iar 
renormarea pune într-adevăr probleme matematice 

delicate. Una dintre consecinţe este că valorile obţinute 
prin această metodă pentru masa şi sarcina electronului 
pot fi orice numere finite. Acest fapt are avantajul că 
fizicienii pot alege infiniţii negativi aşa încât să obţină 
rezultatul corect pentru masa şi sarcina electronului, dar 
are dezavantajul că aceste valori nu pot fi deduse din 
teorie. Dar, odată ce am fixat masa şi sarcina electronului 
în acest mod, putem folosi QED pentru a face multe alte 
predicții foarte precise, toate în excelent acord cu 
observaţiile, astfel că  renormarea este unul din 
ingredientele esenţiale ale QED. Unul dintre primele 
succese ale QED a fost predicția corectă a aşa-numitei 
deplasări Lamb, o mică modificare a energiei uneia din 
stările atomului de hidrogen, descoperită în 1947. 

Succesul renormării în QED a încurajat încercările de a 
găsi teorii cuantice de câmp care să descrie şi celelalte trei 
forţe din natură. Împărţirea forţelor din natură în patru 
clase are probabil un caracter artificial şi e o consecinţă a 
limitelor înţelegerii noastre. Oamenii au căutat deci o teorie 
a tot ce există care să unifice cele patru clase într-o singură 
lege, compatibilă cu teoria cuantică. Aceasta ar fi căutarea 
Graalului în fizică. 

Un indiciu că unificarea e abordarea corectă a venit din 
teoria forţei slabe. Teoria cuantică de câmp ce descrie de 
una singură forţa slabă nu poate fi renormată: ea conţine 
infiniţi ce nu se anulează prin scăderea unui număr finit de 
cantităţi cum sunt masa sau sarcina. Dar, în 1967, Abdus 
Salam şi Steven Weinberg, independent unul de altul, au 
propus o teorie în care electromagnetismul era unificat cu 
forţa slabă, şi au găsit că unificarea elimina problema 
infiniţilor. Forţa unificată poartă numele de forţă 
electroslabă. Teoria sa poate fi renormată, şi a prezis 
existenţa a trei noi particule numite W+, W5, şi ZO. Dovezi 
privind existenţa lui Z° au fost descoperite la CERN, lângă 
Geneva, în 1973. Salam şi Weinberg au primit Premiul 

Nobel în 1979, dar particulele W şi Z au fost observate 
direct abia în 1983. 

Forţa tare poate fi renormată de una singură într-o teorie 
numită cromodinamică cuantică [quantum 
chromodynamics] sau QCD. Conform QCD, protonul, 
neutronul şi multe alte particule de materie elementare se 
compun din cuarci, care au o proprietate remarcabilă 
numită de fizicieni culoare (de aici termenul de 
„cromodinamică”, deşi culorile cuarcilor sunt doar nişte 
convenţii utile, fără vreo legătură cu culorile vizibile). 
Cuarcii pot avea trei aşa-numite culori: roşu, verde şi 
albastru. In plus, fiecare cuarc are şi un partener 
antiparticulă, iar culorile acestora se numesc anti-roşu, 
anti-verde şi anti-albastru. Ideea este că doar combinaţiile 
fără culoare pot exista ca particule libere. Asemenea 
combinaţii neutre de cuarci pot fi obţinute pe două căi. O 
culoare şi anti-culoarea ei se anulează reciproc, astfel că un 
cuarc şi un anti-cuarc formează o pereche fără culoare, o 
particulă instabilă numită mezon. De asemenea, atunci 
când toate cele trei culori (sau toate cele trei anti-culori) se 
amestecă, rezultatul nu are culoare. Trei cuarci, câte unul 
de fiecare culoare, formează particule stabile numite 
barioni, cum sunt de pildă protonii şi neutronii (iar trei anti- 
cuarci formează anti-particulele barionilor). Protonii şi 
neutronii sunt barionii care alcătuiesc nucleul atomilor şi 
constituie baza întregii materii normale din univers. 

QCD are de asemenea o proprietate numită libertate 
asimptotică, la care ne-am referit fără s-o fi numit în 
capitolul 3. Libertatea asimptotică înseamnă că forţele tari 
dintre cuarci sunt mici atunci când cuarcii stau aproape 
unul de altul, dar cresc dacă ei se îndepărtează, ca şi cum 
ar fi uniţi cu benzi elastice. Libertatea asimptotică explică 
de ce nu vedem în natură cuarci izolaţi şi de ce nu-i putem 
produce în laboratoare. Totuşi, deşi nu putem observa 
cuarci individuali, acceptăm modelul fiindcă reuşeşte să 

explice foarte bine comportamentul protonilor, neutronilor 
şi al altor particule de materie. 

După unificarea forţei slabe cu cea electromagnetică, 
fizicienii au început prin anii '70 să caute o modalitate de a 
cuprinde şi forţa tare în teorie. Există mai multe aşa-numite 
teorii ale marii unificări [grand unified theories] sau GUT, 
care unifică forţa tare cu cea slabă şi cea electromagnetică, 
dar în general ele prezic că protonii, materia din care 
suntem alcătuiți, se dezintegrează după aproximativ 10% 
ani. Acesta e un timp de viaţă foarte lung, dacă ţinem cont 
că universul are abia vârsta de 10! ani. Dar, în fizica 
cuantică, atunci când spunem că o particulă are un timp 
mediu de viaţă de 10% ani, nu înseamnă că majoritatea 
particulelor trăiesc aproximativ 10%? ani, unele ceva mai 
mult, iar altele ceva mai puţin, ci că în fiecare an particula 
are o probabilitate de 1 la 10% să se dezintegreze. Prin 
urmare, dacă aveţi un rezervor conţinând 10°? protoni, în 
timp de doar câţiva ani ar trebui să vedeţi câţiva protoni 
dezintegrându-se. Nu e prea greu să construieşti o 
asemenea cisternă uriaşă, deoarece 10* protoni sunt 
conţinuţi în doar o mie de tone de apă. Oamenii de ştiinţă 
au făcut asemenea experimente. S-a dovedit că nu e deloc 
uşor să detectezi dezintegrările şi să le deosebeşti de alte 
evenimente generate de razele cosmice care ne 
bombardează continuu din cosmos. Pentru a minimiza 
fondul, experimentele sunt efectuate la mare adâncime, în 
locuri cum e mina Kamioka, la 1000 de metri sub un munte 
din Japonia, care e oarecum protejată de razele cosmice. Ca 
rezultat al observaţiilor din 2009, cercetătorii au ajuns la 
concluzia că, dacă cumva protonii se dezintegrează, atunci 
timpul de viaţă al protonilor este mai mare de 10% ani, o 
veste proastă pentru teoriile marii unificări. 

Deoarece nici dovezile experimentale anterioare nu 
veniseră în sprijinul teoriilor marii unificări, majoritatea 
fizicienilor au adoptat o teorie ad-hoc numită model 

standard, care cuprinde teoria unificată a forțelor 
electroslabe şi QCD ca teorie a forţelor tari. In modelul 
standard însă forţa electroslabă şi cea tare acţionează 
separat şi nu sunt cu adevărat unificate. Modelul standard 
este unul de succes şi concordă cu toate observaţiile 
actuale, dar e în fond nesatisfacător fiindcă, în afară de 
faptul că nu unifică forţa tare cu cea electroslabă, nu 
include gravitația. 

Chiar dacă s-a dovedit că e greu de contopit forţa tare cu 
cea electroslabă, aceste dificultăţi nu sunt nimic în 
comparaţie cu problema contopirii gravitaţiei cu celelalte 
trei forţe, sau măcar cu crearea unei teorii cuantice de sine 
stătătoare a gravitaţiei. Motivul pentru care o teorie 
cuantică a gravitaţiei e atât de dificil de creat se leagă de 
principiul de incertitudine al lui Heisenberg, despre care am 
vorbit în capitolul 4. Deşi nu e evident, din acel principiu 
rezultă că valoarea unui câmp şi viteza cu care el se 
modifică joacă acelaşi rol ca şi poziţia şi impulsul unei 
particule. Altfel spus, cu cât una din ele e mai precis 
determinată, cu atât mai puţin precis poate fi determinată 
cealaltă. O consecinţă importantă a acestui fapt este că nu 
poate exista spaţiu gol. Aceasta pentru că spaţiul gol ar 
însemna că atât valoarea câmpului, cât şi viteza cu care el 
variază ar fi exact zero. (Dacă viteza de variaţie n-ar fi zero, 
spaţiul n-ar mai rămâne gol.) Deoarece principiul de 
incertitudine nu permite să avem valori exacte atât pentru 
câmp, cât şi pentru viteza lui de variaţie, spaţiul nu e 
niciodată gol. El poate avea o stare de energie minimă, 
numită vid, dar acea stare e supusă la ceea ce numim 
fluctuații cuantice sau fluctuații ale vidului - particule şi 
câmpuri oscilând între existenţă şi non-existenţă. 

Ne putem închipui fluctuațiile vidului ca nişte perechi de 
particule ce apar împreună la un moment dat, se 
îndepărtează una de alta, apoi se reîntâlnesc şi se 
anihilează reciproc. În termenii diagramelor Feynman, ele 

corespund unor bucle închise. Aceste particule se numesc 
particule virtuale. Spre deosebire de particulele reale, 
particulele virtuale nu pot fi observate direct cu un detector 
de particule. Totuşi, efectele lor indirecte, cum sunt micile 
modificări ale energiilor orbitelor electronice, pot fi 
măsurate, iar ele corespund cu mare precizie predicţiilor 
teoriei. Problema este că particulele virtuale au energie şi, 
deoarece există un număr infinit de perechi virtuale, ele ar 
trebui să aibă o cantitate infinită de energie. Conform 
teoriei relativităţii generale, aceasta ar însemna ca 
universul să fie curbat până la o dimensiune infinit de mică, 
ceea ce evident nu se întâmplă! 

Această problemă a infiniţilor seamănă cu cea care apare 
în teoriile forţelor tare, slabă şi electromagnetică, cu 
deosebirea că în acele cazuri renormarea înlătură infiniţii. 
Dar buclele închise din diagramele Feynman pentru 
gravitație produc  infiniţi care nu pot fi absorbiți prin 
renormare, fiindcă în relativitatea generală nu există 
suficienţi parametri renormabili (ca valorile masei şi 
sarcinii) pentru a elimina toţi infiniţii cuantici din teorie. Am 
rămas deci cu o teorie a gravitaţiei care prezice că anumite 
mărimi precum curbura spaţiului-timp sunt infinite, ceea ce 
nu poate conduce la un univers locuibil. Asta înseamnă că 
singura posibilitate de a obţine o teorie raţională ar fi ca 
toţi infiniţii să se anuleze cumva, fără a recurge la 
renormare. 

In 1976 s-a găsit o soluţie posibilă la această problemă. 
Ea se numeşte supergravitaţie. Prefixul „super” nu a fost 
adăugat pentru că fizicienii s-au gândit că ar fi „super” ca 
această teorie cuantică a gravitaţiei să funcţioneze. 
„Super” desemnează o formă de simetrie pe care o posedă 
teoria, numită supersimetrie. 

In fizică se spune că un sistem are o simetrie dacă 
proprietăţile lui rămân neschimbate la anumite transformări 
precum rotația în spaţiu sau reflexia în oglindă. De 

exemplu, dacă învârtiţi un covrig, el arată exact la fel. 
Supersimetria este un tip mai subtil de simetrie, care nu 
poate fi asociată cu transformările spaţiului obişnuit. Una 
dintre consecinţele importante ale supersimetriei este că 
particulele de forţă şi particulele de materie, şi prin urmare 
forţa şi materia, sunt două fațete ale aceluiaşi lucru. Asta 
înseamnă că fiecare particulă de materie, de pildă un 
cuarc, trebuie să aibă drept partener o particulă de forţă, 
iar fiecare particulă de forţă, de pildă un foton, trebuie să 
aibă drept partener o particulă de materie. În felul acesta s- 
ar putea rezolva problema  infiniţilor, deoarece se 
dovedeşte că infiniţii din buclele închise ale particulelor de 
forţă sunt pozitivi, în timp ce infiniţii din buclele închise ale 
particulelor de materie sunt negativi, astfel încât infiniţii din 
teorie provenind de la particulele de forţă şi de la partenerii 
lor de materie tind să se anuleze reciproc. Din păcate, 
calculele necesare pentru a vedea dacă în supergravitaţie 
rămân infiniţi care nu se anulează erau atât de laborioase şi 
dificile şi erau atât de expuse erorilor, încât nimeni nu s-a 
încumetat să le efectueze. Majoritatea fizicienilor credeau 
însă că supergravitaţia era probabil răspunsul corect la 
problema unificării gravitaţiei cu celelalte forţe. 

Vă puteţi închipui că validitatea supersimetriei e simplu 
de verificat - n-ai decât să examinezi proprietăţile 
particulelor şi să vezi dacă apar în perechi. Nicio particulă 
partener n-a fost observată, însă diferite calcule efectuate 
de fizicieni arată că partenerii particulelor pe care le 
observăm ar trebui să aibă mase de o mie de ori mai mari 
decât un proton, dacă nu chiar mai mult. Asemenea 
particule sunt prea grele pentru a apărea în experimentele 
efectuate până acum, dar există speranţa ca ele să fie în 
cele din urmă create la acceleratorul Large Hadron Collider, 
de lângă Geneva. 

Ideea de supersimetrie a condus la supergravitaţie, dar 
noţiunea apăruse deja cu ani în urmă la teoreticienii care 

studiau nou creata teorie a corzilor /string theory]. Conform 
teoriei corzilor, particulele nu sunt puncte, ci structuri aflate 
în vibraţie, care au lungime, dar nu au lăţime sau înălţime - 
ca nişte corzi de vioară infinit de subţiri. Teoriile corzilor 
conduc şi ele la infiniţi, dar se crede că, în versiunea lor 
corectă, toţi infiniţii se vor anula. Teoriile corzilor mai au o 
trăsătură stranie: ele sunt coerente numai dacă spațiul- 
timp are zece dimensiuni, în loc de cele patru obişnuite. 
Zece dimensiuni pot părea incitante, dar ele vă pot crea 
grave probleme dacă aţi uitat cumva unde v-aţi parcat 
maşina. Dacă ele sunt prezente, de ce nu observăm aceste 
dimensiuni suplimentare? Conform teoriei corzilor, ele sunt 
curbate într-un spaţiu minuscul. Pentru a vă face o imagine, 
închipuiţi-vă o suprafaţă plană bidimensională. O numim 
bidimensională deoarece aveţi nevoie de două numere (de 
exemplu, coordonatele pe verticală şi pe orizontală) pentru 
a localiza orice punct de pe ea. Alt spaţiu bidimensional e 
suprafaţa unui pai. Pentru a localiza un punct în acest 
spaţiu, trebuie să ştiţi unde se află punctul pe lungimea 
paiului şi în dimensiunea lui circulară. Dar dacă paiul e 
foarte subţire, într-o foarte bună aproximaţie, va fi 
suficientă doar coordonata de pe lungimea paiului şi puteţi 
ignora dimensiunea circulară. lar dacă paiul ar avea un 
diametru de o milionime de milionime de milionime de 
milionime de milionime de centimetru, n-aţi observa deloc 
dimensiunea circulară. Aceasta e imaginea pe care şi-o fac 
teoreticienii corzilor despre dimensiunile suplimentare - ele 
sunt puternic curbate sau încolăcite, la o scară atât de 
mică, încât nu le vedem. În teoria corzilor, dimensiunile 
suplimentare sunt încolăcite în ceea ce se numeşte spaţiul 
intern, spre a fi deosebit de spaţiul tridimensional pe care îl 
cunoaştem din viaţa de zi cu zi. După cum vom vedea, 
aceste stări interne nu sunt doar dimensiuni ascunse, ci au 
o importantă semnificaţie fizică. 

În plus faţă de problema dimensiunilor, teoria corzilor 

suferă şi de un alt neajuns: se pare că există cel puţin cinci 
teorii diferite, şi milioane de moduri în care dimensiunile 
suplimentare pot fi încolăcite, ceea ce devine stânjenitor 
pentru aceia care susţin că teoria corzilor e unica teorie a 
tot ce există. Apoi, prin 1994, fizicienii au început să 
descopere dualităţi - diferitele teorii ale corzilor şi diferitele 
moduri de a încolăci dimensiunile suplimentare sunt doar 
descrieri diferite ale aceloraşi fenomene în patru 
dimensiuni. Mai mult, ei au găsit că supergravitaţia e de 
asemenea legată în felul acesta de celelalte teorii. 
Teoreticienii corzilor sunt acum convinşi că cele cinci teorii 
ale corzilor şi supergravitaţia sunt doar aproximaţii diferite 
ale unei teorii mai profunde, fiecare fiind valabilă în situaţii 
diferite. 

Această teorie fundamentală se numeşte, după cum am 
mai menţionat, teoria M. Nimeni nu pare să ştie ce 
înseamnă „M”, dar poate veni de la „master” [stăpân], 
„Miracol” sau „mister”. Sau de la toate trei. Fizicienii 
încearcă să descifreze natura teoriei M, dar poate că e 
imposibil. Poate că speranţa tradiţională a fizicienilor de a 
avea o singură teorie a naturii e iluzorie, şi nu există o 
formulare unică. Poate că pentru a descrie universul trebuie 
să folosim teorii diferite în situaţii diferite. Fiecare teorie 
poate avea propria ei versiune a realităţii, dar, conform 
realismului dependent de model, lucrul acesta e acceptabil 
atâta vreme cât teoriile coincid în predicțiile lor atunci când 
se suprapun, adică atunci când pot fi aplicate două 
simultan. 

Indiferent dacă teoria M există ca o formulare unică sau 
doar ca o reţea, cunoaştem unele dintre proprietăţile ei. În 
primul rând, teoria M are unsprezece dimensiuni spaţio- 
temporale, nu zece. Teoreticienii corzilor bănuiau de mult 
că predicțiile în zece dimensiuni trebuie ajustate, iar studii 
recente au arătat că o dimensiune fusese într-adevăr 
omisă. De asemenea, teoria M poate conţine nu doar corzi 

vibrante, ci şi particule punctiforme, membrane 
bidimensionale, picături tridimensionale, precum şi alte 
obiecte mai greu de imaginat şi care ocupă încă mai multe 
dimensiuni ale spaţiului, până la nouă. Aceste obiecte se 
numesc p-brane (unde p ia valori de la zero la nouă). 

Ce putem spune despre imensul număr de moduri în care 
se pot încolăci dimensiunile minuscule? În teoria M, aceste 
spaţii suplimentare nu pot fi încolăcite oricum. Matematica 
teoriei impune restricţii asupra modului în care sunt 
încolăcite dimensiunile spaţiului intern. Forma exactă a 
spaţiului intern determină atât valorile constantelor fizice, 
cum e sarcina electronului, cât şi natura interacţiilor dintre 
particulele elementare. Cu alte cuvinte, ea determină legile 
aparente ale naturii. Spunem „aparente”, pentru că acestea 
sunt legile pe care le observăm în universul nostru - legile 
celor patru forţe şi parametrii precum masa şi sarcina 
caracteristice particulelor elementare. Dar legile cu 
adevărat fundamentale sunt cele ale teoriei M. 

Legile teoriei M permit deci existenţa unor universuri 
diferite, cu legi aparente diferite, în funcţie de modul în 
care e încolăcit spaţiul intern. Teoria M are soluţii care 
permit existenţa a numeroase spaţii interne diferite, poate 
chiar 105%, ceea ce înseamnă că ea admite 105% universuri 
diferite, fiecare cu legile lui. Pentru a vă face o idee asupra 
acestui număr, gândiţi-vă că dacă ar exista o fiinţă care să 
poată analiza legile prezise pentru fiecare dintre aceste 
universuri în doar o milisecundă, şi ar fi început la big bang, 
până în prezent ar fi putut analiza doar 10% dintre ele. lar 
asta fără pauze de cafea... 

Cu secole în urmă Newton a arătat că ecuaţiile 
matematice pot oferi descrieri uimitor de precise ale 
modului în care interacționează obiectele, atât pe Pământ, 
cât şi în cer. Oamenii de ştiinţă au ajuns să creadă că 
viitorul întregului univers ar putea fi dezvăluit dacă am 
cunoaşte teoria corectă şi dacă am avea suficientă putere 

de calcul. Au apărut apoi incertitudinea cuantică, spaţiile 
curbe, cuarcii, corzile şi dimensiunile suplimentare, iar 
acţiunea lor conjugată a avut ca rezultat net 105% 
universuri, fiecare cu legi diferite, iar unul singur 
corespunzând universului pe care îl cunoaştem. Speranţa 
iniţială a fizicienilor de a crea o unică teorie care să explice 
legile aparente ale universului nostru ca singura consecinţă 
posibilă a câtorva presupuneri simple se pare că ar trebui 
abandonată. Către ce ne conduce asta? Dacă teoria M 
admite 105% seturi de legi aparente, cum de am ajuns în 
acest univers, cu acele legi aparente nouă? Şi ce putem 
spune despre celelalte lumi posibile? 

6. 
Selectarea universului 


In tradiţia tribului boshongo din Africa Centrală, la 
început au fost doar întunericul, apa şi marele zeu Bumba. 
Într-o bună zi, pe Bumba l-au apucat durerile de stomac şi a 
vomitat soarele. În timp, soarele a mai evaporat din apă, 
lăsând în urmă uscatul. Dar pe Bumba durerile de stomac 
nu l-au părăsit, şi a vomitat în continuare. Aşa au apărut 
luna, stelele şi apoi câteva animale: leopardul, crocodilul, 
broasca ţestoasă, iar în cele din urmă omul. Mayaşii din 
Mexic şi din America Centrală vorbeau şi ei despre un timp 
dinainte de creaţie, când nu existau decât marea, cerul şi 
Creatorul. În tradiţia maya, Creatorul, nemulţumit că nu era 
nimeni să-l slăvească, a făurit pământul, munţii, pomii şi 
cele mai multe dintre animale. Dar animalele nu puteau 
vorbi, aşa că s-a hotărât să-i creeze pe oameni. Mai întâi i-a 
făcut din noroi şi pământ, dar ei vorbeau fără şir. Atunci i-a 
dizolvat şi a încercat din nou, de data asta făurindu-i din 
lemn. Aceşti oameni erau greoi la minte. A hotărât să-i 
distrugă, dar ei au evadat în pădure, vătămându-se pe 
drum, degradându-se treptat şi devenind maimuţele de azi. 
După acest dezastru, Creatorul a ajuns în fine la o formulă 
care a funcţionat, şi a făurit primii oameni din porumb alb şi 
galben. Astăzi noi fabricăm etanol din porumb, dar până 

acum n-am egalat isprava Creatorului construind şi oamenii 
care să-l bea. 

Toate miturile Creaţiei încearcă să răspundă la întrebările 
pe care ni le punem în această carte: de ce există un 
univers şi de ce universul este aşa cum este? Capacitatea 
noastră de a pune asemenea întrebări a sporit constant de 
la vechii greci încoace, şi mai cu seamă în ultimul secol. 
Inarmaţi cu cunoştinţele de bază din capitolele precedente, 
suntem acum gata să oferim un posibil răspuns la aceste 
întrebări. 

Incă din cele mai vechi timpuri a fost pesemne limpede 
că fie universul e o creaţie foarte recentă, fie oamenii 
există doar de un timp care e o parte mică din istoria 
cosmică. Aceasta deoarece omenirea a progresat atât de 
repede în cunoaştere şi tehnologie, încât, dacă oamenii ar fi 
existat de milioane de ani, ne-am fi perfecţionat cu mult 
mai mult. 

Conform Vechiului Testament, Dumnezeu i-a creat pe 
Adam şi Eva în a şasea zi a Creaţiei. Episcopul Ussher, 
primat al întregii Irlande între 1625 şi 1656, a plasat 
originea lumii încă şi mai precis, la ora nouă dimineaţa pe 
27 octombrie 4004 î.Cr. Noi vedem lucrurile altfel: oamenii 
sunt o creaţie recentă, dar universul a apărut mult mai 
devreme, cu aproximativ 13,7 miliarde de ani în urmă. 

De fapt, prima dovadă că universul are un început 
datează din anii '20. După cum am spus în capitolul 3, a 
fost o vreme când majoritatea oamenilor de ştiinţă credeau 
într-un univers staționar care a existat dintotdeauna. 
Dovezile în sens contrar au fost indirecte, bazate pe 
observaţiile făcute de Edwin Hubble cu telescopul de 100 
de țoli de pe Mount Wilson, lângă Pasadena, California. 
Analizând spectrul luminii emise de ele, Hubble a constatat 
că aproape toate galaxiile se îndepărtează de noi, şi, cu cât 
sunt mai departe, cu atât se deplasează mai repede. In 
1929 el a enunțat o lege care leagă viteza de îndepărtare 

de distanţa faţă de noi, şi a tras concluzia că universul se 
află în expansiune. Dacă e adevărat, atunci universul 
trebuie să fi fost mai mic în trecut. De fapt, dacă 
extrapolăm spre trecutul îndepărtat, întreaga materie şi 
energie din univers trebuie să fi fost concentrată într-o 
regiune foarte mică, de temperatură şi densitate uriaşe, iar, 
dacă ne întoarcem suficient în timp, trebuie să fi existat un 
moment când a început totul - evenimentul pe care Îl 
numim acum big bang. 

Ideea că universul se află în expansiune e mai subtilă 
decât pare la prima vedere. Acesta nu înseamnă, de pildă, 
că universul se extinde în felul în care am putea extinde o 
casă dărâmând un zid şi construind o nouă baie pe locul 
unde altădată se afla un stejar maiestuos. Nu spaţiul în sine 
se extinde, ci distanţa dintre oricare două puncte din 
univers creşte. Această idee a apărut în anii '30, în toiul 
unor dispute aprige, dar unul dintre cele mai bune moduri 
de a o vizualiza rămâne metafora propusă în 1931 de 
astronomul Arthur Eddington de la Universitatea 
Cambridge. Eddington îşi închipuia universul ca suprafaţa 
unui balon ce se umflă, iar galaxiile ca puncte pe acea 
suprafaţă. Imaginea arată limpede de ce galaxiile situate la 
distanţe mari de noi se îndepărtează mai repede decât cele 
apropiate. De exemplu, dacă raza balonului se dublează în 
fiecare oră, atunci distanţa dintre oricare două galaxii se 
dublează în fiecare oră. Dacă la un moment dat distanţa 
dintre două galaxii este de 1 cm, peste o oră ea va fi de 2 
cm, iar ele vor părea că se deplasează una faţă de alta cu 
viteza de 1 cm/oră. Dacă însă distanţa iniţială dintre ele 
este de 2 cm, după o oră ea va deveni de 4 cm, şi va părea 
că galaxiile se îndepărtează una de alta cu 2 cm/oră. Exact 
asta a găsit Hubble: cu cât o galaxie se află mai departe, cu 
atât se îndepărtează mai repede de noi. 

E important să înţelegem că expansiunea spaţiului nu 
afectează dimensiunea obiectelor materiale cum sunt 

galaxiile, stelele, merele, atomii sau alte obiecte menținute 
laolaltă printr-un tip oarecare de forţă. De pildă, dacă 
trasăm un cerc în jurul unui roi de galaxii pe balon, cercul 
nu va creşte atunci când balonul se umflă. Datorită faptului 
că galaxiile sunt legate prin forţe gravitaționale, cercul şi 
galaxiile aflate în interiorul lui îşi vor păstra dimensiunea şi 
configuraţia când balonul se expandează. Acest lucru e 
important deoarece putem detecta expansiunea doar dacă 
instrumentele noastre de măsură au dimensiuni fixe. Dacă 
totul s-ar expanda, atunci şi noi, împreună cu riglele 
noastre, cu laboratoarele etc., ne-am expanda proporţional 
şi n-am mai putea observa vreo diferenţă. 

Faptul că universul se extinde l-a şocat pe Einstein. Dar 
posibilitatea ca galaxiile să se îndepărteze unele de altele 
fusese propusă cu câţiva ani înaintea articolului lui Hubble 
pe baze teoretice decurgând din chiar ecuaţiile lui Einstein. 
In 1922, fizicianul şi matematicianul rus Aleksandr 
Friedmann a studiat ce s-ar întâmpla într-un model de 
univers bazat pe două presupuneri care simplifică mult 
calculele matematice: universul apare identic indiferent în 
ce direcţie şi din ce punct a-i privi. Ştim că prima ipoteză a 
lui Friedmann nu e întru totul adevărată - din fericire, 
universul nu e pretutindeni uniform! Dacă ne uităm într-o 
direcţie putem vedea Soarele, dacă ne uităm în alta putem 
vedea Luna sau o colonie de lilieci vampiri în zbor. Dar 
universul pare să fie aproximativ acelaşi în toate direcţiile 
atunci când privim la o scară mult mai mare - mai mare 
chiar şi decât distanţa dintre galaxii. Este ca şi cum ai privi 
o pădure. Dacă eşti suficient de aproape, poţi vedea 
frunzele sau măcar copacii individuali şi spaţiile dintre ei. 
Dar dacă eşti la o înălţime atât de mare încât, ţinând mâna 
întinsă, degetul mare acoperă un kilometru pătrat de 
copaci, pădurea îţi va apărea ca o tentă uniformă de verde. 
Am spune că, la acea scară, pădurea este uniformă. 

Pe baza acestor ipoteze, Friedmann a găsit o soluţie a 

ecuaţiilor lui Einstein în care universul se dilată exact aşa 
cum avea curând să descopere Hubble că se întâmplă în 
realitate. Universul lui Friedmann începe având dimensiune 
nulă şi se dilată până ce atracţia gravitaţională îl 
încetineşte şi în cele din urmă îl face să se prăbuşească în 
sine însuşi. (Mai există şi alte două alte tipuri de soluţii ale 
ecuaţiilor lui Einstein care satisfac de asemenea 
presupunerile modelului lui Friedmann, una corespunzând 
unui univers care continuă să se extindă la nesfârşit, deşi 
expansiunea e puţin încetinită, iar cealaltă corespunzând 
unui univers în care viteza de expansiune tinde către zero, 
fără să devină însă niciodată zero.) Friedmann a murit la 
scurt timp după ce şi-a publicat articolul, iar ideile sale au 
rămas în mare parte necunoscute până la descoperirea lui 
Hubble. Dar, în 1927, un profesor de fizică şi preot romano- 
catolic pe nume Georges Lemaitre a propus o idee 
asemănătoare: dacă urmărim înapoi în timp istoria 
universului, el devine tot mai mic până ajungem la 
evenimentul creaţiei - ceea ce numim acum big bang. 

Nu tuturor le place modelul big bang. De fapt, termenul 
de „big bang” a fost născocit în 1949 de astrofizicianul Fred 
Hoyle de la Cambridge, care credea într-un univers în 
eternă expansiune, iar termenul se voia o descriere 
peiorativă. Prima observaţie directă care a venit în sprijinul 
ideii de big bang a apărut abia în 1965, odată cu 
descoperirea existenţei unui fond slab de microunde în 
spaţiul cosmic. Această radiaţie cosmică de fond de 
microunde (REFM) este aceeaşi cu cea din cuptoarele cu 
microunde, însă e mult mai slabă. Puteţi observa REFM 
acordându-vă televizorul pe un canal neutilizat - câteva 
procente din „puricii” pe care-i vedeţi pe ecran sunt produşi 
de ea. Radiația a fost descoperită din întâmplare la 
Laboratoarele Bell de către doi cercetători care încercau s-o 
elimine din antena lor de microunde. La început, au crezut 
că paraziţii puteau fi produşi de dejecţiile porumbeilor care 

se adăpostiseră în aparat, dar s-a dovedit că problema lor 
avea origini mult mai interesante - REFM este radiaţia 
rămasă din universul timpuriu foarte fierbinte şi dens care 
trebuie să fi existat la puţin timp după big bang. Pe măsură 
ce universul s-a dilatat, el s-a răcit, iar radiaţia a devenit 
acea urmă slabă pe care o detectăm acum. În prezent, 
aceste microunde v-ar putea încălzi mâncarea doar până la 
-270 grade Celsius, adică doar cu 3 grade peste zero 
absolut, deci nu le putem folosi ca să facem popcorn. 
Astronomii au găsit şi alte amprente care vin în sprijinul 
modelului big bang al unui univers timpuriu mic şi fierbinte. 
De exemplu, în cursul primelor minute, universul trebuie să 
fi fost mai fierbinte decât centrul unei stele tipice. În 
această perioadă întregul univers trebuie să se fi comportat 
ca un reactor nuclear de fuziune. Reacţiile trebuie să fi 
încetat atunci când universul a crescut şi s-a răcit suficient, 
dar teoria spune că în acel moment universul era compus în 
principal din hidrogen, la care se adăugau 23 de procente 
de heliu şi urme de litiu (toate elementele mai grele s-au 
format ulterior, în interiorul stelelor). Calculele sunt în bun 
acord cu cantităţile de heliu, hidrogen şi litiu observate. 
Măsurătorile abundenței de heliu şi REFM au oferit dovezi 
convingătoare în favoarea modelului big bang pentru 
universul timpuriu, dar, deşi ne-am putea închipui că acest 
model e o descriere valabilă a primelor momente, e greşit 
să luăm big bang-ul ad litteram, adică să credem că teoria 
lui Einstein oferă adevărata imagine a originii universului. 
Relativitatea generală prezice existenţa unui punct în timp 
la care temperatura, densitatea şi curbura spaţiului sunt 
toate infinite, situaţie pe care matematicienii o numesc 
singularitate. Pentru un fizician, asta înseamnă că teoria lui 
Einstein nu mai e valabilă în acel punct, deci nu poate fi 
folosită pentru a spune cum a început universul, ci doar 
cum a evoluat ulterior. Astfel, deşi putem folosi ecuaţiile 
relativităţii generale şi observaţiile noastre astronomice 

pentru a cunoaşte universul la o vârstă fragedă, nu e corect 
să aplicăm modelul big bang chiar pentru început. 

Vom ajunge în curând la tema originii universului, dar 
mai întâi câteva cuvinte despre prima fază a expansiunii. 
Fizicienii o numesc inflaţie. Dacă nu cumva trăiţi în 
Zimbabwe, unde rata inflaţiei a atins recent 200.000.000 la 
sută, termenul poate să nu vi se pară atât de exploziv. Dar, 
chiar şi după cele mai moderate estimări, în timpul inflaţiei 
cosmologice universul s-a dilatat cu un factor de 1 000 000 
000 000 000 000 000 000 000 000 în 
0,00000000000000000000000000000000001 secunde. A 
fost ca şi cum o monedă cu un diametru un centimetru s-ar 
fi dilatat brusc, ajungând de zece milioane de ori mai mare 
decât Calea-Lactee. Fenomenul ar putea părea că încalcă 
relativitatea, care stipulează că nimic nu se poate deplasa 
mai repede decât lumina, dar această limită de viteză nu se 
aplică spaţiului însuşi. 

Ideea că un asemenea episod de inflaţie ar fi putut avea 
loc a fost propusă în 1980, pe baza unor consideraţii care 
depăşesc cadrul teoriei relativităţii generale a lui Einstein şi 
ţin seama de aspecte ale teoriei cuantice. Deoarece nu 
avem o teorie cuantică completă a gravitaţiei, fizicienii nu 
cunosc deocamdată cu certitudine amănuntele inflaţiei, nu 
ştiu exact cum s-a petrecut. Conform teoriei, expansiunea 
provocată de inflaţie n-a fost perfect uniformă, aşa cum 
prezicea modelul big bang tradiţional. Aceste neregularități 
puteau genera minuscule variaţii de temperatură ale REFM 
în diferite direcţii. Variaţiile sunt mult prea mici ca să fi fost 
observate în 1960, dar au fost descoperite mai întâi în 1992 
de satelitul COBE lansat de NASA, iar apoi au fost măsurate 
de urmaşul său, satelitul WMAP, lansat în 2001. Aceste 
observaţii ne încredinţează că inflaţia a avut într-adevăr 
loc. 

Deşi micile variaţii ale REFM sunt dovezi în favoarea 
inflaţiei, un motiv pentru care inflaţia e un concept 

important este aproape perfecta uniformitate a 
temperaturii REFM. Dacă faceţi aşa încât o parte a unui 
obiect să fie mai caldă decât restul şi apoi aşteptaţi, partea 
caldă se va răci, iar restul se va încălzi, până când 
temperatura obiectului va fi uniformă. In mod asemănător, 
ne-am aştepta ca universul să ajungă în cele din urmă la o 
temperatură uniformă. Dar acest proces ia timp, iar, dacă 
inflaţia n-ar fi avut loc atunci, n-ar fi fost suficient timp în 
istoria universului pentru a se egaliza temperatura unor 
regiuni atât de îndepărtate, presupunând că viteza 
transferului de căldură e limitată de viteza luminii. O 
perioadă de expansiune foarte rapidă (mult mai rapidă 
decât lumina) rezolvă problema, deoarece a existat 
suficient timp pentru ca egalizarea să aibă loc în minusculul 
univers preinflaţionar. 

Inflaţia explică bang-ul/ [explozia] din big bang [marea 
explozie], cel puţin în sensul că expansiunea pe care o 
reprezintă a fost mult mai puternică decât expansiunea 
prezisă de teoria big bang tradiţională bazată pe 
relativitatea generală, pentru intervalul de timp în care a 
avut loc inflaţia. Problema este că, pentru ca modelele 
noastre teoretice să funcţioneze, starea iniţială a 
universului trebuie să fi fost stabilită într-un mod cu totul 
aparte şi extrem de improbabil. Astfel, teoria tradiţională a 
inflaţiei rezolvă o serie de probleme, dar creează altele - 
nevoia unei stări iniţiale cu totul aparte. Această problemă 
a momentului zero e eliminată în teoria creaţiei universului 
pe care o vom prezenta. 

Deoarece nu putem vorbi despre creaţie folosind teoria 
relativităţii generale a lui Einstein, dacă vrem să descriem 
originea universului, va trebui să înlocuim relativitatea 
generală cu o teorie mai completă. Ar fi fost de aşteptat să 
avem nevoie de o teorie mai completă chiar dacă teoria 
relativităţii generale ar fi fost aplicabilă la acel moment, 
odată ce relativitatea generală nu ţine cont de structura 

materiei la scară foarte mică, unde guvernează legile 
teoriei cuantice. Am menţionat în capitolul 4 că practic 
teoria cuantică nu are prea mare relevanţă în studiul 
structurii universului la scară mare, deoarece teoria 
cuantică se aplică în descrierea naturii la scară 
microscopică. Dar, dacă ne întoarcem suficient de mult în 
timp, universul era atât de mic, încât avea o dimensiune de 
ordinul scării Planck - o miliardime de bilionime de 
bilionime de centimetru -, scara la care teoria cuantică 
trebuie luată în considerare. Astfel, chiar dacă nu avem 
încă o teorie cuantică a gravitaţiei, ştim totuşi că originea 
universului a fost un eveniment cuantic. Prin urmare, la fel 
cum am combinat teoria cuantică cu relativitatea generală 
- cel puţin în mod provizoriu - pentru a deduce teoria 
inflaţiei, dacă vrem să ne întoarcem şi mai mult în timp şi 
să înţelegem originea universului, trebuie să combinăm 
ceea ce ştim despre relativitatea generală cu teoria 
cuantică. 

Pentru a vedea cum putem face acest lucru, trebuie să 
înţelegem principiul conform căruia gravitația deformează 
spaţiul şi timpul. Deformarea spaţiului e mai uşor de 
vizualizat decât deformarea timpului.  Imaginaţi-vă 
universul ca suprafața unei mese plane de biliard. Masa de 
biliard e un spaţiu plat, cel puţin în două dimensiuni. Dacă 
rostogoliţi o bilă pe masă, ea se va deplasa în linie dreaptă. 
Dar dacă pe alocuri masa se deformează, atunci traiectoria 
bilei devine curbă. 

Este uşor de văzut cum e deformată masa de biliard în 
acest exemplu, deoarece e curbată într-o a treia 
dimensiune, exterioară, pe care o putem vedea. Din 
moment ce nu putem ieşi în afara propriului nostru spațiu- 
timp pentru a-i vedea deformarea, deformarea spațiului- 
timp din universul nostru e mai greu de imaginat. Curbura 
însă poate fi detectată chiar dacă nu putem ieşi pentru a o 
vedea din perspectiva unui spaţiu cu mai multe dimensiuni. 

Ea poate fi detectată chiar dinăuntrul spaţiului. Închipuiţi-vă 
o micro-furnică prizonieră pe suprafaţa mesei. Chiar şi fără 
să aibă posibilitatea de a părăsi masa, furnica poate 
detecta deformarea dacă măsoară cu atenţie distantele. De 
exemplu, perimetrul unui cerc într-un spaţiu plat este puţin 
mai mare decât de trei ori diametrul lui (factorul exact este 
n). Dar, dacă furnica ar lua în considerare un cerc care 
înconjoară groapa din masă, ea ar găsi că diametrul e mai 
mare decât s-ar aştepta, mai mare decât o treime din 
perimetru. De fapt, dacă groapa ar fi suficient de adâncă, 
furnica ar descoperi că perimetrul cercului e mai mic decât 
diametrul lui. Acelaşi lucru e valabil pentru deformarea 
universului nostru - ea alungeşte sau comprimă distanţa 
dintre punctele spaţiului, transformându-i geometria sau 
forma într-un mod măsurabil chiar din interiorul universului. 
Deformarea timpului alungeşte sau comprimă intervalele 
de timp într-un mod asemănător. 

Înarmaţi cu aceste idei, să ne întoarcem la problema 
începuturilor universului. Putem vorbi separat despre spaţiu 
şi timp, aşa cum am făcut-o mai sus, în situaţii în care 
avem de-a face cu viteze mici şi gravitație slabă. In general 
însă, timpul şi spaţiul pot fi intercorelate, astfel încât 
alungirea şi comprimarea lor implică de asemenea un 
oarecare amestec. Acest amestec e important în universul 
timpuriu şi e esenţial pentru a înţelege începutul timpului. 

Problema începutului timpului seamănă oarecum cu 
problema marginilor lumii. Pe vremea când oamenii 
credeau că Pământul e plat, ei trebuie să se fi mirat cum de 
marea nu se varsă pe la margini. Acest lucru a fost testat 
experimental: poţi merge în jurul lumii fără să cazi. 
Întrebarea ce se întâmplă la marginea lumii şi-a găsit 
răspuns atunci când oamenii au înţeles că Pământul nu eo 
suprafaţă plată, ci una curbă. Timpul însă părea ca o şină 
de cale ferată. Dacă avea un început, atunci trebuie să fi 
fost cineva (i.e. Dumnezeu) care să pună trenurile în 


104 


mişcare. Chiar dacă teoria relativităţii generale a lui 
Einstein a unificat spaţiul şi timpul în spaţiu-timp şi a 
introdus un oarecare amestec al spaţiului cu timpul, timpul 
rămânea totuşi diferit de spaţiu şi fie avea un început şi un 
sfârşit, fie continua la nesfârşit. Dar, dacă adăugăm 
efectele teoriei cuantice la teoria relativităţii, în cazuri 
extreme deformarea poate fi atât de mare, încât timpul se 
comportă ca o altă dimensiune a spaţiului. 

La început - pe când universul era suficient de mic 
pentru a fi guvernat atât de teoria relativităţii generale, cât 
şi de teoria cuantică - au existat într-adevăr patru 
dimensiuni spaţiale şi niciuna temporală. Prin urmare, 
atunci când vorbim de „începutul” universului ajungem la 
ideea subtilă că, privind înapoi către universul primordial, 
timpul aşa cum îl cunoaştem nu exista! Trebuie să 
acceptăm că ideile noastre obişnuite despre spaţiu şi timp 
nu se aplică universului primordial. Aceasta depăşeşte 
experienţa noastră, dar nu şi imaginaţia sau matematica 
noastră. Dacă în universul primordial toate cele patru 
dimensiuni se comportă ca spaţiu, ce putem spune despre 
începutul timpului? 

Înțelegerea faptului că timpul se poate comporta ca o 
altă direcţie a spaţiului înseamnă că putem scăpa de 
problema începutului timpului într-un mod asemănător 
felului în care ne-am debarasat de ideea marginilor lumii. 
Să presupunem că începutul universului a fost ca Polul Sud 
al Pământului, gradele de latitudine jucând rolul timpului. 
Pe măsură ce ne îndreptăm spre nord, cercurile de 
latitudine constantă, reprezentând dimensiunea 
universului, se vor dilata. Universul ar începe ca un punct la 
Polul Sud, dar Polul Sud e un punct la fel ca oricare altul. Să 
te întrebi ce a fost înainte de începutul universului ar 
deveni o întrebare fără sens, fiindcă nu există nimic la sud 
de Polul Sud. În această descriere, spaţiul-timp nu are 
margini - aceleaşi legi ale naturii acţionează la Polul Sud la 

fel ca în alte locuri. În mod asemănător, atunci când 
combinăm teoria relativităţii generale cu teoria cuantică, 
întrebarea ce a fost înainte de începutul universului îşi 
pierde orice sens. Ideea că istoriile trebuie să fie suprafeţe 
închise fără frontiere se numeşte „condiţia fără frontiere”. 
De-a lungul secolelor mulţi oameni, între care şi Aristotel, 
credeau că universul trebuie să fi existat dintotdeauna, 
pentru a evita problema felului în care a apărut. Alţii 
credeau că universul a avut un început, şi au folosit aceasta 
ca argument în favoarea existenţei lui Dumnezeu. 
Inţelegerea faptului că timpul se comportă ca spaţiu ne 
oferă o nouă posibilitate. Ea înlătură vechiul refuz al ideii de 
început al universului, dar ne spune de asemenea că 
începutul universului a fost guvernat de legi ale naturii, şi 
nu mai e nevoie de vreun zeu care să-l fi pus în mişcare. 
Dacă originea universului a fost un eveniment cuantic, el 
ar trebui să fie descris corect de sumele după istorii ale lui 
Feynman. A aplica teoria cuantică la întregul univers - unde 
observatorul face parte din sistemul observat - e însă 
complicat. In capitolul 4 am văzut că particulele de materie 
lansate către un paravan cu două fante pot prezenta figuri 
de interferenţă, la fel cum se întâmplă cu undele de pe 
suprafaţa apei. Feynman a arătat că aceasta se întâmplă 
pentru că o particulă nu are o istorie unică: atunci când se 
deplasează dintr-un punct iniţial A într-un punct final B, ea 
nu urmează o traiectorie precisă, ci urmează simultan toate 
traiectoriile posibile care leagă cele două puncte. Din 
această perspectivă, interferența nu e surprinzătoare, 
fiindcă, de exemplu, particula poate să treacă simultan prin 
ambele fante şi să interfereze cu ea însăşi. Aplicată la 
mişcarea unei particule, metoda lui Feynman ne spune că, 
pentru a calcula probabilitatea oricărui punct final, trebuie 
să luăm în considerare toate istoriile posibile pe care 
particula le poate urma din punctul iniţial până în punctul 
final. Putem de asemenea folosi metodele lui Feynman la 

calculul probabilităților cuantice pentru observaţii asupra 
universului. Dacă se aplică universului ca întreg, nu există 
un punct A, deci vom aduna toate istoriile care satisfac 
condiţia fără frontiere şi sfârşesc în universul pe care îl 
observăm azi. 

Din această perspectivă, universul a apărut spontan, 
începând în toate modurile posibile. Majoritatea acestora 
corespund altor universuri. Deşi unele dintre acele 
universuri seamănă cu al nostru, cele mai multe sunt foarte 
diferite. Ele nu diferă doar prin detalii - a murit sau nu tânăr 
Elvis, napii se mănâncă sau nu la desert -, ci chiar prin 
legile aparente ale naturii. De fapt, există multe universuri 
cu multe seturi diferite de legi ale fizicii. Unii învăluie în 
mister această idee, cunoscută şi sub numele de multivers, 
dar nu e vorba decât de diferite expresii ale sumei lui 
Feynman după istorii. 

Pentru a ne reprezenta acest lucru, să modificăm 
analogia cu balonul lui Eddington şi să ne închipuim 
universul care se extinde ca suprafaţa unei bule. Imaginea 
noastră privind creaţia cuantică spontană a universului 
seamănă puţin cu formarea bulelor de vapori în apa care 
fierbe. Multe bule minuscule apar, iar apoi dispar. Acestea 
reprezintă mini-universuri care se extind, dar, pe când au 
încă dimensiuni microscopice, colapsează din nou. Ele 
reprezintă posibile universuri alternative, dar nu sunt de 
mare interes, fiindcă nu durează suficient cât să formeze 
galaxii şi stele, ca să nu mai vorbim despre viaţă 
inteligentă. Câteva dintre aceste mici bule vor creşte totuşi 
suficient pentru a nu mai colapsa. Ele vor continua să se 
extindă cu o viteză tot mai mare şi vor forma bulele de 
vapori pe care le putem vedea. Acestea corespund 
universurilor care încep să se extindă cu o viteză tot mai 
mare - cu alte cuvinte, universurilor în stare de inflaţie. 

După cum am spus, expansiunea provocată de inflaţie nu 
a fost perfect uniformă. În suma după istorii există doar o 

singură istorie perfect uniformă şi regulată, iar ea va avea 
cea mai mare probabilitate, dar multe alte istorii care sunt 
uşor neregulate vor avea probabilităţi aproape la fel de 
mari. De aceea inflaţia prezice că universul timpuriu trebuie 
să fi fost uşor neuniform, corespunzând micilor variaţii de 
temperatură observate în radiaţia cosmică de fond. 
Neregularităţile din universul timpuriu au fost şansa 
noastră. De ce? Omogenitatea e bună dacă nu vreţi să se 
separe smântână din lapte, dar un univers omogen este 
unul plictisitor. Neregularităţile în universul timpuriu sunt 
importante deoarece, dacă unele regiuni au densități puţin 
mai mari decât altele, atracţia gravitaţională a densităţii 
suplimentare va încetini expansiunea acelei regiuni în 
comparaţie cu regiunile învecinate. Cum forţa 
gravitaţională adună cu încetul materia laolaltă, în cele din 
urmă ea poate declanşa colapsarea materiei pentru a se 
forma galaxii şi stele, care pot conduce la apariţia 
planetelor şi, cel puţin într-o împrejurare, la apariţia 
oamenilor. Aşa încât harta de microunde a cerului este 
planul întregii structuri a universului. Suntem produsul 
fluctuaţiilor cuantice din universul foarte timpuriu. Dacă 
sunteţi religioşi, puteţi spune că Dumnezeu dă într-adevăr 
cu zarul. 

Această idee a condus la o perspectivă asupra 
universului profund diferită de concepţia tradiţională, 
obligându-ne să privim altfel istoria acestuia. Pentru a face 
predicții în cosmologie, trebuie să calculăm probabilitățile 
diferitelor stări ale întregului univers din prezent. De regulă, 
în fizică presupunem o stare iniţială pentru un sistem şi 
studiem evoluţia lui în timp, folosind ecuaţiile matematice 
relevante. Dată fiind starea sistemului la un moment dat, 
încercăm să calculăm probabilitatea ca sistemul să se afle 
într-o stare diferită la un moment ulterior. Presupunerea 
obişnuită în cosmologie este aceea că universul are o 
istorie unică. Putem folosi legile fizicii pentru a calcula 

evoluţia acestei istorii în timp. Numim aceasta abordarea 
„de jos în sus” a cosmologiei. Dar, deoarece trebuie să 
ţinem cont de natura cuantică a universului aşa cum este 
exprimată de suma lui Feynman după istorii, amplitudinea 
de probabilitate ca universul să se afle acum într-o anumită 
stare se obţine însumând contribuţiile tuturor istoriilor care 
satisfac condiţia fără frontiere şi sfârşesc în acea stare. Cu 
alte cuvinte, în cosmologie nu trebuie să urmărim istoria 
universului de jos în sus, deoarece aceasta presupune că 
există o singură istorie, cu un punct iniţial şi o evoluţie bine 
definite. Trebuie în schimb să urmărim istoriile de sus în 
jos, pornind de la prezent spre trecut. Unele istorii vor fi 
mai probabile decât altele, iar suma va fi în mod firesc 
dominată de o singură istorie care începe cu creaţia 
universului şi culminează cu starea considerată. Vor exista 
însă istorii diferite pentru diferite stări posibile ale 
universului în prezent. Aceasta conduce la o perspectivă 
complet diferită asupra cosmologiei şi asupra raportului 
dintre cauză şi efect. Istoriile care contribuie la suma lui 
Feynman nu au o existenţă independentă, ci depind de ce 
anume se măsoară. Noi creăm istoria prin observaţiile 
noastre, iar nu istoria ne creează pe noi. 

Ideea că universul nu are o singură istorie independentă 
de observator poate părea că intră în contradicţie cu unele 
fapte pe care le cunoaştem. Ar putea exista o istorie în care 
Luna să fie făcută din brânză de Roquefort. Noi am 
observat însă că Luna nu e făcută din brânză, ceea ce eo 
veste proastă pentru şoareci. Aşadar, istoriile în care Luna 
e făcută din brânză nu contribuie la starea actuală a 
universului nostru, deşi ele ar putea contribui la starea altor 
universuri. Ideea poate părea că ţine de SF, dar lucrurile nu 
stau aşa. 

O consecinţă importantă a abordării de sus în jos este 
aceea că legile aparente ale naturii depind de istoria 
universului. Mulţi oameni de ştiinţă cred că există o singură 

teorie care explică acele legi, precum şi constantele fizice 
din natură, de pildă, masa electronului sau numărul de 
dimensiuni ale spaţiului-timp. Dar cosmologia de sus în jos 
stipulează faptul că legile aparente ale naturii sunt diferite 
pentru istorii diferite. 

Să luăm în considerare dimensiunile aparente ale 
universului. Conform teoriei M, spaţiul-timp are zece 
dimensiuni spaţiale şi una temporală. Ideea este că şapte 
dimensiuni spaţiale sunt încolăcite atât de strâns, încât nu 
le putem observa, dându-ne cu iluzia că nu există decât 
cele trei dimensiuni extinse cu care suntem obişnuiţi. Una 
dintre întrebările rămase fără răspuns în teoria M este: de 
ce în universul nostru nu sunt mai multe dimensiuni extinse 
şi de ce există dimensiuni încolăcite? 

Mulţi cred că există un mecanism care face ca toate 
dimensiunile spațiale, cu excepţia celor trei, să se 
încolăcească spontan. Sau poate că toate dimensiunile au 
început prin a fi mici, dar, din motive de neînțeles, trei 
dimensiuni spaţiale s-au extins, iar celelalte nu. Se pare 
totuşi că nu există motive dinamice pentru ca universul să 
apară cvadridimenional. Pe de altă parte, cosmologia de 
sus în jos prezice că numărul dimensiunilor spaţiale nu e 
fixat de niciun principiu al fizicii. Există câte o amplitudine 
de probabilitate cuantică pentru fiecare număr de 
dimensiuni spaţiale extinse, de la zero la zece. Sumele 
Faynman le permit pe toate acestea, pentru fiecare istorie 
posibilă a universului, dar observaţia că universul nostru 
are trei dimensiuni spaţiale extinse selectează subclasa 
istoriilor care au proprietatea de a fi observate. Cu alte 
cuvinte, probabilitatea cuantică pentru ca universul să aibă 
mai mult sau mai puţin de trei dimensiuni spaţiale extinse 
este irelevantă, deoarece am determinat deja că ne aflăm 
într-un univers cu trei dimensiuni spaţiale extinse. Deci 
atâta timp cât amplitudinea de probabilitate pentru trei 
dimensiuni spaţiale extinse nu este exact zero, nu contează 

cât de mică este în comparaţie cu amplitudinea de 
probabilitate pentru alte numere de dimensiuni. Ar fi ca şi 
cum ne-am întreba care e amplitudinea de probabilitate ca 
actualul papă să fie chinez. Ştim că este german, deşi 
probabilitatea de a fi chinez este mai mare, deoarece există 
mai mulţi chinezi decât germani. În mod asemănător, ştim 
că universul prezintă trei dimensiuni spaţiale extinse, iar 
astfel, chiar dacă alte numere de dimensiuni spaţiale 
extinse ar putea avea o amplitudine de probabilitate mai 
mare, ne interesează doar istoriile cu trei. 

Ce se poate spune despre dimensiunile încolăcite? Să ne 
aducem aminte că în teoria M forma precisă a dimensiunilor 
rămase încolăcite, spaţiul intern, determină atât valorile 
cantităților fizice precum sarcina electronului, cât şi natura 
interacţiilor dintre particulele elementare, adică forţele din 
natură. Lucrurile ar fi fost mai elegante dacă teoria M ar fi 
permis pentru dimensiunile încolăcite doar o singură formă, 
sau eventual câteva, din care să le putem cumva elimina 
pe toate, cu excepţia uneia, aşa încât să rămânem cu o 
singură posibilitate pentru legile aparente ale naturii. În 
schimb, există amplitudini de probabilitate pentru vreo 
105% spaţii interne diferite, fiecare conducând la legi şi 
valori ale constantelor fizice diferite. 

Dacă se construiesc istorii ale universului de jos în sus, 
nu există niciun motiv ca universul să ajungă la spaţiul 
intern pentru interacţiile particulelor pe care îl observăm în 
realitate, modelul standard (al interacţiilor particulelor 
elementare). In schimb, în abordarea de sus în jos 
acceptăm faptul că există universuri cu toate spaţiile 
interne posibile. În unele universuri electronii au greutatea 
unor mingi de golf, iar forţa gravitaţională e mai puternică 
decât magnetismul. In universul nostru se aplică modelul 
standard, cu toţi parametrii săi. Se poate calcula pe baza 
condiţiei fără frontiere amplitudinea de probabilitate pentru 
spaţiul intern care conduce la modelul standard. lar, în ceea 

ce priveşte probabilitatea ca universul să aibă trei 
dimensiuni spaţiale extinse, nu contează cât de mică e 
această amplitudine de probabilitate faţă de cea a altor 
posibilităţi, atâta vreme cât am constatat deja că modelul 
standard descrie universul nostru. 

Teoria pe care o prezentăm în acest capitol e testabilă. În 
exemplele precedente am subliniat faptul că amplitudinile 
de probabilitate relative pentru universuri radical diferite, 
cum ar fi acelea cu alt număr de dimensiuni extinse, nu au 
importanţă. Amplitudinile de probabilitate relative pentru 
universuri învecinate (adică asemănătoare) sunt 
importante. Din condiția fără frontiere rezultă că 
amplitudinea de probabilitate e maximă pentru istoriile în 
care universul ia naştere complet omogen. Amplitudinea e 
mai mică pentru universuri mai neregulate. Asta înseamnă 
că universul timpuriu trebuie să fi fost aproape omogen, 
doar cu mici neregularități. După cum am spus, putem 
observa aceste neregularități ca mici variaţii ale 
microundelor provenind din direcţii diferite pe cer. S-a 
văzut că ele sunt în perfect acord cu cerinţele generale ale 
teoriei inflaţiei; totuşi, e nevoie de măsurători mai precise 
pentru a distinge teoria de sus în jos de alte teorii, aşa încât 
ea să fie confirmată sau infirmată. Asemenea măsurători 
vor putea fi efectuate de sateliți în viitor. 

Cu secole în urmă oamenii credeau că Pământul e unic şi 
se află în centrul universului. Azi ştim că există sute de 
miliarde de stele numai în galaxia noastră, multe dintre ele 
având sisteme planetare, şi sute de miliarde de galaxii. 
Rezultatele prezentate în acest capitol arată că însuşi 
universul nostru e doar unul din nenumărate altele, iar 
legile sale aparente nu sunt determinate în mod unic. 
Aceasta îi dezamăgeşte pesemne pe aceia care sperau că o 
teorie ultimă, o teorie a tot ce există, ar putea prezice 
natura fizicii obişnuite. Nu putem prezice trăsături 
individuale, cum sunt numărul de dimensiuni spaţiale 

extinse sau spaţiul intern care determină cantităţile fizice 
pe care le observăm (de pildă, masa şi sarcina electronului 
sau ale altor particule elementare). Folosim în schimb 
aceste numere pentru a selecta istoriile ce contribuie la 
sumele Feynman. 

Se pare că ne aflăm într-un punct critic în istoria ştiinţei: 
trebuie să ne schimbăm ideile despre scopul unei teorii 
fizice şi despre condiţiile pentru a o accepta. Se pare că 
numerele fundamentale şi chiar forma legilor aparente ale 
naturii nu sunt impuse de logică sau de principii fizice. 
Parametrii pot lua multe valori, şi legile pot lua orice formă 
care conduce la o teorie matematică necontradictorie, iar 
primii chiar iau valori diferite, şi cele din urmă chiar iau 
forme diferite, în universuri diferite. Poate că asta nu 
satisface dorinţa noastră umană de a fi deosebiți sau de a 
descoperi un ansamblu compact şi elegant care să conţină 
toate legile fizicii, dar aşa par să stea lucrurile în natură. 

Se pare că există un peisaj vast de universuri posibile. 
Prin urmare, după cum vom vedea în capitolul următor, 
universurile în care poate exista viaţă ca a noastră sunt 
rare. Trăim într-unul în care viaţa e posibilă, dar, dacă 
universul ar fi doar puţin diferit, fiinţe ca noi n-ar putea 
exista. Cum explicăm acest reglaj fin? Este el dovada că 
universul a fost proiectat de un creator binevoitor? Sau 
ştiinţa poate oferi o altă explicaţie? 

7. 
Miracolul aparent 


In tradiţia chinezească se vorbeşte despre un moment 
din epoca dinastiei Hsia (cca. 2205-1782 î.Cr.) când mediul 
nostru cosmic s-a schimbat brusc. Zece sori au apărut pe 
cer. Oamenii sufereau cumplit din pricina căldurii, astfel 
încât împăratul a poruncit unui arcaş vestit să doboare sorii 
suplimentari. Arcaşul a fost răsplătit cu o pastilă care avea 
darul de a-l face nemuritor, dar soţia lui i-a furat-o. Pentru 
această vină a fost surghiunită pe Lună. 

Chinezii aveau dreptate să considere că un sistem solar 
cu zece sori nu e prielnic vieţii oamenilor. Astăzi ştim că, 
deşi îţi oferă pesemne o ocazie bună să te bronzezi, 
sistemele solare cu mai mulţi sori nu permit probabil vieţii 
să se dezvolte. Motivele nu sunt atât de simple precum 
arşiţa pustiitoare imaginată în legenda chinezească. De 
fapt, o planetă se poate bucura de temperaturi plăcute 
când se roteşte în jurul mai multor sori, cel puţin pentru o 
vreme. Dar încălzirea uniformă pentru un timp îndelungat, 
condiţie ce pare necesară vieţii, ar fi puţin probabilă. Pentru 
a înţelege de ce, să vedem ce se întâmplă în cel mai simplu 
tip de sistem de sori multipli, unul cu doi sori, numit sistem 
binar. Aproape jumătate din stelele de pe cer aparţin unor 
asemenea sisteme. Dar chiar şi sistemele binare simple pot 
menţine numai anumite tipuri de orbite stabile, de tipul 

celor prezentate mai sus. În fiecare dintre aceste orbite vor 
exista probabil momente când planeta va fi ori prea 
fierbinte, ori prea rece pentru a permite viaţa. Situaţia este 
încă şi mai rea pentru sisteme cu mai mulţi sori. 


ORBITE BINARE Planetele care orbitează în sisteme stelare 
binare au probabil o climă neospitalieră, în unele anotimpuri 
fiind mult prea cald, în altele, mult prea rece pentru viață. 


Sistemul nostru solar are şi alte caracteristici 
„norocoase”, fără de care formele de viaţă complexe n-ar fi 
putut apărea niciodată. De pildă, legile lui Newton permit 
orbitelor planetare să fie ori cercuri, ori elipse (elipsele sunt 
cercuri turtite, mai late de-a lungul unei axe şi mai înguste 
de-a lungul celeilalte). Gradul în care e turtită o elipsă este 
dat de ceea ce se numeşte excentricitatea ei, un număr 
între zero şi unu. O excentricitate aproape de zero 
înseamnă o figură asemănătoare cercului, iar o 
excentricitate aproape de unu înseamnă o figură foarte 
turtită. Pe Kepler îl nemulţumea ideea că planetele nu se 


115 


mişcă pe cercuri perfecte, dar orbita Pământului are o 
excentricitate de doar 2%, ceea ce înseamnă că este 
aproape circulară. După cum vom vedea, acesta e un mare 
noroc. 


EXCENTRICITĂȚI Excentricitatea ne spune cât de aproape 
de cerc este o elipsă. Orbitele circulare sunt mai prielnice vieţii, 
pe când cele foarte alungite duc la variaţii foarte mari 

de temperatură între anotimpuri. 


Variaţiile climatice sezoniere sunt determinate în 
principal de înclinarea axei de rotaţie a Pământului în raport 
cu planul orbitei sale în jurul Soarelui. În timpul iernii din 
emisfera nordică, de exemplu, Polul Nord este înclinat în 
sens opus Soarelui. Faptul că în acel moment Pământul se 
află la cea mai mică distanţă de Soare - 147 de milioane de 
kilometri, faţă de 152 de milioane de kilometri, cât e 
distanţa până la Soare la începutul lui iulie - are o influenţă 
neglijabilă asupra temperaturii, în comparaţie cu efectul 
înclinării. Dar, pe o planetă cu o excentricitate orbitală mai 
mare, variaţia distanţei până la Soare joacă un rol mult mai 

important. Pe Mercur, care are o excentricitate de 20%, 
temperatura este cu aproximativ 100 de grade Celsius mai 
mare când planeta se află cel mai aproape de Soare 
(periheliu) decât atunci când se află la cea mai mare 
distanţă de Soare (afeliu). Dacă excentricitatea orbitei 
terestre ar fi aproape unu, oceanele ar fierbe când ne-am 
afla cel mai aproape de Soare şi ar îngheţa atunci când ne- 
am afla departe, aşa încât nici vacanţa de vară, nici cea de 
iarnă n-ar fi prea plăcute. Excentricităţile orbitale mari nu 
sunt favorabile vieţii, prin urmare suntem norocoşi că avem 
o planetă cu o excentricitate orbitală aproape de zero. 

Suntem de asemenea norocoşi în privinţa relaţiei dintre 
masa Soarelui şi distanţa până la el. Aceasta pentru că 
masa unei stele determină cantitatea de energie emisă. 
Stelele cele mai mari au o masă de vreo sută de ori mai 
mare decât a Soarelui nostru, iar cele mai mici una de vreo 
sută de ori mai mică. Astfel, considerând aceeaşi distanţă 
Pământ-Soare, dacă Soarele nostru ar fi avut o masă cu 
numai 20% mai mare sau mai mică, Pământul ar fi fost mai 
fierbinte decât este acum Venus sau mai rece decât este 
acum Marte. 

Pentru o stea dată, oamenii de ştiinţă definesc zona 
locuibilă ca pe regiunea îngustă în jurul stelei unde 
temperaturile sunt astfel încât să poată exista apă în stare 
lichidă. Zona locuibilă e numită uneori „zonă Goldilocks”:, 
deoarece condiţia să existe apă lichidă e echivalentă cu 
condiţia ca temperatura planetei să fie „tocmai bună” 
pentru dezvoltarea vieţii inteligente. Zona locuibilă din 
sistemul nostru solar e foarte îngustă. Din fericire pentru 


3 Ideea de zonă Goldilocks provine dintr-o poveste pentru copii, 
Goldilocks şi cei trei urşi, în care o fetiţă găseşte o casă în care locuiesc 
trei urşi. Urşii aveau diferite lucruri: alimente, paturi etc. După ce le-a 
încercat pe toate, Goldilocks a stabilit că lucrurile unuia dintre urşi erau 
mereu într-o extremă (prea calde, prea mari etc.), lucrurile altuia erau 
în cealaltă extremă (prea reci, prea mici etc.), iar lucrurile celui de-al 
treilea erau tocmai bune. (N. t.). 

aceia dintre noi care reprezintă forme de viaţă inteligentă, 
Pământul se află în interiorul ei! 

Newton credea că sistemul nostru solar, locuibil în chip 
straniu, „n-a răsărit din haos doar prin legile naturii”. El 
susţinea că ordinea în univers a fost „creată la început de 
Dumnezeu, iar apoi păstrată de El până în zilele noastre în 
aceeaşi stare”. E uşor de înţeles de ce credea asta. 
Numeroasele întâmplări improbabile care au conlucrat 
pentru a face cu putinţă existenţa noastră şi planul unei 
lumi propice omului ar fi într-adevăr de neînțeles dacă 
sistemul nostru solar ar fi singurul din univers. Dar, în 1992, 
a apărut prima observaţie confirmată privind o planetă 
orbitând o altă stea decât Soarele. Ştim acum că sunt sute 
de asemenea planete, şi puţini se îndoiesc că există 
nenumărate altele printre miliardele de stele din univers. 
Astfel, coincidenţele condiţiilor noastre planetare - un 
singur soare, combinaţia fericită dintre distanţa Pământ- 
Soare şi masa solară - nu mai sunt ieşite din comun şi par 
dovezi mai puţin convingătoare că Pământul a fost anume 
proiectat spre a fi pe plac oamenilor. Există tot felul de 
planete. Unele - sau cel puţin una - permit viaţa. Evident, 
atunci când fiinţele de pe o planetă care permite viaţa 
examinează lumea din jurul lor, vor constata că mediul lor 
satisface condiţiile necesare pentru ca ele să existe. 

Putem transforma ultima afirmaţie într-un principiu 
ştiinţific: propria noastră existenţă impune reguli care 
determină din ce loc şi din ce moment avem posibilitatea 
să observăm universul. Altfel spus, existenţa noastră 
restricţionează caracteristicile acelui tip de mediu în care 
ne aflăm. Acesta se numeşte principiul antropic slab. (Vom 
vedea în curând de ce i-am ataşat adjectivul „slab”.) Un 
termen mai bun decât „principiu antropic” ar fi „principiu 
de selecţie”, fiindcă el se referă la felul în care faptul de a 
avea cunoştinţă de propria noastră existenţă impune reguli 
care selectează din toate mediile posibile doar pe acelea cu 

caracteristici ce permit viaţa. 

Deşi pare să ţină mai curând de filosofie, principiul 
antropic slab poate fi folosit pentru predicții ştiinţifice. De 
exemplu, cât de bătrân e universul? După cum vom vedea 
în curând, pentru ca noi să existăm, universul trebuie să 
conţină elemente precum carbon, care sunt produse 
„gătind” elementele uşoare din interiorul stelelor. Carbonul 
trebuie apoi împrăştiat în spaţiu prin explozia unei 
supernove, iar în cele din urmă trebuie să fie condensat ca 
parte a unei planete aparţinând unui sistem solar dintr-o 
nouă generaţie. În 1961, fizicianul Robert Dicke a susţinut 
că procesul durează aproximativ zece miliarde de ani, deci 
existenţa noastră stabileşte faptul că universul trebuie să 
fie cel puţin atât de vechi. Pe de altă parte, universul nu 
poate fi mult mai bătrân de zece miliarde de ani, fiindcă 
într-un viitor îndepărtat tot combustibilul din stele se va fi 
consumat, iar subzistenţa noastră cere stele fierbinţi. Prin 
urmare, universul trebuie să aibă în jur de zece miliarde de 
ani. Aceasta nu e o predicţie foarte precisă, dar e adevărată 
- conform datelor actuale, big bang-ul a avut loc acum circa 
13,7 miliarde de ani. 

La fel ca în cazul vârstei universului, predicțiile antropice 
dau de regulă limite, ordine de mărime ale unor parametri 
fizici, nu stabilesc valorile lor exacte. Aceasta pentru că 
existenţa noastră, deşi nu pretinde probabil anumite valori 
precise ale unor parametri fizici, depinde adesea de 
condiţia ca asemenea parametri să nu se abată prea mult 
de la valoarea pe care le-o găsim în realitate. In plus, ne 
aşteptăm ca acele condiţii întâlnite în lumea noastră să fie 
tipice în domeniul permis de principiul antropic. De pildă, 
dacă doar excentricităţile orbitale mici, să zicem între 0 şi 
0,5, permit viaţa, atunci o excentricitate de 0,1 n-ar trebui 
să ne mire, fiindcă printre planetele din univers un 
procentaj semnificativ au probabil excentricităţi orbitale 
atât de mici. Dar dacă s-ar fi dovedit că Pământul se mişcă 

pe un cerc aproape perfect, cu o excentricitate, să zicem, 
de 0,00000000001, aceasta ar fi făcut din Pământ o 
planetă cu totul aparte şi ne-ar fi îndemnat să încercăm să 
explicăm de ce trăim într-un loc atât de ieşit din comun. 
Această idee e numită uneori principiul mediocrităţii. 

Coincidenţele fericite legate de forma orbitelor planetare, 
de masa Soarelui etc. se spune că ţin de „mediu” pentru că 
ele apar dintr-o şansă fericită pe care ne-o oferă mediul 
nostru, şi nu dintr-o potrivire norocoasă în legile 
fundamentale ale naturii. Vârsta universului este de 
asemenea un factor de mediu, deoarece în istoria 
universului există momente anterioare şi momente 
ulterioare, dar noi trebuie să trăim în această epocă, fiindcă 
ea e singura care permite viaţa. Coincidenţele care ţin de 
mediu sunt uşor de înţeles, pentru că habitatul nostru e 
doar unul dintre nenumăratele altele care există în univers, 
şi este evident că noi trebuie să trăim într-un habitat care 
permite viaţa. 

Principiul antropic slab nu e foarte controversat. Există 
însă o formă mai puternică pentru care vom pleda acum, 
deşi ea e privită cu neîncredere de unii fizicieni. Principiul 
antropic tare susţine că faptul că noi existăm impune 
constrângeri nu doar asupra mediului, dar chiar şi asupra 
formei şi conținutului posibile ale legilor naturii. Ideea a 
apărut fiindcă nu numai caracteristicile particulare ale 
sistemului nostru solar, dar şi caracteristicile întregului 
univers par să favorizeze în mod straniu dezvoltarea vieţii 
umane, iar acest lucru e mult mai greu de explicat. 

Povestea evoluţiei universului primordial, alcătuit din 
hidrogen, heliu şi puţin litiu, către un univers în care există 
cel puţin o lume cu viaţă inteligentă ca a noastră e una cu 
multe capitole. După cum am arătat mai sus, forţele din 
natură trebuiau să fie astfel încât elementele mai grele - în 
special carbonul - să poată fi produse din elementele 
primordiale şi să rămână stabile timp de cel puţin miliarde 

de ani. Acele elemente grele au apărut în furnalele pe care 
le numim stele, astfel că forţele trebuiau mai întâi să 
permită formarea stelelor şi galaxiilor. Acestea au crescut 
din seminţele micilor neomogenităţi din universul timpuriu, 
care era aproape perfect uniform, dar, din fericire, conţinea 
variaţii de densitate de aproximativ 1 la 100.000. Existenţa 
stelelor şi existenţa în interiorul stelelor a elementelor din 
care suntem alcătuiri nu sunt însă suficiente. Dinamica 
stelelor trebuia să permită unora dintre ele să explodeze în 
cele din urmă şi, mai mult, să explodeze exact într-un fel în 
care elementele grele să fie împrăştiate în spaţiu. În plus, 
legile naturii trebuiau să dicteze ca acele resturi să se 
poată  recondensa într-o nouă generaţie de stele 
înconjurate de planete ce încorporaseră elementele grele 
nou formate. După cum anumite evenimente au trebuit să 
se petreacă la începuturile Pământului pentru ca noi să 
putem apărea, la fel şi fiecare verigă a acestui lanţ a fost 
necesară pentru existenţa noastră. Dar, în cazul 
evenimentelor ce au avut ca rezultat evoluţia universului, 
asemenea evoluţii au fost guvernate de echilibrul dintre 
forţele fundamentale ale naturii, iar efectul lor combinat a 
fost tocmai acela care ne-a permis să existăm. 

Unul dintre primii care au recunoscut că aceasta ar putea 
implica un grad înalt de şansă a fost Fred Hoyle în anii '50. 
Hoyle credea că toate elementele chimice s-au format la 
început din hidrogen, pe care îl considera substanţa cu 
adevărat primordială. Hidrogenul are cel mai simplu nucleu 
atomic, alcătuit dintr-un proton, fie singur, fie în combinaţie 
cu unul sau doi neutroni. (Diferitele forme de hidrogen, sau 
de orice alt nucleu, având acelaşi număr de protoni, dar 
număr diferit de neutroni, se numesc izotopi.) Astăzi ştim 
că heliul şi litiul, atomi ale căror nuclee conţin doi şi 
respectiv trei protoni, au fost de asemenea primordial 
sintetizaţi, în cantităţi mai mici, pe când universul avea o 
vârstă de numai 200 de secunde. Viaţa însă depinde de 


121 


elemente mai complexe. Carbonul, baza întregii chimii 
organice, este cel mai important dintre acestea. 

Deşi ne putem imagina organisme „vii”, cum sunt 
calculatoarele inteligente, construite din alte elemente, de 
pildă siliciul, este greu de crezut că viaţa ar fi putut evolua 
spontan în absenţa carbonului. Motivele sunt de ordin 
tehnic, dar ţin de felul unic în care se leagă carbonul de alte 
elemente. Dioxidul de carbon, de exemplu, este gazos la 
temperatura camerei, iar biologia se foloseşte din plin de 
el. Deoarece siliciul se află imediat sub carbon în tabelul 
periodic al elementelor, el are proprietăţi chimice 
asemănătoare. Numai că dioxidul de siliciu, cuarțul, este 
mult mai folositor într-o colecţie de minerale decât în 
plămânii unei fiinţe. Poate că totuşi ar putea evolua forme 
de viaţă care se ospătează cu siliciu şi-şi rotesc ritmic cozile 
într-o piscină cu amoniac lichid. Dar nici măcar asemenea 
tipuri exotice de viaţă nu pot evolua doar din elementele 
primordiale, fiindcă aceste elemente pot forma numai doi 
compuşi stabili, hidrura de litiu, care e un solid cristalin 
incolor, şi hidrogenul gazos, compuşi care e puţin probabil 
să se reproducă sau măcar să se îndrăgostească. Apoi, este 
limpede că noi; suntem o formă de viaţă bazată pe carbon, 
iar aceasta conduce la întrebarea cum au fost create 
carbonul, al cărui nucleu conţine şase protoni, şi celelalte 
elemente grele din corpul nostru. 

Prima etapă se desfăşoară atunci când stelele bătrâne 
încep să acumuleze heliu, care e produs când două nuclee 
de hidrogen se ciocnesc şi fuzionează. Fuziunea este pentru 
stele modalitatea de a crea energia care ne încălzeşte. Doi 
atomi de heliu pot, la rândul lor, să se ciocnească şi să 
fuzioneze formând beriliul, un atom al cărui nucleu conţine 
patru protoni. Odată format beriliul, el poate în principiu 
fuziona cu un al treilea nucleu de heliu pentru a forma 
carbonul. Aceasta nu se întâmplă însă, fiindcă izotopul de 
beriliu astfel format se dezintegrează aproape imediat în 

nuclee de heliu. 

Situaţia se schimbă când unei stele i se termină 
hidrogenul. Atunci, miezul stelei colapsează până când 
temperatura din centrul ei ajunge la aproximativ 100 
milioane de grade Kelvin. În asemenea condiţii, nucleele se 
întâlnesc unele cu altele atât de des, încât unele nuclee de 
beriliu se ciocnesc cu nuclee de heliu înainte de a se 
dezintegra. Beriliul poate astfel să fuzioneze cu heliul şi să 
formeze un izotop de carbon, care e stabil. Dar de la 
carbonul astfel format mai e cale lungă până la apariţia 
ansamblurilor ordonate de compuşi chimici de genul celor 
care pot savura un pahar de Bordeaux, jonglează uimitor cu 
mingea sau îşi pun întrebări despre univers. Pentru ca fiinţe 
asemenea oamenilor să existe, carbonul trebuie să se mute 
din interiorul stelelor către regiuni mai prietenoase. Lucrul 
acesta se întâmplă, după cum spuneam, atunci când 
steaua, aflată la capătul ciclului ei de viaţă, explodează ca 
o supernovă, eliberând carbonul şi alte elemente grele, ce 
se condensează apoi într-o planetă. 

Acest proces de creare a carbonului se numeşte proces 
alfa triplu, deoarece „particula alfa” este un alt nume 
pentru nucleul izotopului de heliu implicat şi pentru că 
procesul cere ca trei asemenea nuclee să fuzioneze. Fizica 
obişnuită prezice că rata de producere a carbonului prin 
procesul alfa triplu trebuie să fie foarte mică. Ştiind acest 
lucru, în 1952 Hoyle a prezis că suma energiilor unui nucleu 
de beriliu şi unui nucleu de heliu trebuie să fie aproape 
exact egală cu energia unei anumite stări cuantice a 
izotopului de carbon format, o situaţie numită rezonantă, a 
cărei existentă ar creşte foarte mult rata unei reacţii 
nucleare. Pe atunci nu se cunoştea niciun asemenea nivel 
de energie, dar, bazându-se pe ideile lui Hoyle, William 
Fowler de la Caltech l-a căutat şi l-a găsit, oferind astfel un 
sprijin important perspectivei lui Hoyle privind formarea 
nucleelor complexe. 

„Nu cred că vreun om de ştiinţă care a examinat dovezile 
nu va trage concluzia că legile fizicii nucleare au fost 
anume proiectate având în vedere consecinţele lor în 
interiorul stelelor”, spunea Hoyle. La momentul acela 
nimeni nu ştia destulă fizică nucleară pentru a înţelege 
dimensiunile şansei ce rezultă din aceste legi fizice exacte. 
Cercetând validitatea principiului antropic tare, în ultimii ani 
fizicienii au început să se întrebe cum ar fi arătat universul 
dacă legile naturii ar fi fost diferite. Astăzi putem crea 
modele pe calculator care să ne spună cum depinde rata 
reacției alfa triple de tăria forţelor fundamentale din natură. 
Asemenea calcule arată că o modificare de 0,5% a forţei 
nucleare tari, sau de 4% a forţei electrice, ar distruge 
aproape tot carbonul sau aproape tot oxigenul din fiecare 
stea, iar astfel ar compromite posibilitatea vieţii aşa cum o 
cunoaştem. Dacă legile universului sunt uşor schimbate, 
condiţiile existenţei noastre dispar! 

Examinând modelele de universuri pe care le generăm 
când modificăm în anumite feluri teoriile fizice, putem 
studia sistematic consecinţele schimbării legilor fizicii. Se 
dovedeşte că nu numai tăriile forţei nucleare tari şi a celei 
electromagnetice ne guvernează existenţa. Majoritatea 
constantelor fundamentale din teoriile noastre par fin 
reglate, în sensul că, dacă ar fi doar puţin modificate, 
universul ar fi diferit din punct de vedere calitativ, iar în 
multe cazuri neprielnic dezvoltării vieţii. Dacă, de pildă, 
cealaltă forţă nucleară, forţa slabă, ar fi fost mult mai slabă, 
în universul timpuriu tot hidrogenul s-ar fi transformat în 
heliu, deci n-ar mai fi apărut stele normale; dacă ar fi fost 
mult mai tare, în exploziile supernovelor n-ar mai fi fost 
expulzat învelişul exterior, deci spaţiul interstelar n-ar mai 
fi fost însămânţat cu elementele grele necesare pentru ca 
viaţa să se dezvolte pe planete. Dacă protonii ar fi cu 0,2% 
mai grei, ei s-ar dezintegra în neutroni, destabilizând 
atomii. Dacă suma maselor tipurilor de cuarci care 

alcătuiesc protonul s-ar modifica cu doar 10%, ar exista 
mult mai puţine nuclee atomice stabile din care să putem fi 
constituiți; de fapt, suma maselor cuarcilor pare în linii mari 
optimizată pentru a exista un număr cât mai mare de 
nuclee stabile. 

Dacă presupunem că o planetă trebuie să se afle timp de 
câteva sute de milioane de ani pe o orbită stabilă pentru ca 
viaţa să evolueze pe ea, numărul dimensiunilor spaţiale 
este de asemenea fixat de existenţa noastră. Aceasta 
deoarece, conform legilor gravitaţiei, orbite eliptice stabile 
sunt posibile doar în spaţiul cu trei dimensiuni. Orbite 
circulare sunt posibile şi în alte dimensiuni, dar acelea, aşa 
cum se temea Newton, sunt instabile. În oricare alt număr 
de dimensiuni spaţiale decât trei, chiar şi cea mai mică 
perturbaţie, cum ar fi atracţia altor planete, poate scoate 
planeta de pe orbita ei circulară, făcând-o să se 
prăbuşească în spirală spre Soare sau să se îndepărteze, 
aşa încât fie am arde, fie am îngheţa. De asemenea, în mai 
mult de trei dimensiuni, forţa gravitaţională dintre două 
corpuri ar scădea mai rapid decât în trei dimensiuni. În trei 
dimensiuni, forţa gravitaţională scade la 1/4 din valoarea ei 
dacă distanţa se dublează. În patru dimensiuni ea scade la 
1/8, în cinci dimensiuni la 1/16 şi aşa mai departe. Rezultă 
că, în mai mult de trei dimensiuni, Soarele n-ar mai putea 
exista în stare stabilă, aşa încât presiunea internă să 
echilibreze atracţia gravitaţională. El fie s-ar dezintegra, fie 
ar colapsa formând o gaură neagră, ambele situaţii fiindu- 
ne fatale. La scară atomică, forţele electrice s-ar comporta 
la fel ca forţele gravitaționale. Asta înseamnă că electronii 
din atom fie ar zbura afară, fie s-ar prăbuşi în spirală spre 
nucleu. În ambele cazuri, atomii aşa cum îi cunoaştem noi 
n-ar putea exista. 

Apariţia structurilor complexe pe care se bazează 
observatorii dotați cu inteligenţă pare să fie extrem de 
fragilă. Legile naturii formează un sistem extrem de fin 

reglat, şi nu se poate modifica aproape nimic în legile fizicii 
fără să se distrugă posibilitatea dezvoltării vieţii aşa cum o 
cunoaştem. Fără seria de coincidenţe uimitoare în detaliile 
precise ale legilor fizice, se pare că oamenii şi formele de 
viaţă asemănătoare n-ar fi putut niciodată apărea. 

Cea mai impresionantă coincidenţă în reglajul fin se 
leagă de aşa-numita constantă cosmologică din ecuaţiile 
relativităţii generale ale lui Einstein. După cum am spus, în 
1915, când şi-a formulat teoria, Einstein credea că 
universul e static, adică nu se contractă şi nu se dilată. 
Deoarece orice materie atrage altă materie, el a introdus în 
teorie o nouă forţă antigravitaţională pentru a compensa 
tendinţa universului de a se prăbuşi în sine însuşi. Spre 
deosebire de alte forţe, această forţă nu are o sursă, cie 
intrinsecă structurii spaţiului-timp. Constanta cosmologică 
ne spune care e tăria acelei forte. 

Când s-a descoperit că universul nu e static, Einstein a 
eliminat constanta cosmologică din teoria sa şi a considerat 
includerea ei drept cea mai mare gafa din viaţa lui. Dar, în 
1998, observaţiile asupra unei supernove extrem de 
îndepărtate au arătat că universul se dilată accelerat, un 
efect imposibil fără un anume tip de forţă repulsivă 
acţionând în întreg spaţiul. Constanta cosmologică a 
renăscut. Deoarece acum ştim că valoarea ei nu este zero, 
se pune întrebarea de ce are valoarea pe care o are? 
Fizicienii au conceput explicaţii pentru această forţă pe 
baza efectelor cuantice, dar valoarea calculată de ei este 
cu 120 de ordine de mărime (un 1 urmat de 120 de zerouri) 
mai mare decât valoarea reală, obţinută din observaţiile 
asupra supernovei. Asta înseamnă fie că raţionamentul 
folosit în calcule a fost greşit, fie că există şi alte efecte 
care anulează în mod miraculos aproape total, până la o 
fracțiune minusculă, numerele calculate. Singurul lucru cert 
este că, dacă valoarea constantei cosmologice ar fi fost mai 
mare decât este, universul nostru ar fi explodat înainte ca 

galaxiile să fi apărut, şi - încă o dată - viaţa aşa cum o ştim 
ar fi fost imposibilă. 

Cum putem explica aceste coincidenţe? Norocul în 
privinţa formei precise şi a naturii legilor fundamentale ale 
fizicii este o variantă cu totul diferită de noroc decât acela 
întâlnit la factorii de mediu. El nu poate fi explicat atât de 
simplu şi are consecinţe fizice şi filosofice mult mai 
profunde. Universul nostru şi legile lui par să aibă în spate 
un plan anume întocmit pentru a ne permite existenţa şi a 
lăsa foarte puţin spaţiu pentru modificări. Se pune deci în 
mod firesc întrebarea de ce lucrurile stau aşa. 

Mulţi ar vrea ca noi să folosim aceste coincidenţe ca 
dovezi ale lucrării lui Dumnezeu. Ideea că universul a fost 
anume proiectat pentru a găzdui omenirea apare de mii de 
ani şi până în zilele noastre în teologii şi mitologii. În 
povestirile mitico-istorice mayaşe din Popol Vuh, zeii 
declară: „Nu ne vom bucura nici de slavă, nici de mărire din 
partea tuturor celor pe care le-am creat şi alcătuit până 
când nu vor exista oameni înzestrați cu simţire.” Un text 
egiptean tipic datând de pe la 2000 î.Cr. spune: „Oamenii, 
turma Zeului, au fost dăruiţi cu tot ce le trebuie. El [zeul 
soare] a făcut cerul şi pământul spre folosul lor.” În China, 
filosoful taoist Lieh YU-K'ou (cea 400 î.Cr.) a exprimat 
aceeaşi idee prin personajul unei povestiri, care spune: 
„Cerul face să crească cinci feluri de grâne şi zămisleşte 
neamurile peştilor şi păsărilor anume spre folosul nostru.” 

In Cartea Facerii din Vechiul Testament se află ideea unui 
plan providenţial, dar perspectiva creştină tradiţională a 
fost de asemenea puternic influenţată de Aristotel, care 
credea „într-o lume naturală raţională care funcţionează 
după un plan anume alcătuită Teologul creştin medieval 
Toma de Aquino a folosit ideea lui Aristotel privind ordinea 
din natură pentru a demonstra existenţa lui Dumnezeu. În 
secolul XVIII, un alt teolog creştin a mers şi mai departe, 
susţinând că şobolanii au coada albă ca să ne fie mai uşor 

să-i împuşcăm. O ilustrare modernă a perspectivei creştine 
a apărut cu câţiva ani în urmă, când cardinalul 

Christoph Schomborn, arhiepiscop al Vienei, a spus: 
„Acum, la începutul secolului XXI, confruntată cu afirmaţii 
ştiinţifice precum neodarwinismul şi ipoteza cosmologică a 
multiversului [mai multe universuri], inventate spre a ocoli 
copleşitoarele dovezi ale ştiinţei moderne privind un scop şi 
un plan, Biserica Catolică va apăra încă o dată natura 
umană proclamând că planul imanent din natură este real.” 
În cosmologie, dovada copleşitoare privind un scop şi un 
plan la care se referă cardinalul este reglajul fin al legilor 
fizicii prezentat mai sus. 

Punctul de cotitură în respingerea ştiinţifică a ideii de 
univers centrat pe om a fost modelul copernican al 
sistemului solar, în care Pământul nu mai ocupă poziţia 
centrală. Ironia sorții face ca perspectiva lui Copernic să fi 
fost una antropomorfică, el mergând până acolo încât să ne 
consoleze subliniind că, în ciuda modelului heliocentric, 
Pământul se află aproape în centrul universului: „Deşi 
[Pământul] nu este chiar în centru lumii, distanţa [până la 
acel centru] este neglijabilă faţă de distanţa până la stelele 
fixe.” Odată cu inventarea telescopului, observaţiile din 
secolul XVII, precum aceea că planeta noastră nu e singura 
în jurul căreia se roteşte o lună, au întărit ideea că nu 
ocupăm un loc privilegiat în univers. În secolele următoare, 
pe măsură ce se înmulţeau descoperirile despre univers, 
devenea tot mai limpede că planeta noastră nu e decât una 
ca oricare alta. Dar descoperirea relativ recentă a reglajului 
extrem de fin a atât de multe legi ale naturii i-a condus pe 
unii dintre noi înapoi la vechea idee că acest mare plan 
este opera unui mare proiectant. În Statele Unite, unde 
Constituţia interzice predarea religiei în şcoli, acest gen de 
idei a fost botezat proiectul inteligent, subînţelegându-se 
de aici că proiectantul este Dumnezeu. 

Nu acesta e răspunsul ştiinţei moderne. Am văzut în 

capitolul 5 că universul nostru pare a fi doar unul dintre 
multe altele, fiecare cu legile lui. Ideea de multivers n-a fost 
inventată pentru a explica miracolul reglajului fin. Ea este o 
consecinţă a condiţiei fără frontiere, precum şi a multe alte 
teorii cosmologice moderne. Dar, dacă este corectă, atunci 
principiul antropic tare poate fi considerat efectiv 
echivalent cu cel slab, punând reglajul fin al legilor fizicii pe 
picior de egalitate cu factorii de mediu, căci el presupune 
că habitatul nostru cosmic - acum întreg universul 
observabil - este unul dintre multe altele, la fel cum 
sistemul nostru solar este unul dintre multe altele. Aceasta 
înseamnă că, aşa cum coincidenţele din sistemul nostru 
solar au devenit mai puţin surprinzătoare când s-a văzut că 
există miliarde de asemenea sisteme, tot astfel reglajul fin 
din legile naturii poate fi explicat prin existenţa 
universurilor multiple. De-a lungul veacurilor mulţi oameni 
au pus pe seama lui Dumnezeu frumuseţea şi 
complexitatea naturii, care în vremurile acelea păreau să 
nu aibă explicaţii ştiinţifice. Dar, la fel cum Darwin şi 
Wallace au arătat că planul aparent miraculos al formelor 
de viaţă se poate ivi fără intervenţia unei fiinţe supreme, 
noţiunea de multivers poate explica reglajul fin al legilor 
fizicii fără să fie nevoie ca un creator binevoitor să fi făurit 
universul spre folosul nostru. 

Einstein l-a întrebat odată pe asistentului său Ernst 
Strauss dacă Dumnezeu a avut de ales când a creat 
universul. Spre sfârşitul secolului XVI, Kepler era convins că 
Dumnezeu a creat universul după un principiu matematic 
perfect. Newton a arătat că aceleaşi legi care se aplică în 
cer se aplică şi pe Pământ, şi a elaborat ecuaţiile 
matematice care să exprime acele legi într-o formă atât de 
elegantă, încât ele au insuflat o fervoare aproape religioasă 
printre numeroşi savanţi din secolul XVIII, care păreau să se 
sprijine pe ele pentru a demonstra că Dumnezeu este 
matematician. 


129 


De la Newton şi mai ales de la Einstein încoace, scopul 
fizicii a fost să găsească principii matematice simple, de 
genul celor imaginate de Kepler, şi să creeze cu ele o teorie 
unificată a tot ce există, care să explice fiecare detaliu al 
materiei şi al forţelor pe care le observăm în natură. Pe la 
sfârşitul secolului XIX şi începutul secolului XX, Maxwell şi 
Einstein au unificat teoriile electricităţii, magnetismului și 
luminii. În anii '70 a fost creat modelul standard, o teorie 
unică pentru forţele nucleare tare şi slabă şi pentru forţa 
electromagnetică. Teoria corzilor şi teoria M au apărut din 
încercarea de a include şi forţa rămasă pe dinafară, 
gravitația. Scopul era acela de a găsi o singură teorie care 
să explice nu numai toate forţele, dar şi toate numerele 
fundamentale despre care am vorbit, cum sunt tăria 
forţelor şi masele şi sarcinile particulelor elementare. După 
cum spunea Einstein, exista speranţa să putem afirma că 
„natura e alcătuită aşa încât să fie logic posibil să formulezi 
legi atât de strict determinate, încât în cadrul acestor legi 
să apară numai constante perfect determinate raţional (nu 
constante a căror valoare numerică să poată fi modificată 
fără a distruge teoria)”. Este puţin probabil ca o teorie 
unică să conţină acel reglaj fin care ne permite să existăm. 
însă dacă, în lumina progreselor recente, considerăm că 
visul lui Einstein este acela al unei teorii unice care să 
explice universul acesta şi celelalte universuri, cu întregul 
lor spectru de legi diferite, atunci acea teorie ar putea fi 
teoria M. Dar este oare teoria M unică ori e impusă de 
vreun principiu logic simplu? Putem oare răspunde la 
întrebarea de ce teoria M? 

8. 
Marele plan 


AAm arătat în această carte că regularităţile din mişcările 
corpurilor astronomice precum Soarele, Luna şi planetele 
sugerează faptul că acestea sunt guvernate de legi 
neschimbătoare şi nu sunt supuse capriciilor arbitrare ale 
zeilor şi demonilor. La început, existenţa unor asemenea 
legi a fost evidentă doar în astronomie (sau astrologie, care 
era considerată cam acelaşi lucru). Comportarea lucrurilor 
de Pământ este atât de complicată şi e supusă atâtor 
influenţe, încât vechile civilizaţii n-au putut discerne 
regularităţi sau legi clare care guvernează aceste 
fenomene. Treptat însă au fost descoperite noi legi şi în alte 
domenii decât astronomia, iar aceasta a condus la ideea de 
determinism ştiinţific: trebuie să existe un set complet de 
legi care, dacă cunoaştem starea universului la un moment 
dat, ne spun cum va evolua universul din acel moment. 
Aceste legi trebuie să fie valabile pretutindeni şi mereu, 
altminteri n-ar mai fi legi. Nu pot exista excepţii sau 
miracole. Zeii şi demonii nu pot interveni în funcţionarea 
universului. 

În momentul când a apărut determinismul ştiinţific, legile 
newtoniene ale mişcării şi gravitaţiei erau singurele legi 
cunoscute. Am arătat cum a extins Einstein aceste legi în 
teoria relativităţii generale şi cum au fost descoperite alte 

legi care guvernează alte aspecte ale universului. 
Legile naturii ne spun cum se comportă universul, dar nu 
răspund la întrebările de ce, puse la începutul acestei cărţi: 


De ce există ceva mai degrabă decât nimic? 
De ce existăm? 
De ce acest set particular de legi, şi nu altele? 


Unii vor afirma că răspunsul la aceste întrebări este că 
există un Dumnezeu care a ales să creeze universul în 
acest fel. E rezonabil să ne întrebăm cine sau ce a creat 
universul, dar, dacă răspunsul e Dumnezeu, atunci 
întrebarea nu face decât să trimită la o alta: cine l-a creat 
pe Dumnezeu? Din această perspectivă, se acceptă 
existenţa unei entităţi care nu necesită un creator, entitate 
numită Dumnezeu. Acesta e cunoscut ca argumentul cauzei 
prime pentru existenţa lui Dumnezeu. Noi credem totuşi că 
se poate răspunde la aceste întrebări rămânând în 
domeniul ştiinţei, fără să invocăm vreo fiinţă divină. 

Conform ideii de realism dependent de model prezentată 
în capitolul 3, creierele noastre interpretează input-ul 
provenind de la organele de simţ alcătuind un model al 
lumii exterioare. Ne făurim concepte mentale despre 
căminul nostru, despre copaci, despre alţi oameni, despre 
electricitatea care curge din prize, despre atomi, molecule 
şi alte universuri. Aceste concepte mentale sunt singura 
realitate pe care o cunoaştem. Nu există un test al realităţii 
independent de model. Rezultă de aici că un model bine 
construit îşi creează propria sa realitate. Un exemplu care 
ne poate ajuta să înţelegem problema realităţii şi creaţiei 
este Jocul Vieţii [Game of Life], inventat în 1970 de un tânăr 
matematician de la Cambridge pe nume John Conway. 

Cuvântul „joc” din Jocul Vieţii ne induce în eroare. Nu 
există învingători şi învinşi; de fapt, nu există jucători. Jocul 
Vieţii nu este cu adevărat un joc, ci un set de legi care 

guvernează un univers bidimensional. E un univers 
determinist: odată ce i-ai stabilit o configuraţie de început 
sau condiţiile iniţiale, legile determină tot ce se întâmplă în 
viitor. 

Lumea imaginată de Conway este o reţea de pătrăţele, 
ca o tablă de şah, dar extinsă la infinit în toate direcţiile. 
Fiecare pătrăţel se poate afla în două stări: viu (gri în figura 
de la pagina 146) sau mort (alb). Fiecare pătrăţel are opt 
vecini: sus, jos, stânga, dreapta şi patru vecini pe 
diagonală. În această lume timpul nu e continuu, ci 
înaintează în paşi discontinui. Pornind de la un aranjament 
oarecare al pătrăţelelor vii şi moarte, numărul vecinilor vii 
determină ce se va întâmpla mai departe conform 
următoarelor reguli: 


1. Un pătrăţel viu care are doi sau trei vecini vii va 
supravieţui (supravieţuire). 

2. Un pătrăţel mort care are exact trei vecini vii devine o 
celulă vie (naştere). 

3. In toate celelalte cazuri o celulă moare sau rămâne 
moartă. Dacă un pătrăţel viu nu are niciun vecin viu 
sau are unul singur, spunem că moare de singurătate; 
dacă are mai mult de trei vecini vii, spunem că moare 
din cauza suprapopulării. 


Asta e tot: date fiind orice condiţii iniţiale, legile produc 
generaţie după generaţie. Un pătrăţel viu izolat sau două 
pătrăţele vii adiacente mor în următoarea generaţie, fiindcă 
nu au destui vecini. Trei pătrăţele vii dispuse pe diagonală 
trăiesc ceva mai mult. După primul pas, pătrăţelele de la 
capăt mor, lăsând doar pătrăţelul din mijloc, care va muri în 
următoarea generaţie. Fiecare linie diagonală de pătrăţele 
„se evaporă” în acest fel. Dar dacă trei pătrăţele vii sunt 
dispuse orizontal pe o linie, din nou centrul are doi vecini şi 
va supravieţui, pe când cele două capete vor muri, însă, în 

acest caz, celulele aflate deasupra şi sub centru devin vii. 
Linia se va transforma deci în coloană. In mod asemănător, 
la următoarea generaţie coloana se va transforma în linie şi 
aşa mai departe. Asemenea configurații oscilante se 
numesc „semnalizator pulsant” (de genul felinarelor folosite 
la transmiterea semnalelor Morse). 


SEMNALIZATOR PULSANT Semnalizatoarele pulsante sunt 
tipuri simple de obiecte compuse din Jocul Vieţii. 


Dacă trei pătrăţele vii sunt aşezate în formă de L, apare 
un nou comportament. In următoarea generaţie, pătrăţelul 
adiacent laturilor L-ului va duce la o naştere, formând un 
bloc 2x2. Blocul aparţine unui tip de figură numit „natură 
moarta”, deoarece ea trece nemodificată din generaţie în 
generaţie. Există multe tipuri de figuri care se schimbă în 
primele generaţii, dar apoi se transformă într-o natură 
moartă, mor sau revin la forma iniţială, pentru ca procesul 
să se reia. 


EVOLUȚIA SPRE NATURĂ MOARTĂ Uncle obiecte compuse 
din Jocul Vieţii evoluează către o formă pe care regulile 
n-o mai schimbă apoi. 


Există de asemenea figuri numite „planoare”, care se 

modifică în alte forme şi, după câteva generaţii, revin la 
forma iniţială, dar într-o poziţie cu un pătrăţel mai jos de-a 
lungul diagonalei. Dacă le urmăreşti în timp, ele par să se 
târască prin reţea. Atunci când aceste planoare se 
ciocnesc, apar comportamente stranii, depinzând de forma 
fiecărui planor în momentul ciocnirii. 

Ce face ca acest univers să fie interesant este faptul că 
deşi „fizica” lui fundamentală e simplă, „chimia” sa poate fi 
complicată. Obiectele compuse există la diferite scări. La 
cea mai mică scară, fizica fundamentală ne spune că există 
doar pătrăţele vii sau moarte. La scări mai mari, există 
planoare, semnalizatoare pulsante şi naturi moarte. 


PLANOARE Planoarele trec prin aceste forme intermediare, apoi revin 
la forma inițială, deplasată cu un pătrățel de-a lungul diagonalei. 


La scări încă şi mai mari, există obiecte încă mai 
complicate, de exemplu, lansatoare de planoare: figuri 
staţionare care dau periodic naştere unor noi planoare ce-şi 
părăsesc cuibul şi se îndreaptă în jos, pe diagonală. 

Dacă urmăreşti un timp universul Jocului Vieţii la o scară 
anume, poţi deduce legile ce guvernează obiectele la acea 
scară. De pildă, la scara obiectelor de doar câteva pătrăţele 
poţi avea o lege de tipul „blocurile nu se mişcă deloc”, 
„planoarele se mişcă pe diagonală” şi diferite legi pentru 
cazul în care obiectele se ciocnesc. Poţi crea o întreagă 
fizică la orice nivel al obiectelor compuse. Legile vor scoate 
la iveală entităţi şi noţiuni care nu se găseau printre legile 
iniţiale. De pildă, noţiuni precum „ciocnire” sau „deplasare” 
nu existau în legile iniţiale. Acestea din urmă descriu doar 

viaţa şi moartea pătrăţelelor staţionare individuale. La fel 
ca în universul nostru, în Jocul Vieţii depinzi într-adevăr de 
modelul pe care îl foloseşti. 


CONFIGURAȚIA INIŢIALĂ A LANSATORULUI DE PLANOARE 
Lansatorul de planoare este de aproximativ zece ori mai mare 
decât un planor. 


Conway şi studenţii săi au creat această lume pentru că 
voiau să ştie dacă un univers cu legi fundamentale atât de 
simple ca acelea pe care le-au definit poate conţine obiecte 
suficient de complexe încât să se reproducă. Există oare în 
lumea jocului Vieţii obiecte compuse care, după ce 
urmează legile acelei lumi timp de câteva generaţii, vor da 
naştere altora de felul lor? Nu numai că John Conway şi 
studenţii săi au demonstrat că aşa ceva e posibil, dar ei au 
arătat şi că asemenea obiecte pot fi, într-un anume sens, 
inteligente! Ce înţelegem prin asta? Concret, ei au arătat că 
nişte conglomerate uriaşe de pătrăţele, care se 
autoreproduc, sunt „maşini Turing universale” Simplu spus, 

asta înseamnă că, pentru orice calcul pe care un computer 
din lumea noastră fizică poate în principiu să-l efectueze, 
dacă maşinii i se dă imput-ul potrivit - adică, i se oferă 
mediul adecvat din Jocului Vieţii - după câteva generaţii, 
maşina se va afla într-o stare din care poate fi citit un 
output care să corespundă rezultatului calculului efectuat 
de computer. 


LANSATORUL DE PLANOARE DUPĂ 116 GENERAŢII Cu tim- 
pul, lansatorul de planoare îşi schimbă forma, emite un planor, 
apoi revine la forma şi poziţia iniţiale. Procesul se repetă la infinit. 


Pentru a ne face o idee despre felul în care funcţionează 
aşa ceva, să considerăm ce se întâmplă atunci când nişte 
planoare sunt emise spre un bloc simplu 2x2 de pătrăţele 
vii. Dacă planorul se apropie într-un anumit fel, blocul, care 
era staționar, se va deplasa către sau dinspre sursa de 
planoare. Astfel, blocul poate simula o memorie de 
computer. De fapt, toate funcţiile elementare ale unui 

computer modern, ca porţile AND şi OR, pot fi create şi din 
planoare. În acest mod, la fel cum semnalele electrice sunt 
folosite într-un computer fizic, fluxurile de planoare pot fi 
folosite pentru a transmite şi procesa informaţia. 

În Jocul Vieţii, ca şi în lumea noastră, figurile care se 
autoreproduc sunt obiecte complexe. O estimare bazată pe 
studii mai vechi ale matematicianului John von Neumann 
spune că dimensiunea minimă a unei figuri 
autoreproducătoare din Jocul Vieţii este de ordinul a zece 
bilioane de pătrăţele - aproximativ numărul de molecule 
dintr-o celulă umană. 

Fiinţele vii pot fi definite ca sisteme complexe de 
dimensiuni limitate şi care se autoreproduc. Obiectele 
descrise mai sus satisfac condiţia de reproducere, dar 
probabil că nu sunt stabile: o mică perturbaţie din exterior 
va distruge probabil delicatul mecanism. Şi totuşi, e uşor de 
imaginat că legi puţin mai complicate ar permite existenţa 
sistemelor complexe având toate atributele vieţii. 
Închipuiţi-vă o asemenea entitate, un obiect dintr-o lume de 
tip Conway. Ea ar răspunde stimulilor din mediul extern, 
deci ar părea că ia decizii. Cum s-ar privi oare o asemenea 
formă de viaţă pe ea însăşi? Ar fi conştientă? Răspunsurile 
la această întrebare sunt tranşant împărţite. Unii consideră 
conştiinţa de sine drept o trăsătură exclusiv umană. Ea îi 
înzestrează pe oameni cu liberul-arbitru, capacitatea de a 
alege între diferite cursuri ale acţiunii. 

Cum putem spune dacă o fiinţă are liber-arbitru? Dacă ne 
întâlnim cu un extraterestru, cum putem şti dacă este 
numai un robot sau are o minte proprie? Comportamentul 
unui robot va fi complet determinat, spre deosebire de al 
unei fiinţe dotate cu liber-arbitru. Am putea deci în principiu 
identifica un robot pe baza faptului că acţiunile lui pot fi 
prevăzute. După cum am spus în capitolul 2, acest lucru ar 
fi extrem de greu dacă am avea de-a face cu o fiinţă mare 
şi complexă. Nu putem rezolva exact nici măcar ecuaţiile 

pentru trei sau mai multe particule care interacționează 
între ele. Deoarece un extraterestru de mărimea unui om ar 
conţine aproximativ o mie de bilioane de bilioane de 
particule, chiar dacă ar fi un robot, ar fi imposibil să 
rezolvăm ecuaţiile şi să prezicem ce va face. Va trebui deci 
să spunem că orice fiinţă complexă are liber-arbitru - nu ca 
trăsătură fundamentală, dar aceasta e o teorie eficientă, 
recunoaşterea incapacității noastre de a efectua calculele 
care ne-ar permite să-i prezicem acţiunile. 

Exemplul cu Jocul Vieţii al lui Conway arată că până şi un 
set foarte simplu de legi poate produce trăsături complexe, 
asemănătoare celor ale vieţii inteligente. Trebuie să existe 
multe seturi de legi cu astfel de proprietăţi. Ce anume 
selectează legile fundamentale (opusul legilor aparente) 
care guvernează universul? La fel ca în universul lui 
Conway, legile universului determină evoluţia sistemului 
cunoscându-i starea la orice moment de timp. În lumea lui 
Conway noi suntem creatorii - noi alegem starea iniţială a 
universului specificând obiectele şi poziţiile lor la începutul 
jocului. 

Intr-un univers fizic, echivalentul obiectelor de genul 
planoarele din Jocul Vieţii sunt corpurile de materie izolate, 
în orice set de legi care descriu o lume continuă ca a 
noastră va exista un concept de energie, care este o 
mărime ce se conservă, adică nu se modifică în timp. 
Energia spaţiului gol va fi constantă, independentă de timp 
şi de poziţie. Putem scădea această energie constantă a 
vidului măsurând energia oricărui volum de spaţiu în raport 
cu energia aceluiaşi volum de spaţiu gol, aşa încât putem 
considera această constantă zero. O cerinţă pe care trebuie 
s-o satisfacă toate legile a naturii este aceea că energia 
unui corp izolat înconjurat de spaţiu gol e pozitivă, ceea ce 
înseamnă că trebuie efectuat lucru mecanic pentru a 
asambla acel corp. Dacă energia unui corp izolat ar fi 
negativă, el ar putea fi creat într-o stare de mişcare, astfel 

încât energia sa negativă să fie compensată exact de 
energia pozitivă datorată mişcării sale. Dacă acest lucru ar 
fi adevărat, atunci n-ar mai exista niciun motiv pentru care 
corpurile să nu apară oriunde şi oricând. Spaţiul gol ar fi 
deci instabil. Dar dacă crearea unui corp izolat consumă 
energie, o asemenea instabilitate nu poate să apară, 
fiindcă, după cum am mai spus, energia universului trebuie 
să rămână constantă. De aceasta e nevoie pentru ca 
universul să fie local stabil - aşa încât lucrurile să nu apară 
oriunde din nimic. 

Dacă energia totală a universului trebuie să rămână 
întotdeauna zero, iar crearea unui corp consumă energie, 
cum poate fi creat din nimic un întreg univers? Acesta e 
motivul pentru care trebuie să existe o lege precum 
gravitația. Din moment ce gravitația e atractivă, energia 
gravitaţională e negativă: trebuie efectuat lucru mecanic 
pentru a separa un sistem legat prin gravitație, cum e cel al 
Pământului şi Lunii. Energia negativă poate echilibra 
energia pozitivă necesară pentru crearea materiei, dar nu e 
chiar atât de simplu. Energia gravitaţională negativă a 
Pământului, de exemplu, este mai mică decât a miliarda 
parte din energia pozitivă a particulelor de materie care 
alcătuiesc Pământul. Un corp cum e o stea va avea mai 
multă energie gravitaţională negativă, iar cu cât corpul e 
mai mic (cu cât sunt mai apropiate între ele diferitele sale 
părţi componente), cu atât va fi mai mare energia 
gravitaţională negativă. Dar, înainte ca aceasta să ajungă 
mai mare decât energia pozitivă a materiei, steaua va 
colapsa devenind o gaură neagră, iar găurile negre au 
energie pozitivă. De aceea spaţiul gol e stabil. Corpuri 
precum stelele sau găurile negre nu pot apărea din nimic. 
Dar un întreg univers poate. 

Deoarece gravitația dă forma spaţiului şi timpului, ea 
permite spaţiului-timp să fie local stabil, dar global instabil. 
La scara întregului univers, energia pozitivă a materiei 

poate fi echilibrată de energia gravitaţională negativă, aşa 
încât nu există restricţii pentru crearea unor întregi 
universuri. Pentru că există o lege cum e gravitația, 
universul poate să se creeze - şi se va crea - pe sine însuşi 
din nimic, în modul pe care l-am prezentat în capitolul 6. 
Crearea spontană e motivul pentru care există ceva mai 
degrabă decât nimic, motivul pentru care universul există şi 
pentru care noi existăm. Nu e nevoie să apelăm la 
Dumnezeu să facă lumină şi să pună universul în mişcare. 

De ce sunt legile fundamentale aşa cum le-am 
prezentat? Teoria finală trebuie să fie coerentă şi să prezică 
rezultate finite pentru mărimile măsurabile. Am văzut că 
trebuie să existe o lege a gravitaţiei, iar în capitolul 5 am 
văzut că, pentru ca teoria gravitaţiei să prezică rezultate 
finite, este necesar ca teoria să aibă ceea ce se numeşte 
supersimetrie între forţele din natură şi materia asupra 
căreia ele acţionează. Teoria M este cea mai generală 
teorie supersimetrică a gravitaţiei. Din această cauză teoria 
M este singurul candidat pentru o teorie completă a 
universului. Dacă e finită - ceea ce rămâne de demonstrat 
-, ea va fi modelul unui univers care se creează pe sine 
însuşi. Noi trebuie să facem parte din acest univers, fiindcă 
nu există un alt model coerent. 

Teoria M este teoria unificată pe care Einstein spera s-o 
găsească. Faptul că noi, oamenii - care suntem noi înşine 
ansambluri de particule fundamentale din natură -, am 
putut ajunge atât de aproape de înţelegerea legilor care ne 
guvernează şi care guvernează universul este un mare 
triumf. Dar poate că adevăratul miracol este acela că nişte 
consideraţii logice abstracte conduc la o teorie unică ce 
prezice şi descrie un univers vast, având acea uimitoare 
diversitate pe care o vedem. Dacă teoria va fi confirmă de 
observaţii, aceasta va fi încheierea încununată de succes a 
unor căutări care durează de peste 3000 de ani. Vom fi 
găsit marele plan. 

Glosar 


ABORDAREA DE JOS ÎN SUS: în cosmologie, ideea care se 
bazează pe presupunerea că există o singură istorie a 
universului, cu un punct de pornire bine definit, iar starea 
actuală a universului a evoluat de la acel început. 

ABORDAREA DE SUS ÎN JOS: abordarea cosmologică în care 
urmărim istoriile universului „de sus în jos”, adică din 
prezent spre trecut. 

AMPLITUDINE DE PROBABILITATE: în teoria cuantică, un 
număr complex a cărui valoare absolută ridicată la pătrat 
dă o probabilitate. 

ANTIMATERIE: fiecărei particule de materie îi corespunde o 
antiparticulă. Dacă cele două se întâlnesc, ele se 
anihilează reciproc, lăsând în urmă doar energie. 

ATOM: unitatea elementară de materie obişnuită, constând 
dintr-un nucleu format din protoni şi neutroni în jurul 
căruia orbitează electroni. 

BARION: tip de particulă elementară, cum sunt protonul sau 
neutronul, format din trei cuarci. 

BIG BANG: începutul dens şi fierbinte al universului. Teoria 
big bang postulează că în urmă cu aproximativ 13,7 
miliarde de ani partea de univers pe care o observăm azi 
avea o dimensiune de numai câţiva milimetri. Astăzi 
universul este mult mai mare şi mai rece, dar putem 
observa urme ale acelei perioade timpurii în radiaţia 
cosmică de fond de microunde care umple întreg spaţiul. 

BOSON: particulă elementară ce transportă forţe, mediind 
interacţiunile fundamentale. 

CONDIŢIA FĂRĂ FRONTIERE: cerința ca istoriile universului 
să fie suprafeţe închise fără frontiere. 

CONSTANTA COSMOLOGICA: un parametru din ecuaţiile lui 
Einstein care dă spaţiului-timp tendinţa intrinsecă de a se 
extinde. 

CUARC: particulă elementară cu sarcină electrică 
fracționară ce resimte forța tare. Protonii şi neutronii sunt 
fiecare alcătuiți din câte trei cuarci. 

ELECTRON: particulă elementară de materie care are 
sarcină electrică negativă şi e responsabilă de 
proprietăţile chimice ale elementelor. 

FAZĂ: o poziţie în ciclul unei unde. 

FERMION: particula elementară de materie. 

FIZICA CLASICĂ: orice teorie din fizică în care se presupune 
că universul are o singură istorie, bine definită. 

FORŢA ELECTROMAGNETICA: între cele patru forțe 
fundamentale din natură, a doua ca tărie. Acţionează 
între particule care posedă sarcini electrice. 

FORŢA NUCLEARA SLABA: una dintre cele patru forţe 
fundamentale din natură. Forţa slabă e responsabilă 
pentru radioactivitate şi joacă un rol esenţial în formarea 
elementelor din stele în universul timpuriu. 

FORŢA NUCLEARĂ TARE: cea mai tare dintre cele patru 
forţe fundamentale din natură. Această forţă acţionează 
între protonii şi neutronii din interiorul nucleului atomic. 
Ea asigură de asemenea stabilitatea protonilor şi 
neutronilor, care, la rândul lor, sunt alcătuiți din particule 
şi mai mici, cuarcii. 

FOTON: boson care mediază forţa electromagnetică. 
Particula cuantică de lumină. 

GALAXIE: sistem vast alcătuit din stele, materie interstelară 
şi materie întunecată, menținute laolaltă prin gravitație. 

GAURĂ NEAGRĂ: regiune din spaţiu-timp care, datorită 

imensei sale forţe gravitaționale, e ruptă de restul 
universului. 

GRAVITAȚIE: cea mai slabă dintre cele patru forţe 
fundamentale din natură. Toate obiectele care au masă 
se atrag între ele datorită acestei forţe. 

ISTORII ALTERNATIVE: formulare a teoriei cuantice în care 
probabilitatea oricărei observaţii este evaluată ţinând 
cont de toate istoriile posibile care au putut conduce la 
acea observaţie. 

LEGI APARENTE: legile naturii pe care le observăm în 
universul nostru - legile celor patru forţe fundamentale şi 
parametrii ce caracterizează particulele elementare, cum 
sunt masa şi sarcina electrică - în opoziţie cu legile mai 
profunde ale teoriei M, care permit existenţa unor 
universuri diferite, cu legi diferite. 

LIBERTATE ASIMPTOTICĂ: proprietate a forţei tari care o 
face să slăbească la distanţe mici. Prin urmare, deşi 
cuarcii sunt legaţi în nuclee de forţa tare, ei se pot mişca 
în interiorul nucleelor aproape liber, ca şi cum n-ar 
resimţi vreo forţă. 

MEZON: tip de particulă elementară formată dintr-un cuarc 
şi un anti-cuarc. 

MULTIVERS: ansamblu de universuri. 

NEUTRIN: particulă elementară extrem de uşoară ce 
resimte numai forţa nucleară slabă şi gravitația. 

NEUTRON: tip de barion neutru electric, care împreună cu 
protonul formează nucleul unui atom. 

PRINCIPIUL ANTROPIC: ideea potrivit căreia putem trage 
concluzii privind legile aparente ale fizicii pe baza 
faptului că existăm. 

PRINCIPIUL DE INCERTITUDINE AL LUI HEISENBERG: lege a 
teoriei cuantice care afirmă că anumite perechi de 
proprietăţi fizice nu pot fi cunoscute simultan cu o 
precizie oricât de mare. 

PROTON: tip de barion încărcat electric pozitiv, care 

împreună cu neutronul formează nucleul unui atom. 

RENORMARE: tehnică matematică destinată să dea sens 
infiniţilor care apar în teoriile cuantice. 

SINGULARITATE: un punct din spaţiu-timp în care o mărime 
fizică devine infinită. 

SPAŢIU-TIMP: spaţiu matematic ale cărui puncte sunt 
caracterizate de coordonate atât spaţiale, cât şi 
temporale. 

SUPERGRAVITAŢIE: teorie a gravitaţiei care posedă un tip 
de simetrie numit supersimetrie. 

SUPERSIMETRIE: un tip subtil de simetrie ce nu poate fi 
asociat cu o transformare din spaţiul obişnuit. Una dintre 
consecinţele importante ale supersimetriei este că 
particulele de forţă şi cele de materie, deci forţele şi 
materia, sunt în realitate două fațete ale aceluiaşi lucru. 

TEORIA CORZILOR: teorie fizică în care particulele sunt 
descrise ca moduri de vibraţie ale unor corzi având 
lungime, dar nu şi grosime. 

TEORIA CUANTICĂ: teorie în care obiectele nu au o singură 
istorie bine definită. 

TEORIA M: teorie fundamentală a fizicii, un candidat pentru 
teoria a tot ce există. 

Mulţumiri 


Universul are un plan, la fel ca o carte. Dar, spre 
deosebire de univers, o carte nu apare spontan din nimic. O 
carte are nevoie de un creator, iar acest rol nu cade doar 
pe umerii autorilor. Întâi de toate vrem să ne exprimăm 
recunoştinţa şi să mulţumim editorilor noştri, Beth 
Rashbaum şi Ann Harris, pentru răbdarea lor aproape 
infinită. Ele au fost elevele noastre când aveam nevoie de 
elevi, profesoarele noastre când aveam nevoie de profesori 
şi susţinătoarele noastre când aveam nevoie de susţinere. 
Ele s-au dedicat cu totul manuscrisului, şi au făcut-o cu 
voioşie, fie că discuţiile se purtau în jurul plasării unei 
virgule sau a imposibilității introducerii unei curburi 
negative a spaţiului într-un desen cu simetrie axială într-un 
spaţiu plat. Mulţumirile noastre se îndreaptă de asemenea 
către: Mark Hillery, care a citit cu amabilitate o mare parte 
din manuscris şi ne-a dat sfaturi preţioase; Carole 
Lowenstein, care ne-a fost de mare ajutor în 
tehnoredactare; David Stevenson, care a supervizat 
realizarea copertei; Loren Noveck, a cărei atenţie pentru 
detaliu ne-a salvat de câteva greşeli de tipar pe care n-am 
fi vrut să le vedem în carte. Lui Peter Bollinger îi mulţumim 
pentru că prin ilustrațiile lui a îmbinat arta cu ştiinţa, 
precum şi pentru sârguinţa cu care a asigurat 
corectitudinea fiecărui detaliu. Lui Sidney Harris îi 
mulţumim pentru minunatele caricaturi şi pentru marea 

146 


fineţe cu care a înţeles problemele cu care sunt confruntaţi 
oamenii de ştiinţă. Într-un alt univers ar fi putut să fie 
fizician. Suntem de asemenea recunoscători agenţilor 
noştri, Al Zuckerman şi Susan Ginsburg, pentru susţinere şi 
încurajare. Două au fost mesajele pe care ni le-au transmis 
mereu: „Trebuia să fi terminat deja cartea” şi „Nu vă faceţi 
griji, până la urmă o s-o terminaţi”. Cu multă înţelepciune, 
au ştiut când să apeleze fie la unul, fie la celălalt. In fine, 
mulţumirile noastre se îndreaptă către asistenta personală 
al lui Stephen, Judith Croasdell, către informaticianul Sam 
Blackburn şi către Joan Godwin. Ne-au oferit nu numai 
sprijin moral, dar şi ajutorul practic şi tehnic fără de care n- 
am fi putut scrie această carte. În plus, au ştiut întotdeauna 
unde se află cele mai bune puburi. 

În Marele plan, Stephen Hawking și Leonard Mlodinow îşi 
confruntă cititorii cu unele dintre cele mai profunde şi grave 
întrebări pe care şi le pot pune oamenii: Când şi cum a apă- 
rut universul? De ce ne aflăm aici? De ce există ceva mai 
degrabă decât nimic? Care este natura realităţii? De ce legile 
naturii sunt atât de fin reglate încât să permită apariţia unor 
ființe ca noi? Este oare aparentul „mare plan“ al universului 
nostru dovada existenţei unui creator, sau poate știința oferi 


o altă explicaţie? 

Răspunsurile date aici de Stephen Hawking, unul dintre cei mai 
mari savanți ai timpurilor noastre, şi de Leonard Mlodinow, 
fizician şi scenarist al serialului Star Trek, pornesc de la ideea 
că universul nu are doar o singură istorie, ci toate istoriile 
sale posibile există simultan — idee care ne schimbă radical 


felul în care suntem obișnuiți să privim lumea. 

